305 million doller ge loan dhakan TMA ah huras\nޓީއެމްއޭއަށް 300 މިލިއަން ޑޮލަރުގެ ލޯނެއް ދައްކަން ހުރަސް!\nޓީއެމްއޭގެ ބޯޓެއް ވީއައިއޭއިން ފުރަނީ: ޓޫރިޒަމް ހީނަރުވުމުން އެއާލައިން ސިނާއަތަށް ވަނީ ދަތިތަކާ ކުރިމަތިވެފައިވޭ -- ފޮޓޯ: އަވަސް\nދުނިޔޭގެ އެންމެ ބޮޑު ސީޕްލޭން އޮޕަރޭޓަރު ކަމަށްވާ، ޓްރާންސް މޯލްޑިވިއަން އެއާވޭސް (ޓީއެމްއޭ) އިން ނަގާފައިވާ 305 މިލިއަން ޑޮލަރު (4.7 ބިލިއަން ރުފިޔާ) ގެ ލޯނެއް ދެއްކުމުގައި ހުރަސްތަކާ ކުރިމަތިވެއްޖެ އެވެ.\nއެމެރިކާގެ "ނިއުޔޯކް ޓައިމްސް" ގައިވާ ގޮތުން ޓީއެމްއޭއަށް ދައްކަން ހުރަސްއެޅިފައި ވަނީ އެ ކުންފުނި ގަންނަން އެމެރިކާގެ ބެއިން ކެޕިޓަލްއިން ނެގި ލޯނެކެވެ. މި ލޯނު ދައްކަން ހުރަސްތަކާ ކުރިމަތިވެފައި ވަނީ ކޮވިޑް-19 އިގެ ސަބަބުން ޓޫރިޒަމް ސިނާއަތް ހުއްޓިފައިވާތީ ކަމަށް ބައެއް ފަރާތްތަކާ ހަވާލާދީ އެ ނޫހުގައި ރިޕޯޓްކޮށްފައި ވެއެވެ.\nބެއިން ކެޕިޓަލް އިން ޓީއެމްއޭ ގަނެފައިވަނީ ޗައިނާގެ ކުންފުންޏަކާ ގުޅިގެން 2017 ވަނަ އަހަރު އެވެ. ޓީއެމްއޭ ގަނެފައި ވަނީ 500 މިލިއަން ޑޮލަރު (ގާތްގަނޑަކަށް 7.7 ބިލިއަން ރުފިޔާ) އަށެވެ. މިއީ ރާއްޖޭގައި މިހާތަނަށް އެއް ފަހަރާ ހިންގި ވިޔަފާރީގެ އެންމެ ބޮޑު އެއް މުއާމަލާތް ކަމަށް ވެއެވެ.\nޓީއެމްއޭ އިން ދުނިޔޭގެ އެންމެ ބޮޑު ސީޕްލޭން ކުންފުނީގެ ގޮތުގައި އޮތްއިރު، މިހާރު އެ ކުންފުނީގެ ފްލީޓުގައި 52 ބޯޓެއް އޮވެ އެވެ.\nކޮވިޑް-19 އާ ގުޅިގެން ދުނިޔޭގެ އެއާލައިން އިންޑަސްޓްރީއަށް ވަނީ ބޮޑެތި ގޮންޖެހުންތަކާ ކުރިމަތިލާން ޖެހިފަ އެވެ. މީގެ ސަބަބުން ދުނިޔޭގެ ގިނަ އެއާލައިންތަކެއް ވަނީ ބަނގުރޫޓުވެފަ އެވެ. އަދި ޓީއެމްއޭއިން ވެސް ހަރަދު ކުޑަ ކުރަން މުވައްޒަފުން މަދު ކުރުން ފަދަ ފިޔަވަޅުތައް އަޅާފައިވެ އެވެ.


BREAKING: Fillevi Massalaagai Adeeb Ah3Mahah Jalah Laan Hukumkohffi - Vaguthu\nކޮވިޑް-19: ފައްސިވާ ދިވެހިންގެ އަދަދު މަޑުޖެހުމެއް ނެތި މައްޗަށް! -5ގަޑިއިރު ކުރިން\nފިއްލެވި މައްސަލާގައި އަދީބު ތިން މަހަށް ޖަލަށް ލާން ހުކުމްކޮށްފި\nފިލައިގެން އިންޑިޔާއަށް ވަޑައިގެންނެވި މައްސަލާގައި ކުރީގެ ނައިބު ރައީސް އަހުމަދު އަދީބު ތިން މަހާއި 18 ދުވަހަށް ޖަލަށްލުމަށް ކްރިމިނަލް ކޯޓުން މިއަދު ހުކުމްކޮށްފިއެެވެ.\nއަދީބުގެ މައްޗަށް ކުރާ ގާނޫނު ހިންގުމަށް ހުރަސް އެޅުމުގެ ދައުވާއާ ގުޅިގެން މިދިޔަ އަންގާރަ ދުވަހު ބޭއްވި ޝަރީއަތުގެ މަޖިލީހުގައި އަދީބު ވަނީ ކުށަށް އިއުތިރާފުވެފައެވެ.\nއަދީބުގެ މައްޗަށް ހުކުމް އިއްވުމަށް މިއަދު ބޭއްވި ޝަރީއަތުގައި ހުކުމް އިއްވަމުން ގާޒީ ވިދާޅުވީ އަދީބު ޝަރީއަތުގެ ކުރިން ކުށަށް އިއުތިރާފްވެފައިވާތީ ހުކުމް މަތި ކުރަންޖެހޭ ސަބަބެއް ނެތް ކަމަށާއި ގާނޫނުގައިވާ ގޮތުން ޝަރީއަތުގެ ކުރިން ކުށަށް އިއުތިރާފްވެއްޖެނަމަ ކުށުގެ އަދަބު އެއް ދަރަޖަ ކުޑަކޮށްދޭން ޖެހޭނެ ކަމަށެވެ.\nއެހެންކަމުން އަދީބުގެ އަދަބު އެއް ދަރަޖަ ކުޑަކޮށް ތިން މަހާއި 18 ދުވަހުގެ ޖަލު ހުކުމެއް އިއްވައި މައްސަލަ ވަނީ ނިންމާލައްވާފައެވެ.\nއަންގާރަ ދުވަހު އޮތް ޝަރީއަތުގައި އަދީބު ވަނީ އޭނާގެ މައްޗަށް ކުރާ ދަޢުވާ ސާފުވެއްޖެ ކަމަށާއި، އަދި އެއްވެސް މީހެއްގެ މަޖުބޫރު ކުރުމެއްނެތި، އެކަމަށް އިޢުތިރާފު ވާ ކަމަށް ވިދާޅުވެފައެވެ.\nއަދީބުގެ އަމިއްލަ އިޢުތިރާފާއި ގުޅިގެން، ޝަރީޢަތުން ވިދާޅުވީ، ދިވެހި ރާއްޖޭގެ ޖިނާޢީ އިޖުރާޢަތުގެ ޤާނޫނުގެ 107 ވަނަ މާއްދާގެ ދަށުން، އަޙުމަދު އަބީދަށްވެސް ގިނަ ހައްޤުތަކެއް ލިބިގެންވާ ކަމަށާއި، ނަމަވެސް، އަމިއްލަ އިޢުތިރާފާއި އެކު، އެ މާއްދާގެ3ވަނަ ނަމްބަރުން ފެށިގެން9ވަނަ ނަމްބަރާއި ދޭތެރޭ ބަޔާންކޮށްފައިވާ ހުރިހާ ހައްޤުތައް އުނިވެގެން ދާނެ ކަމަށެވެ. އަދި އަޙުމަދު އަދީބާއި ދެކޮޅަށް އުފުލާފައިވާ ދަޢުވާގައި ބަޔާންކޮށްފައިވާ ކުށަކީ، ޖުނަހުގެ 1 ވަނަ ދަރަޖައިގެ ކުށެއް ކަމަށާއި، އެހެންކަމުން، އެންމެ މަދުވެގެން3މަހާއި 18 ދުވަހުގެ ޖަލުހުކުމެއް އަންނާނެ ކަމަށެވެ.\nސެޕްޓެމްބަރު 19, 2019 15:18\nއަދީބު އެއްބަސްވި ނަމަވެސް ފިލުމަކީ ފަސޭހަކަމަކަށްނުވާނެ މައްސަލަ ރަގަޅައް ތަހްގީގްކުރުމަށް ގޮވާލަން ޔައުނީ އަޑުތައް އިވޭގޮތުން މިކަމަކީ މިސަރުކާރުން ހިންގި އަމަލެއް.\nސެޕްޓެމްބަރު 19, 2019 15:36\nބޮޑެތި މުޖުރި މުންވެސް "ފިއްލަވާ"ތަ؟\nސެޕްޓެމްބަރު 19, 2019 16:18\nތިޔަ ޑްރާމާގެ އެޕިސޯޑްތައް މިހާތަނަށް ވަރަށް ސަޅި! ކުރިޔަށް އޮތް އެޕިސޯޑްތައް އަދި މާ ސަޅިވާނޭހެން ހީވަނީ!\nސެޕްޓެމްބަރު 19, 2019 16:20\nދެން ނިކަން އަވަހަށް ދެލޯ އަނދިރިވާނެ، ސިކުނޑި ގިރޭނެ، ތަންތަނަށް ވެއްޓޭނެ. މީނަގެ ހައްގުގެއްލިގެން އާއިލާ ނުދައްކާނެ ވާހަކައެއް ނޯންނާނެ. ކުއްތަކަށް އަރައިގަންނައިރު ތިމާއަކީ ބަލިމީހެއްކަމެއް ހަނދާނެއް ނުހުރޭ. އަރަތެއްނުމީދެން.\nސެޕްޓެމްބަރު 19, 2019 22:46\nރައީސް ޔާމީންއާ ދެކޮޅަށް ހެކިބަސްދިނީ ދައުލަތުންބުނެގެން ބަދަލެއްގެ ގޮތުގައި އަދީބު މިނިވަންކުރަން .


Council Inthihaabah Suspend Kuri Muvahzzafun Ge Suspension Uvaalaifi - Vaguthu\nކޮވިޑް-19: ހާލަތަށް ބަދަލެއް ނައިސް ދުނިޔެ އިތުރު ނުރައްކަލަށް! - 29 މިނެޓް ކުރިން\n8 މަސް ކުރިން ( މެއި 11, 2020 )\nސިވިލް ސާވިސް ކޮމިޝަންގެ ރައީސް - ވަގުތު އިމޭޖެސް: އިބްރާހިމް ޝާބިލް\nމިއަހަރު ބޭއްވުމަށް ހަމަޖެހިފައިވާ ލޯކަލް ކައުންސިލް އިންތިހާބުގައި ވާދަ ކުރުމަށް ނިންމާފައިވާ ސިވިލް ސާވިސް މުވައްޒަފުންގެ ސަސްޕެންޝަން ސިވިލް ސާވިސް ކޮމިޝަން އިން އުވާލައިފިއެވެ.\nކޮވިޑް-19 އާއި ގުޅިގެން މިއަހަރު ބޭއްވުމަށް ހަމަޖެހިފައިވާ ލޯކްލަ ކައުންސިލް އިންތިހާބު ވަނީ ބޭއްވޭ ގޮތް ނުވެފައެވެ. އަދި ރައްޔިތުންގެ މަޖިލީހުން ވަނީ ކައުންސިލް އިންތިހާބު ފަސް ކުރުމާއި ބެހޭ ބިލެއް ފާސްކޮށްފައެވެ. އެ ބިލު ރައީސް އިބްރާހީމް މުހައްމަދު ސޯލިހު އިއްޔެ ވަނީ ތަސްދީގު ވެސް ކުރައްވާފައެވެ.\nސިވިލް ސާވިސް އިން މިއަދު ނެރެފައިވާ ސާކިއުލާއެއްގައި ބުނީ ކައުންސިލް އިންތިހާބާއި ގުޅިގެން ސަސްޕެންޑު ކޮށްފައިވާ މުވައްޒަފުންގެ ސަސްޕެންޝަން އިއްޔެ އުވާލާފައިވާ ކަމަށެވެ. ވަޒީފާ އަށް އަލުން ރުޖޫއު ކުރި ނަމަވެސް އެއްވެސް ވަރަކަށް ކެމްޕެއިންގެ ކަންކަން ކޮށްގެން ނުވާނެ ކަމަށްވެސް ސާކިއުލާގައި ބުނެފައިވެއެވެ.\nސިވިލް ސާވިސް އިން ބުނީ އިންތިހާބު އަލުން ބާއްވާ ތާރީހު އިލެކްޝަންސް ކޮމިޝަނުން އިއުލާން ކުރެވުމުން އަނެއްކާވެސް މުވައްޒަފުން ސަސްޕެންޑު ކުރެވިގެން ދާނެ ކަމަށެވެ.\nމި ދުވަސްވަރަކީ ކޮވިޑް-19 ގެ ސަބަބުން ސަރުކާރު އޮފީސްތައް ބަންދު ކޮށްފައިވާ ދުވަސްވަރެއް ކަމުން މުވައްޒަފުން މަސައްކަތް ކުޜާނީ އެ އޮފީހެއްގެ ޒިންމާދާރު ވެރިޔާގެ އެންގުމުގެ މަތިން ކަމަށް އެ ސާކިއުލާގައިވެއެވެ.\nއިލެކްޝަން ކޮމިޝަން (އީސީ)އިން އިއުލާންކޮށްފައި އޮތީ، މި މަހުގެ 18 ވަނަ ދުވަހު އިންތިހާބު ބޭއްވުމަށެވެ. ސަރުކާރުގެ ފަރާތުން ތުޅާދޫ ދާއިރާގެ މެންބަރު ހުށަހަޅުއްވައި މިދިޔަ މަހުގެ 28 ވަނަ ދުވަހު މަޖިލީހުން ފާސްކުރި، "ލޯކަލް ކައުންސިލްތަކުގެ އިންތިހާބުގެ ހާއްސަ ބިލް 2020" ރައީސް ސޯލިހު ތަސްދީގު ކުރެއްވީ އިއްޔެއެވެ.\nމެއި 11, 2020 17:44\nއެއްއިންތިހާބަކައް ދެފަހަރު ސަސްޕެންޑު ކުރެވޭތަ؟ ކޮންގާނޫނަކު އެހެން އޮތީ؟\nމެއި 11, 2020 17:46\n6 މާރޗުން ފެށިގެނޭ ކިޔަާފަ ކޯޗެއް މިހެދީ\nމެއި 11, 2020 18:54\nސައްޕެންޑުކުރި މަޤުޞަދު ޙާޞިލްނުވީމަ ބަދަލު ދެވެންޖެހޭ


Imran Khan magaamun dhuru kuran court ah petition eh | Mihaaru\nޕާކިސްތާނުގެ ބޮޑު ވަޒީރު އިމްރާން ޚާން. --ފޮޓޯ:އޭއެފްޕީ\nއިމްރާން ޚާން މަގާމުން ދުރުކުރަން ކޯޓަށް ޕެޓިޝަނެއް\n25 ނޮވެމްބަރ 2019 - 14:205comments\nލާހޯރު (ނޮވެމްބަރު 25) - ސިޔާސީ ވާދަވެރިޔާ ކުރީގެ ބޮޑު ވަޒީރު ނަވާޒް ޝަރީފް ބޭހަށް ގައުމުން ބޭރަށް ފޮނުވި މައްސަލާގައި ކޯޓުތަކާ ދެކޮޅަށް ބޮޑު ވަޒީރު އިމްރާން ޚާން ވާހަކަ ދައްކަވާފައިވާ ކަމަށް ބުނެ އޭނާ މަގާމުން ދުރުކުރަން ކޯޓަށް ޕެޓިޝަނެއް ހުށަހަޅައިފި އެވެ.\nޖުޑިޝަރީގެ އަގު ވައްޓާލި ކަމަށް ބުނެ އިމްރާން ޚާންއާ ދެކޮޅަށް ލާހޯރު ހައި ކޯޓަށް މައްސަލަ ހުށަހަޅާފައި ވަނީ ޕާކިސްތާން ރައްޔިތެއް ކަމަށްވާ ތޯހިރު މައްސޫދެވެ. ޕެޓިޝަނުގައި އޭނާ ބުނެފައި ވަނީ ސުޕްރީމް ކޯޓުގެ ފަނޑިޔާރުންނަށް އިމްރާން ޚާން ފާޑުވިދާޅުވެފައިވާ ކަމަށެވެ. އަދި އެއީ ކޯޓުތަކުގެ ހުރުމަތް ކެނޑުން ކަމަށް އޭނާ ބުނެފައިވެ އެވެ. ކޯޓުގެ ހުރުމަތް ކަނޑައިގެން 2013 ވަނަ އަހަރު އިމްރާން ޚާންއާ ދެކޮޅަށް ސުޕްރީމް ކޯޓުން ނޯޓިސް ނެރެފައިވާކަން ޕެޓިޝަނުގައި ތޯހިރު މައްސޫދު ފާހަގަކޮށްފައިވެ އެވެ.\nކޯޓުތަކަށް ފާޑުކިޔައިގެން ޕީއެމްއެލް-އެންގެ ލީޑަރުން ކުށްވެރިވެފައިވާ ކަމަށް ސުޕްރީމް ކޯޓުން ނިންމާފައިވާ އިރު އިމްރާން ޚާން ހާޒިރުކޮށް އޭނާގެ މައްސަލަ ބަލައި މަގާމުން ދުރުކޮށް، އަދި ގާނޫނު ހަދާ މަޖިލީހުގެ މެންބަރެއް ނޫން ކަމަށް ކަނޑައެޅުމަށް އިލެކްޝަންސް ކޮމިޝަނުގެ މައްޗަށް އަމުރުކޮށްދިނުމަށް ވެސް ޕެޓިޝަނުގައި ވަނީ އެދިފަ އެވެ.\nއިތުރު ފަރުވާ އަށް ނަވާޒް ޝަރީފު ގައުމުން ބޭރަށް ފޮނުވުމުގައި 700 މިލިއަން ރުޕީސްގެ ބޮންޑެއް ބެހެއްޓުމަށް ސަރުކާރުން ނިންމި ނިންމުން ބާތިލް ކުރުމުން ލާހޯރު ހައި ކޯޓަށް އިމްރާން ޚާން ދާދި ފަހުން ވަނީ ފާޑު ވިދާޅުވެފަ އެވެ. އަދި ޖުޑިޝަރީގެ އަގު ހިފެހެއްޓުމަށް އުއްތަމަ ފަނޑިޔާރުގެ އަރިހުން ވަނީ އެދިވަޑައިގެންފަ އެވެ. އުއްތަމަ ފަނޑިޔާރު ވަނީ، ގައުމުގެ އެންމެ މަތީ ވެރިޔާގެ ހައިސިއްޔަތުން އެފަދަ ވާހަކަތައް ނުދެއްކުމަށް އިމްރާން ޚާން އަށް ގޮވާލައްވައިފަ އެވެ.\nIthuru faruvaa ah, Air Ambulance eh gai Nawaz Sharif London ah\nހަތް އަހަރުގެ ޖަލު ހުކުމެއް ތަންފީޒް ކުރައްވަމުންގެންދަވާ ނަވާޒް ޝަރީފުގެ ހާލު ވަރަށް ބޮޑަށް ދަށަށް ދިއުމުން އެއާ އެމްބިއުލެންސެއްގައި ލަންޑަނަށް ގެންދިޔައީ މި މަހު 19 ވަނަ ދުވަހު އެވެ.\nއިމްރާން ޚާން ވަނީ ނަވާޒް ޝަރީފުގެ މެޑިކަލް ރިޕޯޓްތަކުގެ ސައްހަކަމާ މެދު ސުވާލު އުފައްދަވައިފަ އެވެ. އޭނާ ވިދާޅުވީ އެއާ އެމްބިއުލަންސްގެ ސިޑިން ނަވާޒް ޝަރީފް އަރާ މަންޒަރު ފެނިވަޑައިގަތުމުން ހައިރާންވެވަޑައިގެންނެވި ކަމަށެވެ.\n"ނަވާޒް ޝަރީފުގެ މެޑިކަލް ރިޕޯޓްތަކުގައި 15 ބައްޔެއް ފާހަގަކޮށްފައިވޭ. އޭގެ ތެރޭގައި ހިތުގެ މައްސަލަތައް ވެސް ހިމެނޭ. އަޅުގަނޑު ހިތަށް އަރާ ލަންޑަނަށް ފުރާ ބޯޓު ފެނުމުން ނަވާޒް ޝަރީފުގެ ސިއްހީ ހާލަތު ރަނގަޅުވީބާވައޭ،" އިމްރާން ޚާން ވިދާޅުވި އެވެ.\nނަވާޒް ޝަރީފުގެ ޕީއެމްއެލް-އެން އިން ބުނެފައި ވަނީ އިމްރާން ޚާންގެ އެ ވާހަކަތަކާ ގުޅިގެން އިމްރާން ޚާނަކީ ގައުމު ހިންގަން ނަފްސާނީ ގޮތުން ފިޓް މީހެއް ނޫންކަން އެނގިއްޖެ ކަމަށެވެ.\nއިތުރު ލިޔުންތައް ޕާކިސްތާން އިމްރާން ޚާން\n8 hours ago 108\n11 hours ago 108\n18 hours ago 56\nތިން ފިނޭންސް މިނިސްޓަރުގެ ނުރުހުން ވެސް މަޖިލީހަށް


iPhone Display OLED ah Badhalukranee | Mihaaru\nއެޕަލް އިން 70 މިލިއަން އޯލެޑް ސްކްރީނަށް އޯޑަރުދީފި\n05 އެޕްރީލް 2017 - 06:334comments\nއެޕަލް އަށް އޯލެޑް ޑިސްޕްލޭ އުފައްދައި ދިނުމަށްޓަކައި، އެލްޖީ އަދި ޝާޕުން އިންވެސްޓްކުރި އެވެ. އެ ވާހަކަތައް ޚަބަރު ސުރުޚީތަކަށް ވެސް އެރި އެވެ.\nއައިފޯނުގައި އޯލެޑް ސްކްރީނެއް އަޅުވަންވެއްޖެ ކަމަށް ބުނެ ބަހުސްކުރެވެން ފެށި ތަނުން، އެޕަލް އަށް އެ މަސަކަތްކޮށްދޭނެ ކަމަށް ބެލެވުނު ކުންފުނިތަކެއްގައި ހުނިޖަހާލެވުނެވެ. ފުރަތަމަ ސެމްސަންގެވެ. އެލްޖީ އަދި ސާޕު އޮތީ އޭގެ ފަހަށެވެ.\nއައިފޯނަށް 10 އަހަރު، މި އަހަރު ފުރޭއިރު، މިއީ އަލުން ފަށައިގަތުމަށް މުނާސަބު ވަގުތަކަށް ވާނެ އެވެ. އައިފޯނުގައި އޯލެޑް ސްކްރީނެއް އަޅުވަނީ އެވެ. ފިސާރި ތެދެވެ. އެ މަސައްކަތް ސެމްސަންގް ލައްވައި ކުރުވުމަށްޓަކައި، 70 މިލިއަން އޯލެޑް ޑިސްޕްލޭ އަށް އެޕަލް އިން އޯޑަރުދީފި އެވެ.\nއެޕަލް އިން އެ ވަރުގެ ބިޔަ އޯޑަރެއް ސެމްސަންގަށް ދިނުމަކީ ގަބޫލުކުރަން ދަތި ކަމަކަށް ވެސް ވެދާނެ އެވެ. ސަބަބުތައް ބައިވަރެވެ. ދެތިން ކަމެއްގެ ވާހަކަ ދައްކާލާނަމެވެ؛\nއެޕަލް އަދި ސެމްސަންގަކީ ވިޔަފާރީގައި ވާދަވެރިންނެވެ. ވާދަވެރިކަން ބޮޑުވެ، ހަތުރުންނަށް ވެދާނެ ކަމަށް ބިރަށް ހައްލެއް ހޯދަން އެބައި މީހުން މިހާރު ވެސް އުޅެނީ ކޯޓުގަ އެވެ. ވިޔަފާރީގައި ސުލްހަވެރި ހައްލެއް ލިބޭތޯ އެވެ.\nއައިފޯނުގައި އެޅުވުމަށް ސެމްސަންގުން އުފައްދައިދިން މައިކްރޮ ޗިޕްތަކުގައި މައްސަލަތަކެއް އުޅޭ ކަމަށް ބުނެ ވާހަކަތަކެއް ވެސް ދެކެވުނެވެ. އެކަމުގެ ސަބަބުން ދެ ކުންފުނީގެ ގުޅުމަށް ހީނަރުކަން އަންނާނެ ކަމަށް ބެލެވުނު ނަމަވެސް، މި ފެންނަނީ މަންޒަރުން އެހެން ކުލައެކެވެ.\nއޯލެޑް ޑިސްޕްލޭ ޓެކްނޮލޮޖީ އަކީ ސެމްސަންގް ފަރިތަ އަދި އެ ކުންފުނިން އުފައްދާ ފެންވަރުގައި، އެ ނޫން އެހެން ބަޔަކަށް އުފައްދަން ދަތި އެއްޗެކެވެ. ސިނާއަތުގައި ފުންނާބު އުސް ބަޔަކު ލައްވައި އެޕަލުން ހާޑްވެއާ އުފައްދާ ނަމަ، އެޕަލުން ކަން އެ ކުރީ ހެޔޮކޮށެވެ.\nސެމްސަންގަށް މިއީ ވިޔަފާރީގައި ދަތި އުނދަގޫ ދުވަސްތަކެވެ. މާލީ ގޮތުން އަދި ޖިސްމާނީ ގޮތުން ވެސް ނުތަނަވަސް ދުވަސްތަކެވެ. މި ދަނޑިވަޅުގައި، ސެމްސަންގާ މެދު އެޕަލުން ހަތުރުވެރި ގޮތަކަށް ދެކޭ ނަމަ 8.9 ބިލިއަން ޑޮލަރުގެ އިންވެސްޓްމަންޓަކަށް ފުރުސަތެއް ނުދޭނެ އެވެ. އެލްޖީ އަދި ޝާޕް ވެސް އޮތީ އެވެ. އޯލެޑް ޑިސްޕްލޭ އުފައްދަންވީ އެވެ.\nއައިފޯނަށް އޯލެޑް ޑިސްޕްލޭ އުފައްދައި ދިނުމަކީ ސެމްސަންގަށް ވެސް ފަޚުރުވެރި ކަމަކަށް މި ފަހަރު ވެއްޖެ އެވެ. އެޕަލުން ކޮށްދިން ހެޔޮކަމުގައި ބަދަލުގައި ސެމްސަންގުން ވެސް ހެޔޮކޮށް ހިތަން ބޭނުންވެ އެވެ. ސެމްސަންގުން ބުނީ 70 މިލިއަން އޯލެޑް ޑިސްޕްލޭ އަށް އެޕަލުން އޯޑަރު ދިން ނަމަވެސް، އެޕަލް އަށް ބޭނުންޖެހިދާނެ ކަމަށްޓަކައި 95 މިލިއަން އޯލެޑް ޑިސްޕްލޭ އުފައްދައި، ތައްޔާރަށް ބަހައްޓާނެ ކަމަށެވެ. އައިފޯނުގެ ޑިމާންޑް ބޮޑުވެ ނުދަނޑިވަޅުގައި އަދަދު އިތުރުކުރަން ޖެހިދާނެތީ އެވެ.\nއިތުރު ލިޔުންތައް އައިފޯން ސެމްސަންގް އެޕަލް


ރައްޔިތުން ރަށު ބަންދު ބައިތިއްބާފައި ސަފާރީ މައްޗަށް އަރައި ނަށަން ކެރޭކަން، އިންސާނުން ބާ: ޝައިޚް - DhiDaily\nރައްޔިތުން ރަށު ބަންދު ބައިތިއްބާފައި ސަފާރީ މައްޗަށް އަރައި ނަށަން ކެރޭކަން، އިންސާނުން ބާ: ޝައިޚް\nއެމްޑީޕީ ސަރުކާރުން ރައްޔިތުން ނިކަމެތިކޮށްލައިފައި، ޤައުމުގައި ބޮޑެތި މައްސަލަތައް ހުރިއިރު އެކަމަށް ވެސް ފިޔަވަޅެއް ނޭޅި, ކުށްވެރިން ހިމާޔަތްކޮށްފައި ސަފާރީ މައްޗަށް އަރައި ނައްޓަވާތީ އައްޝައިޚް ޒަމްޒަމް ފާރިޝް ކަންބޮޑުވުން ފާޅުކުރައްވައިފިއެވެ.\nޝައިޚް ފާރިޝް މިހެން ވިދާޅުވީ ލޯކަލް ކައުންސިލް އިންތިޚާބާއި، އަންހެނުންގެ ތަރައްޤީއަށް މަސައްކަތްކުރާ ކޮމިޓީތަކުގެ އިންތިޚާބުގެ ކެމްޕެއިން ނިންމައިލުމުގެ ގޮތުން އއ.ރަސްދޫގައި ޖަލްސާއެއް ބޭއްވުމަށް އެމްޑީޕީން މިއަދު ކުރި ދަތުރަށް ޢިޝާރަތްކުރައްވައެވެ.\nއެ ދަތުރުގައި އެމްޑީޕީގެ ރައީސް މުޙައްމަދު ނަޝީދާއި، ޑިފެންސް މިނިސްޓަރު މާރިއާ އަޙްމަދު ދީދީއާއި އެމްޑީޕީގެ ލީޑާރޝިޕްގެ އިސް ބޭފުޅުން ބައިވެރިވެވަޑައިގެންނެވިއެވެ.\nމި ގޮތުން ރަސްދުއަށް ދިޔައިރު ރައީސް ނަޝީދާއި، އެމްޑީޕީގެ ލީޑާރޝިޕްގެ އިސް ބޭފުޅުން ”ބޮނޑިވަރަކަށް“ ތިއްބަވައިގެން ވަނީ ވަރަށް ފޯރީގައި ނައްޓަވައި މަޖާކުރައްވައިފައެވެ.\nޝައިޚް ފާރިޝް ވިދާޅުވީ ރައްޔިތު މީހާ ރަށުގައްޔާއި، ގެތަކުގައި ހައްޔަރުކޮށްފައި ގެއިން ނިކުތުމުން ޖޫރިމަނާކުރާ ކަމަށެވެ. އެ ގޮތުން ޢާއިލާތައް ދުރުވެ، ރަށު ބަންދުވެ، މަރުވާ ތިމާގެ މީހުން ލޮލަށް ނުފެނި ވަޅުލެވި، ވަޒީފާތައް ގެއްލި، އަތްމަތި ހުސްވެ ދަރަނިވެރިވެ, ވަންނާނެ ގެދޮރެއް ފުލެޓެއް ނެތި ޢާއިލާ އެންމެން އެއްކޮޓަރީގައި ނިދަން ޖެހިފައިވާކަން ވެސް ޝައިޚް ފާރިޝް ފާހަގަކުރެއްވިއެވެ.\nހަމައެހެންމެ ދައުލަތުގެ ބައިތުލްމާލުން މިލިއަނުން ވައްކަން ކުރާއިރު ފިޔަވަޅެއް ނޭޅޭ ކަމަށާއި، ރޭޕް ކުރާ މީހުން ހިމާޔަތް ކުރެވި، ރާއްޖެއިން ބޭރަށް ފުރުވައިލެވި މިހެން ގޮސް އެތައްކަމެއް ހިނގަމުން ދާކަން ވެސް ޝައިޚް ފާރިޝް ފާހަގަކުރެއްވިއެވެ.\n”މިހެން ގޮސް އެތައް ކަމެއް ހިނގަމުން ދާއިރު ސަފާރީ މައްޗަށް އަރައި ނަށަން ކެރޭކަން. އެއީ ފަހެ އިންސާނުން ބާ!“ ޝައިޚް ފާރިޝް ވިދާޅުވިއެވެ.\nޝައިޚް ފާރިޝް ކަންބޮޑުވުން ފާޅުކޮށްފައިވާއިރު، އައްޝައިޚް ޢަލީ ޒައިދު ވަނީ މިހާރު ގުރޫޕު ހަދައިގެން ދޯނީގައި ރަށްރަށަށް ދިއުން ހުއްދަތޯ އެޗްޕީއޭއާއި ސުވާލުކުރައްވައިފައެވެ.


Cash Card Noony, Phone Jahsalaigen Bas Dhathuru Kohlevey Goiy Hadhany\nދެވަނަ ފިޔަވައްސަށް ހާއްސަކޮށް ގެނައި ބަސްތައް\nކޭޝްކާޑު، ނޫނީ ފޯނު ޖައްސަލައިގެން ބަސް ދަތުރުކޮށްލެވޭ ގޮތް ހަދަނީ\n15 ޖޫން 2022 - 23:34:03\nބަސް ދަތުރުގެ ހިދުމަތް ބޭނުންކުރުމަށް ފައިސާ ދެއްކުމަށް އަތުގައި އޮންނަ ކޭޝްކާޑު ނުވަތަ ފޯނު ބޭނުންކުރެވޭނެ ނިޒާމެެއް މިއަހަރު ނިމުމުގެ ކުރިން ހަމަޖެހިގެންދާނެ ކަމަށް އެމްޓީސީސީގެ ސީއީއޯ އާދަމް އާޒިމް ވިދާޅުވެއްޖެ އެވެ.\nއެމްޓީސީސީގެ "ރާއްޖެ ޓްރާންސްޕޯޓް ލިންކް"ގެ ބަހުގެ ހިދުމަތް ހުޅުމާލޭ ދެވަނަ ފިޔަވަހީގަައި ފެށުމަށް މިރޭ ބޭއްވި ރަސްމިޔާތުގައި ވާހަކަދައްކަވަމުން އާޒިމް ވިދާޅުވީ، ރައީސްގެ އިރުޝާދާއިއެކު ރާއްޖޭގައި ދަތުރުފަތުރުގެ ނިޒާމު ހަމަޖައްސަމުންދަނީ ޒަމާނީ ޓެކްނޮލަޖީގެ ފަސޭހަކަމާއި ވެސް އެކު ކަމަށެވެ.\n“ މިއަހަރު ނިމުމުގެ ކުރިން އަތުގަ އޮންނަ ބޭންކު ކާޑު ބޭނުންކޮށްގެން ޕަބްލިކް ޓްރާންސްޕޯޓު އޮތް ކޮންމެ ތަނަކުން ޓިކެޓު ކަނޑާގެން ދަތުރުކުރުމުގެ ފަސޭހަކަން އަޅުގަނޑުމެން ހޯދަދޭނަން. އަދި ސްމާޓު ފޯނެއް އަތުގަ އޮތިއްޔާ އެ ޖައްސާލާފަ ވެސް ތިޔަބޭފުޅުންނަށް ދަތުރު ކުރެވޭނެ” އާޒިމް ވިދާޅުވި އެވެ.\nޓަޗް އެންޑް ގޯ އަދި ކިއުއާރް ކޯޑުން ޓިކެޓު ކަނޑައިގެން ބަހުގެ ދަތުރުކޮށްލުމުގެ ފަސޭހަކަން މިއަހަރު ނިމުމުގެ ކުރިން ލިބިގެންދާނެ ކަމަށެވެ. ނަމަވެސް ސީދާ އެކަން ހަމަޖެހޭނެ ތާރީހެއް ވިދާޅެއް ނުވެ އެވެ.\nއާޒިމް ވިދާޅުވީ، އެ ނިޒާމު ގާއިމުކުރުމަށް ބީއެމްއެލް އަދި މާސްޓަކާޑުގެ އެހީތެރިކަން ލިބުނު ކަމަށެވެ.\nމި ރަސްމިޔާތުގައި އާޒިމް ވަނީ ޖުލައި މަހު މާލޭގައި މިނީ ބަހުގެ ހިދުމަތްވެސް ފެށޭނެ ކަމުގެ އުފާވެރި ހަބަރު ވެސް ދެއްވާފަ އެވެ.\nއާރްޓީއެލް ހިދުމަތް ކުޑަކުދިންނަށް މުޅިން ހިލޭ\nހއ. ފެށިގެން ށ. އަށް ހައި ސްޕީޑް ލޯންޗުން ގުޅާލައިފި


ވަގުތީ (ދިރާސީ އަހަރު ނިމެންދެން)\n1- ސިވިލް ސަރވިސްގެ މުވައްޒަފުންނަށް ހަމަޖެހިފައިވާ އުސޫލުން ބޭސްފަރުވާގެ ޙިދުމަތް\n3- ސިވިލް ސަރވިސްގެ މުވައްޒަފުންނަށް ހަމެޖެހިފައިވާ އުސޫލުން އިތުރުގަޑީގެ ފައިސާ.\n1- ކިޔަވައި ދިނުމުގެ ދާއިރާ\n1- މާސްޓަރ ޓައިމްޓޭބަލްގައި ކަނޑައެޅިފައިވާ ގަޑިތަކަށް ކުލާހަށް ހާޒިރުވެ ކިޔަވައިދިނުން.\n2- ކިޔަވައިދިނުމާއިގުޅޭ ސްކީމް އޮފް ވާރކާއި، ލެސަންޕްލޭނާއި، ކިޔަވައިދިނުމަށް ބޭނުންވާ މެޓީރިއަލާއި، ޓެސްޓު ޕޭޕަރުތައް ތައްޔާރުކޮށް، އިމްތިޙާންތައް ހިންގައި ޕޭޕަރުތައް މާރކުކޮށް، މާރކްސް ޝީޓްތަކާއި ރިޕޯޓް ފޮތްތައް ތައްޔާރުކުރުން.\n3- ހަވާލުކުރެވޭ ކޯކަރިކިއުލަރ ހަރަކާތްތައް ދުވަހުން ދުވަހަށް ރާވައި ހިންގުން.\n4- ދަރިވަރުންގެ ކުރިއެރުމަށްޓަކައި އިތުރު ގަޑިތައް ނަގައިދިނުމާއި، ގަޑިތައް ރަނގަޅަށް ގެންދިއުމަށްޓަކައި ޓީޗަރެއްގެ ހައިސިއްޔަތުން ފުރިހަމަކުރަންޖެހޭ މަސައްކަތްތައް ކުރުން.\n5- ދަރިވަރުންގެ ކުރިއެރުމަށް ފުންކޮށް، ފުޅާކޮށް ވިސްނުންބަހައްޓައި، ދަރިވަރުން ކުރިއަރަމުންދާ މިންވަރު ވަޒަންކޮށް ބެލެހެއްޓުން.\n6- ކިޔަވައިދިނުމުގައި ގެންނަންޖެހޭ ބަދަލުތައް ސްކޫލުން އަންގާ ގޮތެއްގެމަތީން ގެނައުމާއި، ކިޔަވައިދިނުމުގައި ސްކޫލުން ލިބެންހުރި ވަސީލަތްތަކުގެ ބޭނުން އެންމެ ފުރިހަމަގޮތުގައި ހިފުން.\n7- ކްލަބް ނުވަތަ ހައުސްއެއް ހިންގުމަށް ހަވާލުކުރެވިއްޖެނަމަ އެ ޒިންމާއެއް އަދާކުރުން.\n8- ސްކޫލްގެ މެނޭޖްމަންޓުގެ ނުވަތަ މިނިސްޓްރީ އޮފް އެޑިޔުކޭޝަންގެ ސިޔާސަތުތައް ތަންފީޒުކުރުމުގައި ޓީމް މެންބަރެއްގެގޮތުގައި ހަރަކާތްތެރިވުން.\nމިވަޒީފާއަށް އެންމެ ޤާބިލު ފަރާތެއް ހޮވުމަށްޓަކައި ބަލާނީ ދިވެހި ސިވިލް ސަރވިސް ކޮމިޝަނުން 01 މެއި 2018 ގައި ޝާއިއުކޮށްފައިވާ ސިވިލް ސަރވިސްގެ ވަޒީފާތަކަށް މީހުން ހޮވުމާއި އައްޔަންކުރުމުގެ މިންގަނޑުތަކާއި އުޞޫލުތަކަށެވެ. މިގޮތުން މިވަޒީފާތަކަށް އެންމެ ޤާބިލުފަރާތެއް ކަނޑައަޅާނީ A2 ފޯމުގައިވާ ތިރީގައިވާ ބައިތަކަށް ޕޮއިންޓް ދިނުމުން އެންމެ މަތީ ޕޮއިންޓް ލިބޭ ފަރާތަކީ އެންމެ ޤާބިލުފަރާތް ކަމުގައި ކަނޑައަޅައިގެންނެވެ.\nފުރިހަމަ ކޮށްފައިވާ ސިވިލް ސަރވިސްގެ ވަޒީފާއަށް އެދޭ ފޯމު (މި ފޯމު ސިވިލް ސަރވިސް ކޮމިޝަނުގެ ވެބްސައިޓުން އަދި މި ސްކޫލްގެ އިދާރާއިން ލިބެންހުންނާނެއެވެ.)\nވަޒީފާއަށް އެދޭ ފަރާތުގެ ވަނަވަރު )ގުޅޭނެ ފޯނު ނަމްބަރާއި އީމެއިލް އެޑްރެސް ހިމެނޭގޮތަށް)\n(ހ) މޯލްޑިވްސް ކޮލިފިކޭޝަން އޮތޯރިޓީން ފެންވަރު/ލެވަލް ކަނޑައަޅާފައިވާ، ރާއްޖެއިން ބޭރުގެ މަތީ ތަޢުލީމުދޭ މަރުކަޒަކުން ދޫކޮށްފައިވާ ތަޢުލީމީ ސެޓްފިކެޓްތަކާއި ޓްރާންސްކްރިޕްޓްގެ ކޮޕީ؛ ނުވަތަ ކޯސް ފުރިހަމަ ކުރިކަމުގެ ލިޔުމާއެކު ކޯހުން ލިބޭ ސެޓްފިކެޓް ވަކި ފެންވަރެއްގައި ޤަބޫލު ކުރެވޭނެކަމަށް މޯލްޑިވްސް ކޮލިފިކޭޝަންސް އޮތޯރިޓީން ދޫކޮށްފައިވާ ލިޔުމުގެ ކޮޕީ.\n(ށ) މަތީ ތައުލީމު ދޭ، ރާއްޖޭގެ މަރުކަޒަކުން ދޫކޮށްފައިވާ ތައުލީމީ ސެޓްފިކެޓްތަކާއި ޓްރާންސްކްރިޕްޓްގެ ކޮޕީ؛ ނުވަތަ ކޯސް ފުރިހަމަކުރިކަމުގެ ލިޔުމުގެ ކޮޕީ.\n7. ސިވިލް ސަރވިސްގެ ވަޒީފާއަށް ވަނުމަށް އެދޭ އިމްތިޙާނު ފުރިހަމަކޮށް ސެޓްފިކެޓް ލިބިފައިވާނަމަ، އެ ސެޓްފިކެޓްތަކުގެ ކޮޕީ.\n(ށ) އަމިއްލަ ކުއްފުންޏެއް ނުވަތަ އަމިއްލަ އިދާރާއެއްގައި ވަޒީފާ އަދާކޮށްފައިވާނަމަ އަދާކޮށްފައިވާ ވަޒީފާ، ވަޒީފާ އަދާކުރި މުއްދަތާއި، ވަޒީފާގެ މަސްއޫލިއްޔަތު އަދި މަސައްކަތްކޮށްފައިވާ ތަނުގެ މުވައްޒަފުންގެ އަދަދު ބަޔާންކޮށް އެ އޮފީހަކުން ދޫކޮށްފައިވާ ލިޔުން؛ ނުވަތަ ވަޒީފާ އަދާކުރިގޮތް އަންގައިދޭ ރެފަރެންސް ޗެކް ފޯމް.\nމަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 24 ޖުލައި 2019 ވާ ބުދަ ދުވަހުގެ 12:30 ގެ ކުރިން ވޭމަންޑޫ ސުކޫލުގެ އިދާރާއަށެވެ. ވަޒީފާއަށް އެދޭ ފޯމާއި ލިޔުންތައް އީމެއިލް މެދުވެރިކޮށްވެސް ބަލައިގަނެވޭނެއެވެ. އީ މެއިލް އެޑްރެހަކީ [email protected] އެވެ. އަދި އިޢުލާނުގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަޅައިފިނަމަ، އެ ކަނޑައަޅާ ދުވަހުގެ އަދަދަށް ވަޒީފާއަށް އެދޭ ފޯމު ބަލައިގަނެވޭނެއެވެ.\nމި މަޤާމަށް މީހަކު ހޮވުމަށް ބޭއްވޭ އިންޓަވިއު އޮންނާނީ 25 ޖުލައި 2019 އާއި 27 ޖުލައި 2019 އާ ދެމެދު، ވޭމަންޑޫ ސުކޫލުގައެވެ. ވުމާއެކު، މި ވަޒީފާއަށް ކުރިމަތިލާ ފަރާތްތަކުން، އެ ތާރީޚުތަކުގައި އިންޓަވިއުއަށް ހާޒިރުވުމަށް ތައްޔާރުވެގެން ތިއްބެވުން އެދެމެވެ.\nމަޤާމަށް ޢައްޔަން ކުރުމަށް، ވަޒީފާއަށް އެދިފައިވާ މީހާއަށް ކްރައިޓީރިއާގެ ހުރިހާ ބަޔަކުން މާރްކްސްގެ ޖުމްލަ އިންސަންތަ، %45 (ސާޅީސް ފަސް އިންސައްތަ) އަށްވުރެ މަތިވާން ޖެހޭނެއެވެ.\nސުންގަޑި: 24 ޖުލައި 2019 1230


Maalhohu uthuru faraaaiy girai, rayyithun biruverikmagge thererygai!\nމާޅޮހުު އުތުރު ފަރާތް ވަރަށް ބޮޑަށް ގިރާލާފައި\nބ. މާޅޮހު އުތުރު ފަރާތު ބީޗު ވަރަށް ބޮޑަށް ގިރައި، އެ ސަރަހައްދުގައި ހުރި ގެތަކުގެ ރައްޔިތުންގެ ބިރުވެރިކަމެއްގެ ތެރޭގައި ތިބެން ޖެހިފައިވާތީ އެކަމަށް ހައްލެއް ހޯދައި ދޭން މަސައްކަތް ކުރަމުން އަންނަ ކަމަށް އެރަށު ކައުންސިލުން ބުނެފި އެވެ.\n“ގާތްގަނޑަކަށް 15-20 ފޫޓު ވަރު ގިރައިގެން ގޮސްފި. އެ ސަރަހައްދު ގޮޑު ދޮށުގައި ހުރި ބައެއް ރުއްތައް ވެސް ވަނީ ވެއްޓިފައި،”\nމާޅޮހު ގިނަ ބަޔަކު ބުނާގޮތުގައި މިފަހަކަށް އައިސް ރަށްގިރުމުގެ މައްސަލަ އެރަށަކަށް ކުރިމައްޗެއް ނުވެއެވެ. އެކަމަކު، މިއަހަރު އާދަޔާ ޚިލާފަށް ބޮޑަށް ގިރަން ފެށުމަކީ ނުރައްކަލުގެ އެލާމެއް ކަމަށް އެރަށު ގިނަ ބަޔަކު ދެކެ އެވެ.\nމާޅޮހު އުތުރު ފަރާތު ގޮނޑުދޮށް ގިރާތީ ރައްޔިތުން ވެލިބަސްތާ ޖަހަން ނުކުމެ\n“އެ ސަރަހައްދުގެ ބައެއް ރުއް ވެސް މިހާރު ވަނީ ވެއްޓިފައި، ގެސްޓްހައުސްތަކާއި ގިރާފައިވާ ތަނާ ދެމެދު މިހާރު ހުންނާނީ ގާތްގަޑަކަށް 10 ވަރަކަށް ފޫޓު،” މާޅޮހު މީހަކު ބުންޏެވެ.\nކައުންސިލުން ބުނީ ރަށް ގިރަން ފެށުމުން އެންވަޔަރަންމެންޓް މިނިސްޓްރީ އާއި ރައީސް އޮފީހާއި ޕްލޭނިން މިނިސްޓްރީއަށް މައުލޫމާތު ހިއްސާކޮށްފައިވާނެ ކަމަށެވެ. އަދި ދިރާސާއެއް ކޮށްގެން ވިޔަސް ރަށް ގިރާ މައްސަލައަށް ދާއިމީ ހައްލެއް ހޯދަން ބަޖެޓު ކުރަން ޕްލޭނިން މިނިސްޓްރީގައިވެސް އެދިފައިވާނެ ކަމަށް ވެސް މާޅޮހު ކައުންސިލުން ބުންޏެވެ.


ބޫސްޓަރ ޑޯޒް ޖެހި މީހުންގެ ޢަދަދު 28000އިން މައްޗަށް ބޫސްޓަރ ޑޯޒް ޖެހި މީހުންގެ ޢަދަދު 28000އިން މައްޗަށް\nބޫސްޓަރ ޑޯޒް ޖެހި މީހުންގެ ޢަދަދު 28000އިން މައްޗަށް\nރާއްޖޭގެ ޤައުމީ ވެކްސިން ޕްރޮގްރާމްގެ ތެރެއިން - ފައިލް ފޮޓޯ: އަލީ ނަސީރު/ ޕީއެސްއެމްނިއުސް\nކޯވިޑުން ދިފާޢުވުމަށް ރާއްޖޭގައި ކުރިއަށްގެންދާ ޤައުމީ ވެކްސިން ޕްރޮގްރާމުގެ ތެރެއިން ބޫސްޓަރ ޑޯޒް ޖެހި މީހުންގެ ޢަދަދު 28000އިން މައްޗަށް އަރައިފިއެވެ.\nއެޗްޕީއޭއިން ވިދާޅުވީ ހޯމަ ދުވަހުވެސް 300އަށްވުރެ ގިނަ މީހުން ވަނީ ބޫސްޓަރ ޑޯޒް ޖަހާފައިވާކަމަށެވެ.\nހެލްތު ޕްރޮޓެކްޝަން އެޖެންސީ، (އެޗް.ޕީ.އޭ)އިން އެންމެފަހުން ޢާއްމުކޮށްފައިވާ ތަފާސްހިސާބުތައް ދައްކާގޮތުން އާދިއްތަ ދުވަހު ވެކްސިންގެ ބޫސްޓަރ ޑޯޒް 323 މީހަކު ޖަހާފައިވެއެވެ. އޭގެތެރޭގައި މާލެ ސަރަހައްދުން ބޫސްޓަރ ޑޯޒް ޖެހި 177 މީހުންނާއި އަތޮޅުތަކުން ބޫސްޓަރ ޑޯޒް ޖެހި 146 މީހަކު ހިމެނެއެވެ. މިއާއެކު ރާއްޖޭގައި ބޫސްޓަރ ޑޯޒް ޖެހި މީހުންގެ ޢަދަދު މިހާރު ވަނީ 28085 އަށް އަރާފައެވެ.\nމީގެއިތުރުން ހޯމަ ދުވަހު 114 މީހުން ވަނީ ކޯވިޑް ވެކްސިންގެ ދެވަނަ ޑޯޒް ޖަހާފައެވެ. މީގެތެރޭގައި މާލޭ ސަރަޙައްދުން ވެކްސިން ފުރިހަމަކުރި 94 މީހުންނާއި، އަތޮޅުތަކުން ވެކްސިންގެ ދެވަނަ ޑޯޒް ޖެހި 20 މީހަކު ހިމެނެއެވެ. އަލަށް ވެކްސިން ފުރިހަމަކުރި މީހުންނާއެކު ރާއްޖެއިން ކޯވިޑް ވެކްސިން ފުރިހަމަކުރި މީހުންގެ ޖުމްލަ ޢަދަދު މިހާރު ވަނީ 368351 އަށް އަރާފައެވެ.\nކޯވިޑުން ދިފާޢުވުމަށް ދޭ ވެކްސިންގެ ފުރަތަމަ ޑޯޒް ހޯމަ ދުވަހު 52 މީހަކު ވަނީ ޖަހާފައެވެ. މީގެ ތެރޭގައި މާލޭ ސަރަޙައްދުން ވެކްސިން ޖެހި 46 މީހުންނާއި އަތޮޅުތަކުން ވެކްސިން ޖެހި6މީހަކު ހިމެނެއެވެ. މިއާއެކު ވެކްސިންގެ ފުރަތަމަ ޑޯޒް ޖެހި މީހުންގެ ޖުމްލަ ޢަދަދުވަނީ 397033 އަށް އަރާފައެވެ.\nކޯވިޑުން ދިފާޢުވުމަށް މިވަގުތު ބޫސްޓަރ ޑޯޒް ޖަހަމުން އަންނަނީ ވަކި ޚާއްސަ ކެޓަގަރީތަކަށް ނިސްބަތްވާ މީހުންއެކަންޏެވެ. އެހެންނަމަވެސް މިމަހުގެ މެދުތެރޭގައި ޢާއްމުނަށް ހުޅުވާލައިގެން ބޫސްޓަރ ޑޯޒް ދިނުމަށް ތައްޔާރުވަމުން އަންނަކަމަށް ހެލްތު މިނިސްޓްރީއިން ވިދާޅުވެއެވެ.\nމިވަގުތުތ މާލެއާއި ވިލިމާލެ އަދި ހުޅުމާލެ ހިމެނޭހެން6ސެންޓަރެއްގައި ވެކްސިން ދިނުން ކުރިއަށްދެއެވެ. އަދި ގޭގެއަށް ގޮސްގެން ވެކްސިން ދިނުމަށް3މޮބައިލް ޓީމް ޙަރަކާތްތެރިވެއެވެ. މީގެއިތުރުން އަތޮޅުތެރޭގެ 176 ސެންޓަރެއްގައި އަންނަނީ ވެކްސިން ޖަހައިދެމުންނެވެ.


ޕީއެސްއެމް އިން ނަސްރުގެ ދުވަސް ލީ "ބީ" ކެޓެގެރީއަށް! | Feshun.mv\nޝަހީދު ޙުސައިން އާދަމްގެ އާއިލާއަށް އެމްއެންޑީއެފް ޑްރިލް ވިންގުން ފޮޓޯއެއް ހަވާލުކުރަނީ-- 2017 ވަނަ އަހަރު\nޕީއެސްއެމް އިން ނަސްރުގެ ދުވަސް ލީ "ބީ" ކެޓެގެރީއަށް!\n4 ނޮވެމްބަރ 2021 - 14:36\n19 ދިވެހިންގެ ޝަހީދުކޮށްލި، ނޮވެމްބަރު 3، 1988 ގައި ރާއްޖެ އަށް ދިން އުދުވާނީ ހަމަލާއަށް އިއްޔައަކީ 33 އަހަރު ފުރުނު ދުވަހެވެ. މިއީ، 1988 ނޮވެމްބަރު3ވަނަ ދުވަހުގެ ޢުދުވާނީ ހަމަލާއާއި އެދުވަހު، އިސްލާމް ދީނާއި ދިވެހި ޤައުމުގެ ދިފާޢުގައި ޝަހީދުވެދިޔަ ދިވެހީންގެ ހަނދާން އައުކުރާ ދުވަހެވެ.\nދިވެހިރާއްޖޭގައި ފަޚުރުވެރިކަމާއެކު ނަޞްރުގެ ދުވަހެއް ފާހަގަކުރަމުންމި އަންނަނީ، ހިތްވަރުގަދަ ދިވެހި ސިފައިން ވެފައިވާ ވަރަށް މަތިވެރި ޤުރުބާނީއެއްގެ ހަނދާންތައް އައުކޮށްދެމުންނެވެ. ދީނާއި ޤައުމަށްޓަކައި ފުރާނައިން ފިދާވެދިޔަ އެތައް ސިފައިންނެއްގެ ޒިކުރާ އައުކޮށްދެމުންނެވެ.\nދިވެހިރާއްޖެއަށް ޣައްދާރުވި އަދާވާތްތެރިވި ދިވެހިންގެ ބަޔަކާއި ގެ ޓެރަރިސްޓުން ގުޅިގެން ދިން މި އުދުވާނީ ހަމަލާގައި 19 ދިވެހިން ޝަހީދުވެ، 39 މީހަކު ޒަހަމްވިއެވެ. ޝަހީދުވި މީހުންގެ ތެރޭގައި ސިފައިންގެ 8 މީހަކު ހިމެނެއެވެ. ޒަހަމްވި މީހުންގެ ތެރޭގައި ސިފައިންގެ 18 މީހުން ހިމެނެއެވެ.\nއެދުވަހުގެ ބިރުވެރިކަން އަޅުގަނޑުމެންނަށް ތަސައްވަރެއް ނުކުރެވޭނެއެވެ. އަދި އެ ދުވަހުގެ ހަނދާންތަކަކީ އެ ދުވަސް ދެކުނު ދިވެހިންނަށް ހަނދާނުން ނައްތާލަން އަދިވެސް އުނދަގޫ ދުވަހެކެވެ. އެގޮތުން މި ހާދިސާ ހިނގިފަހުން، ރާއްޖޭގައި ކޮންމެ އަހަރު ނޮވެމްބަރު3ފާހަގަކުރަމުން އަންނަނީ ވަރަށް ކުލަ ގަދަކޮށެވެ. ހާއްސަކޮށް މިދުވަސް ފާހަގަކުރުމުގައި ރާއްޖޭގެ މީޑިއާތަކުން ކުޅޭ ދައުރު ބޮޑެވެ. އެގޮތުން ދައުލަތުގެ މީޑިއާކަމުގައިވާ ޕީއެސްއެމުން ނަސްރުގެ ދުވަހާއި ގުޅިގެން މުޅި ދުވަހުގެ ޕްރޮގްރާމްތައް ހާއްސަކުރެވިފައި އޮންނަނީ އެ ދުވަހަށެވެ. ނަމަވެސް މިފަހަކުން އެ މަންޒަރުތައް ބަދަލުވާތަން މިވަނީ ފެންނަން ފަށައިފައެވެ.\nހާއްސަކޮށް ރަައީސުލްޖުމްހޫރިއްޔާ އިބްރާހިމް މުހައްމަދު ސޯލިހްގެ ސަރުކާރުގައި މި ދުވަސް ފާހަގަކުރުމަށް އެހާ އަހައްމިއްޔަތުކަން ނުދޭކަމަށް ގިނަ އާއްމުންނާއި އަދި ސަރުކާރާ އިދިކޮޅު ފަރާތްތަކުން އަންނަނީ ބުނަމުންނެވެ. އެގޮތުން އެކަން ފާހަގަވެގެން ދިޔަ އެންމެ ބޮޑު ސަބަބަކީ އިއްޔެ ޓީވީއެމްގެ ޕްރޮގްރާމް ގައިޑް ހާމަކުރި އިރު، އިއްޔެ ފާހަގަކުރާ ނަސްރުގެ ދުވަހާ ގުޅޭ އެއްވެސް ކަމެއް ހިމަނައިފައެއް ނެތުމެވެ. އެހެންވެ، ދައުލަތުން ބޮޑު ހަރަދެއް ކޮށްގެން ހިންގާ ޓީވީ ސްޓޭޝަނަށް އާއްމުންގެ ފާޑުކިޔުންތައް ވަނީ އަމާޒުވެފަ އެވެ.\nމި ފާޑުކިޔުންތައް އަމާޒުވުމާއެކު ޓީވީއެމްގެ ރަސްމީ މީސްމީޑިއާ އެކައުންޓްތަކުގައި ޕްރޮގްރާމް ގައިޑަށް ކުޑަ ބަދަލެއް އައި ކަަމަށް ބުނެ، "ހޭޔަންބޯ" ގެ ރިޕީޓް ޕްރޮގްރާމްގެ ބަދަލުގައި "ފަހްރް: ނަސްރުގެ ދުވަހަށް ހާއްސަ" ލަައިވް ކަވަރޭޖެއް ފަށާ ވާހަކަ އިއުލާންކުރިއެވެ. އަދި އާންމުން ކިޔަމުން އައި ފާޑުކިޔުންތަކަށް ރައްދު ދީ އަލީ ހާލިދު ބުނީ، ޓީވީއެމުން ވަނީ ރަސްމީ ގޮތުން ފާހަގަކުރާ މުހިއްމު ދުވަސްތައް ކެޓެގަރީތަކަށް ބަހައިފައި ކަމަށެވެ. އެއާއެކު ނަސްރުގެ ދުވަސް އެ ކެޓެގަރީން ލައްވާލީ "ބީ" ކެޓެގެރީ ގައެވެ.\nއެމްޑީ ހާލިދު ބުނާ ގޮތުން ނަމަ، އޭ ކެޓަގަރީގައި ހިމެނެނީ ނޮވެމްބަރު 11 ގައި ފާހަގަކުރާ ޖުމްހޫރީ ދުވަހާއި ޖުލައި 26 ގައި ފާހަގަކުރާ މިނިވަން ދުވަސް އަދި އީދު ފަދަ ދުވަސްތަކެވެ. އެހެންކަމުން ދައުލަތުގެ މީޑިއާއަށް އެދުވަސްތައް ފަދަ ހާއްސަ ދުވަހަކަށް ނަސްރުގެ ދުވަސް ނުވީއެވެ.\n7 މަސް ކުރިން ago\nއެތަށްދިވެހިންނެއްޝަހީދުވެގެންދިޔަ ނޮވެންބަރު3(ނަސްރުގެދުވަސް) ބީ.ކެޓަގަރީގަލައްވާލިކަންވެސްހަމަނަސީބު


Madaveli Monitoring Ah Laifi އެޗްޕީއޭއިން މަޑަވެލި މޮނިޓަރިން އަށް ލައިފި – Huvadhoo News Madaveli Monitoring Ah Laifi Huvadhoo News\nއެޗްޕީއޭއިން މަޑަވެލި މޮނިޓަރިން އަށް ލައިފި\nގދ މަޑަވެލިގެ މުޖުތަމައު ތެރެއިން ކޮވިޑް ކޭސްތަކެއް ފެނި އެރަށް މޮނިޓަރިން އަށް ލައިފިއެވެ.\nމަޑަވެލި މޮނިޓަރިން އަށް ލާފައިވަނީ، ކާޑެއްދޫ އެއަރޕޯޓުން ބަޔަކު ފައްސިވުމާ ގުޅިގެން އެފަރާތްތަކުގެ ޑައިރެކްޓް ކޮންޓެކްޓްގެ ގޮތުފައި ފާހަނގަ ކުރެވުނު ފަރާތްތަކުގެ ތެރެއިން ބަޔަކު ފައްސިވެފައިވާތީ ސިއްހީ ގޮތުން ބަލަން ޖެހޭ ކަންކަން ބެލުމަށެވެ.\nހެލްތް ޕްރޮޓެކްޝަން އެޖެންސީއިން މަޑަވެލި މޮނިޓަރިން އަށް ލާފައިވީ ނަމަވެސް، މަޑަވެލި ކައުންސިލުން އެރަށް މޮނިޓަރިން އަށް ލާންޖެހޭ ކަމަށް ގަބޫލެއް ނުކުރެއެވެ. ހުވަދޫ ނިއުސް އަށް މައުލޫމާތު ދެއްވަމުން މަޑަވެލި ކައުންސިލްގެ މެމްބަރަކު ވިދާޅުވީ، އެރަށް މޮނިޓަރިންގ ހާލަތަށް ގެންނަން ޖެހޭ އެއްވެސް ސަަބަބެއް ނެތް ކަމަށާއި، ފައްސިވެފައި ވަނީ، ކާޑެއްދޫ އިން ފައްސިވި ފަރާތަކާއި ޑައިރެކްޓް ކޮންޓެކްޓް ވެގެން ކަރަންޓީނުގައި ހުރި ފަރާތެއް ކަމަށެވެ.\nއޭގެ އިތުރުން ދެވަނަ އަށް ފައްސިވެފައިވާ ފަރާތަކީވެސް ކަރަންޓީނުގައި ހުރި ފަރާތެއް ކަމަށްވެސް މެމްބަރު ވިދާޅުވިއެވެ. ނަމަވެސް އެޗްޕީއޭއިން މަޑަވެލި މޮނިޓަރިން އަށް ލާފައިވާކަން އެކައުންސިލަށް ތިނަދޫ ގައި ހުންނަ ޑރ އަބްދުލް ސަމަދު މެމޯރިއަލް ހޮސްޕިޓަލުން ގުޅާފައި ބުނެފައިވާ ކަމަށާއި، ނަމަވެސް އަދި އެއްވެސް ރަސްމީ ލިޔެކިއުމެއް ލިބިފައި ނުވާކަމަށެވެ.\nމިކަމާ ގުޅިގެން މިހާރު އެރަށުގެ ހެލްޓް ޓާސްކްފޯސްއިން ބައްދަލުވުމެއް ބާއްވައި ދެން ކުރިއަށްގެންދަން ހަމަޖެހިފައިވާ ކަންކަމާ މެދުމަޝްވަރާކުރުމަށް ނިންމާފައިވާ ކަމަށް ކައުންސިލުން މައުލޫމާތުދެއެވެ.


Mahloof ge shareea'aiy fashaanee covid ge haalathu rangalhuvumun: Criminal court\nމަހްލޫފްގެ ޝަރީޢަތް ފަށާނީ ކޯވިޑްގެ ހާލަތު ރަނގަޅުވުމުން: ކްރިމިނަލް ކޯޓް\n6 ކުދިންނަށް ޖިންސީގޯނާ ކުރިކަމުގެ ތުހުމަތު ކުރެވޭ މީހާ އަނެއްކާ ވެސް ހައްޔަރުކޮށްފި\n6 ކުއްޖަކަށް ޖިންސީ ގޯނާކުރިކަމުގެ ތުހުމަތުގައި ހައްޔަރުކުރި މީހާ ކޯޓުން ދޫކޮށްލައިފި\nއެމްއެމްޕީއާރުސީގެ ޚިޔާނާތުގެ މައްސަލާގައި ދަޢުވާ އުފުލާފައިވާ މިނިސްޓަރ އޮފް ޔޫތު، ސްޕޯޓްސް އެންޑް ކޮމިއުނިޓީ އެމްޕަވަރމަންޓް، އަޙްމަދު މަޚްލޫފުގެ ޗަރީއަތް ފަށާނީ ކޯވިޑްގެ ހާލަތު ރަނގަޅުވުމުންކަމަށް ކްރިމިނަލް ކޯޓުން ބުނެފިއެވެ.\nއެމްއެމްޕީއާރުސީގެ ޚިޔާނާތުގެ މައްސަލައާއި މިނިސްޓަރ އޮފް ޔޫތު، ސްޕޯޓްސް އެންޑް ކޮމިއުނިޓީ އެމްޕަވަރމަންޓް، އަޙްމަދު މަޚްލޫފުގެ މައްޗަށް ދަޢުވާކުރުމަށް ކްރިމިނަލް ކޯޓަށް ހުށައަޅަފައިވަނީ މިދިޔަ އަހަރުގެ ނިވެމްބަރު މަހުގެ 24ގައެވެ. މަޚްލޫފްގެ މައްޗަށް އުފުލާފައިވަނީ، ކޮރަޕްޝަން ހުއްޓުވުމާއި މަނާކުރުމުގެ ޤާނޫނުގެ ދަށުން ރިޝްވަތު ހިފުމުގެ ކުށުގެ ދަޢުވާއެވެ.\nކްރިމިނަލް ކޯޓުން ބުނީ އެ މައްސަލައިގެ ޝަރީޢަތް ކުރިއަށް ކުރިއަށްގެންދިއުމަށް ނިންމާފައިވަނީ ކޯޓަށް ޙާޒިރުކޯށްގނެކްމަށް ވާތީ، ކޯވީޑްގެ ހާލަތު ރަނގަޅުވުމުން އެ މައްސަލަ ޝެޑިއުލްކޮށް ކުރިއަށް ގެންިދއުމަށް ޤާޟީ ނިންމަވާފައިވާކަމަށެވެ.\nމަޙުލޫފުގެ މައްޗަށް ދަޢުވާކޮށްފައިވަނީ، ރައްޔިތުންގެ މަޖިލީހުގެ ގަލޮޅު ދެކުނު ދާއިރާގެ މެމްބަރުކަމުގައި ހުރިއިރު، 2014ވަނަ އަހަރުގެ އޮގަސްޓުމަހުގެ ތެރޭގައި ސްޕެޝަލް އިކޮނޮމިކް ޒޯން ބިލަށް ތާއީދުކޮށް ވޯޓުދިނުމުގެ މުޤާބިލުގައި، އޭރުގެ ޓޫރިޒަމް މިނިސްޓަރ އަޙްމަދު އަދީބު ޢަބްދުލްޣަފޫރު، އެސް.އޯ.އެފް ޕްރައިވެޓް ލިމިޓެޑްގެ ނަމުގައި ބޭންކް އޮފް މޯލްޑިވްސްގައި ހުޅުވާފައިވާ އެކައުންޓުގެ ޗެކުން މަޚްލޫފަށްދިން 33،000 (ތެއްތިރީސް ހާސް) އެމެރިކާ ޑޮލަރު، މަޚްލޫފުގެ ނަމުގައި ބޭންކް އޮފް މޯލްޑިވްސްގައި ހުޅުވާފައިވާ އެކައުންޓަށް ޖަމާކޮށް، ރިޝްވަތު ހިފާފައިވާތީއެވެ.\nޚިޔާނާތުގެ ތުހުމަތުތާކާއެކު ދެފަހަރެއްގެ މަތިން މިނިސްޓަރ މަޚްލޫފް މަގާމުގެ މަސްއޫލިއްޔަތުން އެކަހެރިކުރިނަމަވެސް އެކަމަކު ދައުވާކުރުމާ މެދު ގޮތެއް ނުނިމި މަސްތަކެއް ފާއިތުވުމާއި ގުޅިގެން ސަރުކާރުންވަނީ މަޚްލޫފްގެ ސަސްޕެންޝަން އުވާލައްވާފައެވެ.\nއެންމެފަހުން އޭނާ މަސައްކަތުގެ މާހައުލުން އެކަހެރިކުރިތާ4މަސް ފަހުން ސަސްޕެންޝަން އުވާލުމުން މިނިސްޓަރ މަޚުލޫފު މަސައްކަތަށް ނިކުންނަވަން ފެއްޓެވީ މިދިޔަ އޮކްޓޫބަރު މަހުގެ 10ވަނަ ދުވަހުގައެވެ.\nމިނިސްޓަރ މަޚުލޫފުވަނީ އޭނާގެ މައްޗަށް ކުރެވުނު ތުހުމަތުތަށް ދޮގުކުރައްވައި، ފައިސާ ލިބުނު މުޢާމަލާތަކީ ޑޮލަރު ގަތުމުގެ ސައްޙަ މުއާމަލާތެއް ކަމަށް ވިދާޅުވެފައެވެ.\nކްރިމިނަލް ކޯޓް, އަޙްމަދު މަހްލޫފް\nމަޑޫތައް ނެއްޓި އޮޑި އަޑިއަށް ހިނގައިދާނެތީ ހުރިހާ ވަގުން އެކަތިގަނޑަކަށް ވަނީ


Bangladesh Ga Covid Fethuri Record Thakeh! - Vaguthu\nބަންގްލަދޭޝްގައި ދުވާލެއްގެ މައްޗަށް ގިނަ އަދަދެއްގެ ބަޔަކު ކޮވިޑް-19 އަށް ފައްސިވެ، ބައެއް މީހުން މަރުވެ ރިކޯޑެއް ހަދައިފިއެވެ.\nރިކޯޑު އަދަދަކަށް މީހުން ފައްސިވެ ބަލީގައި މަރުވެފައިވަނީ ކޮވިޑް ވޭދަނަތައް އިތުރުވަމުންދާތީ ގައުމު ފުރަބަންދުކޮށް، ކޮވިޑާ ދެކޮޅަށް އަޅާފައިވާ އެހެނިހެން ފިޔަވަޅުތައް ވަރުގަދަ ކޮށްފައިވާ ދަނޑިވަޅެއްގައެވެ.\nބަންގްލަދޭޝް ސަރުކާރުގެ ސިއްހީ ދާއިރާގެ ޑިރެކްޓަރު ޖެެނެރަލް އިއްޔެ ވިދާޅުވީ ވޭތުވެދިޔަ 24 ގަޑިއިރުގެ ތެރޭގައި 15,192 މީހުން ކޮވިޑަށް ފައްސިވެ، 247 މީހަކު ބަލީގައި މަރުވެ ރިިޕޯޓު ކޮށްފައިވާ ކަމަށެވެ. މިއާއެކު މިދިޔަ އަހަރުގެ މާޗް މަހުން ފެށިގެން އެ ގައުމުން ކޮވިޑަށް ފައްސިވި މީހުންގެ ޖުމްލަ އަދަދު ވަނީ 1,179,827 އަރައިފައެވެ. އަދި މިއާއެކު ބަލީގައި މަރުވި މީހުންގެ އަދަދު ވަނީ 19,521 އަށް އިތުރުވެފައެވެ.\nގައުމު ފުރަބަންދުކޮށްފައިވީ ކަމުގައި ވިޔަސް ބަންގްލަދޭޝްގައި އީދާ ގުޅުވައިގެން ވަނީ ދަތުރުފަތުރު ކުރުމުގައި ލުއިތަކެއް ދީފައެވެ. އޭގެ ސަބަބުން ސިޓީތަކުގައި ދިރިއުޅެމުންދިޔަ މީހުން އެމީހުން އުފަން ވިލެޖުތަކަށް ދަތުރުކުރަން ފެށިއެވެ. ރިޕޯޓުތައް ބުނާ ގޮތުން އޮގަސްޓް މަހުގެ ފަސް ވަނަ ދުވަހާއި ހިސާބަށް ޝޮޕިންގް މޯލްތަކާއި އޮފިސްތައް ބަންދުކުރުމުގެ ކުރިން 10،000 މީހުން ވަނީ ވިލެޖުތަކަށް ދަތުރުކޮށްފައެވެ.\nމިހާރު އެގައުމުގެ ހާލަތައް ބަލާއިރު ހޮސްޕިޓަލްތަކުގެ 90 އިންސައްތަ ވަނީ ފުރިފައެވެ. އަދި ސިއްހީ ނިޒާމް ބަލިކަށިވުމުން އަރައިގަތުމުގެ ގޮތުން އިތުރު 4،000 ޑޮކްޓަރުން ހިމެނޭހެން 8،000 ސިއްހީ ހިދުމަތްތެރިން މަސައްކަތުގެ މާހައުލަށް ނެރުމުގެ މަސައްކަތް ކުރަމުން އަންނަ ކަމަށް ހެލްތް މިނިސްޓްރީއިން ބުނެފައިވެއެވެ.\nއެގައުމުގައި މިހާރު ވެކްސިން ފުރިހަމަ ކޮށްފައިވަނީ 2.6 އިންސައްތަ މީހުންނެވެ. އާބާދީގެ ބޮޑު ބަޔަކަށް ވެކްސިން ދިނުމަށް ވެކްސިން ޕްރޮގްރާމްތައް ހަރުދަނާކަމާއި އެކު ކުރިޔަށް ގެންދިއުމުގެ މަސައްކަތް ކުރާނެކަމަށް މިނިސްޓްރީއިން ބުނެއެވެ.


Raajjeyge fathuruverikan ishthihaaru kurumah India ge noosverin Raajje ah.\nރާއްޖެއައި އިންޑިއާ ނޫސްވެރިން - ފޮޓޯ: އެމްއެމްޕީއާރްސީ\nއިންޑިއާގައި ރާއްޖެ އިޝްތިހާރުކޮށް ރާއްޖެއަކީ ފަތުރުވެރިން ޒިޔާރަތްކުރަން ރައްކާތެރި ޤައުމެއްކަމަށް ބުނެދިނުމަށް އެމްއެމްޕީއާރުސީން އެގައުމުގެ ނޫސްވެރިންގެ ޓީމެއް ރާއްޖެ ގެނެސްފިއެވެ.\nއިންޑިއާ މާކެޓްގައި ރާއްޖެ އިޝްތިހާރުކުރުމަށް މި ނޫސްވެރިން ރާއްޖެ އައިސްފައިވަނީ އިއްޔެއެވެ. މި ޓީމް މިމަހުގެ 26 ވަނަ ދުވަހާއި ހަމައަށް ރާއްޖޭގައި ތިބޭނެކަމަށް އެމްއެމްޕީއާރުސީން ބުނެއެވެ.\nމިދަތުރުގައި އިންޑިއާގެ މަޝްހޫރު ނޫސް މަޖައްލާތައް ކަމުގައިވާ ދަ ޕައިނިއާ، ސަންޑޭ ގާޑިއަން، އީ.ޓީ ޓްރެވަލް ވޯލްޑް، ޓީއެމް.އެމް މެގަޒިން އަދި ސްޕަޓްނިކް ނިއުސް މަޖައްލާ އިން ބައިވެރިވެއެވެ. މި ޓީމުން ރާއްޖޭގައި ހޭދަކުރާ5ދުވަހު ތިބުމަށް ހަމަޖެހިފައިވަނީ ކައި މޯލްޑިވްސް އަދި އެމަރަލްޑް މޯލްޑިވްސްގައި ކަމަށް އެމްއެމްޕީއާރްސީން ބުނެއެވެ.\nމި ދަތުރުގައި ނޫސްވެރިންގެ ތަޖުރިބާ ތަކާއި ރާއްޖެއިން ލިބެންހުރި ޚިދުމަތްތަކާއި ރާއްޖެއިން ފަތުރުވެރިންގެ ރައްކާތެރިކަމަށް އަޅާފައިވާ ފިޔަވަޅުތަކާ ގުޅޭގޮތުން ޚަބަރުތައް ލިޔާނެއެވެ. މި ދަތުރުގައި ބައިވެރިވާ މީޑިއާ ތަކަކީ އިންޑިއާ މާކެޓްގައި މަޝްހޫރު އަދި ކިއުންތެރިންގެ މެދުގައި މަގްބޫލު މީޑިއާ ތަކެއްކަމަށް އެމްއެމްޕީއާރުސީން ބުނެއެވެ.\nރާއްޖެއަށް މިހާރު އެންމެ ގިނަ އަދަދަކަށް ފަތުރުވެރިން އަންނަ ގައުމަކީ އިންޑިއާ އެވެ. މިއާއެކު ރާއްޖޭގެ ފަތުރުވެރިކަން އިޝްތިހާރު ކުރުމަށް ރާއްޖޭން އިންތިޒާމުކޮށްގެން މިއަހަރު ބާއްވާ ގިނަ ރޯޑްޝޯތައް އަމާޒުކޮށްފައިވަނީ ވެސް އިންޑިއާ އާއި ރަޝިއާ އަށެވެ.\nގޯއެއަރގެ ފްލައިޓެއް ވީއައިއޭ އަށް ޖައްސަނީ – ފޮޓޯ: ވީއައިއޭ\nއިންޑިއާއިން އަންނަ ފަތުރުވެރިންގެ އަދަދު އިތުރުވާއިރު އެގައުމުގެ އެކި ސިޓީތަކުން ރާއްޖެއަށް އަންނަ ސީދާ ފްލައިޓް ތައްވެސް އަންނަނީ އިތުރު ވަމުންނެވެ. އެގޮތުން އެންމެ ގިނަ އިންޑިއާ ފަތުރުވެރިން އުފުލާ އިންޑިގޯ އާއި ގޯއެއަރގެ 10 ވަރަކަށް ފްލައިޓް ކޮންމެ ދުވަހަކު ރާއްޖެއަށް އަންނަނީ ބާއްވަމުންނެވެ. އޭގެތެރޭގައި ބެންގްލޯރާއި، ކޮޗިންއާއި، މުންބާއީ އާއި، ދިއްލީގެ އިތުރުން ހައިދްރް އާބާދުންވެސް ރާއްޖެއަންނަ ޑައިރެކްޓް ފްލައިޓްތައް ހިމެނެއެވެ.


އެންމެ އޯގާތެރި ފިރިކަލުން – محمد رسول الله صلى الله عليه وسلم (4) – DhiSalafiyyah\n2. ރަސޫލުﷲ ޞައްލަﷲ ޢަލައިހި ވަސައްލަމަ އެކަލޭގެފާނުގެ އަނބިއަނބިކަނބަލުންނާއިމެދު ބަހައްޓަވާ ލޯބިވެތިގޮތް:\nމިހާރަކަށް އައިސް ބައެއް ފިރިން އެމީހުންގެ އަނބިންނަށް އެކަށީގެންނުވާވަރަށް ބާރުފޯރުވާ، އެމީހުންގެ މައްޗަށް ނުފޫޒުފޯރުވައި އަމިއްލަ އެދުން އިސްކުރާތަން ފެންނަނީ މަދެއްކޮށެއްނޫނެވެ. މިދެންނެވީ އިސްލާމްދީނުގައި ފިރިމީހާއަށް އަނބިމީހާގެ މައްޗަށް ބާރުތަކެއް ލިބިގެން ނުވާ ވާހަކައެއް ނޫނެވެ. ނަމަވެސް ޝަރުޢީގޮތުން ލިބިފައިވާ ބާރަކީ އޭގައި މަޞްލަޙަތާއި ލޯތްބާއި އޯގާތެރިކަން އެކުލެވިގެންވާ ބާރެކެވެ. ނަމަވެސް މިހާރަކަށްއައިސް މިއާ ޚިލާފަށް ބައެއް ފިރިން އަނބިމީހާގެ މައްޗަށް އަމިއްލަ ނަފުސުގެ އެދުންތައް އިސްކޮށް އޭނާ ނިކަމެތިކޮށްލާތަން އަންނަނީ މަދެއްކޮށެއް ނޫނެވެ. ނަމަވެސް މިއީ އަޅުގަނޑުމެންގެ މާތް ނަބިއްޔާ ދެއްކެވި މަގެއް ނޫނެވެ.\nރަސޫލުﷲ ޞައްލަﷲ ޢަލައިހި ވަސައްލަމައަކީ އެކަލޭގެފާނުގެ އަނބިއަނބިކަނބަލުންނަށް ނުހަނު އޯގާތެރި ލޯބިވެތި ބޭފުޅެކެވެ. އެކަލޭގެފާނުވަނީ އެކަލޭގެފާނުގެ އަނބިއަނބިކަނބަލުންގެ ކަންކަމުގައާއި، އެހެން ހުރިހާކަމެއްގައިވެސް އަމިއްލަ އެދުމުން ދުރުވެވަޑައިގެންފައެވެ. އަދި އަނބިއަނބިކަނބަލުންނާއިއެކު ވަރަށް ގާތްކޮށް ވާހަކަފުޅުދައްކަވާ، ހީ، ސާމާސާކުރައްވާ، ކުޅިވަރުކުޅެ ހެއްދެވިއެވެ.\nއެކަލޭގެފާނުގެ އަނބިއަނބިކަނބަލުންގެ މައްޗަށް، އެކަލޭގެފާނުގެ ހިތްޕުޅުގައިވާ ލޯބިވެތިކަން މި ޙަދީޘުން ދަލީލުކޮށްދެއެވެ. އެކަލޭގެފާނު ލޯބިން ޢާއިޝާ ރަޟިޔަﷲ ޢަންހާއަށް “ޢައިޝް” އޭ ވިދާޅުވެ މުޚާޠަބު ކުރައްވައެވެ. ކީރިތި ރަސޫލާ ޞައްލަﷲ ޢަލައިހި ވަސައްލަމަ ޙަދީޘްކުރެއްވިކަމަށް ޢާއިޝާ ރަޟިޔަﷲ ޢަންހާގެ އަރިހުން ރިވާވަގެން ވެއެވެ. “އޭ! ޢައިޝް އެވެ. މިހުންނެވީ ޖިބުރީލްގެފާނެވެ. އެކަލޭގެފާނު ކަމަނާއަށް ސާލާމް ވިދާޅުވެއެވެ. އެކަމަނާ މިފަދައިން ޖަވާބު ދެއްވައެވެ:(ވަ ޢަލައިހިއްސަލާމް ވަރަޙްމަތުﷲ) އެކަލޭގެފާނަށްވެސް ﷲ ގެ ޙަޟްރަތުން ސަލާމާއި ރަޙްމަތް ހުއްޓެވެ.”(1)\nއަޅުގަނޑުމެންގެ ތެރެއިން މިހާރުގެ ބައެއް މުސްލިމުންނަށް، އާދެ! ޒުވާން ކުދިންނަށް ނުވަތަ މިހާރުގެ ބައެއް މުސްލިމު ފިރިންނަށާއި އަނބިންނަށް ވިސްނިފައި އޮންނަނީ ދެމަފިރިން އެކަކުއަނެކަކަށް ލޯބިވެތި(ރޮމޭންޓިކް)ވުމާއި، އެކުއުޅެ، މަޖާ ކުރުމަކީ ހަމައެކަނި ހުޅަނގުން ތަޢާފަރުވެފައިވާ ކަންކަން ކަމުގައެވެ. މުސްލިމުންނަކީ އެފަދަ ކަމެއް ކުރާ އަދި ކުރަން އިނގޭ ބައެއްކަމުގައި ނުދެކެއެވެ. ނަމަވެސް އެއީ މުޅިން ކުއްހީއެކެވެ. ދަންނާށެވެ! އަދި ހުޝިޔާރުވާށެވެ! ހުޅަނގު ދަސްކޮށްދެނީ އިންސާނިއްޔަތު ހާލާކުގެ ތެރެއަށް ވައްޓާލާ އަބުރުވެރިކަމާއި، އިއްފަތްތެރިކަން ވެއްޔާ މޮޑެލާފަދަ ރޮމޭންޓިކްކަމެވެ. އެއީ ނާތަހުޒީބީ، ލާއިންސާނީ މުޑުދާރު ޢަމަލުތަކެވެ. އިންސާނީ ނަސްލު ފަނާކޮށްލަނިވި ޢަމަލުތަކެވެ. އެއީ ހަމައެއް ލަމައެއްނެތި ދޭދޭ ޖިންސުން، ކައިވެނީގެ މަތިވެރި ގުޅުމަކާއިނުލައި ބާއްވާ ފާހިޝް ގުޅުންތަކެވެ.\nނަމަވެސް އިސްލާމްދީން ގެނެސްދެނީ އިނސާނިއްޔަތަށްޓަކައިވާ އެންމެ ހެޔޮ އަދި އެންމެ ރިވެތިގޮތްތަކެވެ. ވިސްނާލައްވާށެވެ. މާތް ރަސޫލާގެ މަތިވެރި ޙަޔާތްޕުޅުން އަޅުގަނޑުމެންނަށް ފެނިގެން އެދަނީ އަނބިމީހާޔާ ފިރިމީހާ ދެމެދު އޮންނަންޖެހޭ ކިހާ ފުރިހަމަ ލޯބިވެތިކަމެއްތޯއެވެ. އަނބިމީހާއަށް ލޯބި ލޯބި ކުރުނަމެއް ކިޔާލުމަކީ، އަޅުގަނޑުމެންނަށް ވަރަށް ފަހުން ނޫނީ އެނގިފައިވާ ކަމެއްނޫނެވެ. ނަމަވެސް މީގެ ސާދަސަތޭކަ އެތައް އަހަރެއް ކުރިން މަތިވެރި ރަސޫލާ އަޅުގަނޑުމެންނަށް ވަނީ ލޯބިވެތިކަމުގެ މަތިވެރި ނަމޫނާ ދައްކަވާފައެވެ. އެ މަތިވެރި ނަމޫނާއަށް ބެލުމެއްނެތި، އެހެން ދިމަދިމާލަށް ބަރޯސާވެ، ލޯހިންގާނަމަ އަބަދުވެސް ޖެހޭނީ ޝައިޠާނާގެ ކެހިވެރި މަޅީގައެވެ.\nއަދިވެސް ޢާއިޝާ ރަޟިޔަﷲ ޢަންހާ ރިވާކުރައްވާފައިއެވެ.“ތިމަންކަމަނާ ރަސޫލުﷲ ޞައްލަﷲ ޢަލައިހި ވަސްލަމައާއެކު ދަތުރެއްގައި ވަޑައިގަތީމެވެ. އޭރު ތިމަންކަމަނާއަކީ ޒުވާން އަދި ހިކި ބޭކަނބަލަކީމެވެ. ރަސޫލުﷲ ޞައްލަﷲ ޢަލައިހި ވަސައްލަމަ ޞަޙާބީންނަށް، ތިމަންކަމަނާއާ އެކަލެގެފާނު ދޫކޮށްފައި ކުރިއަވަޑައިގަތުމަށް އިރުޝާދު ދެއްވިއެވެ. ދެން އެކަލޭގެފާނު ވިދާޅުވިއެވެ. ރޭސްޖައްސަވަން (ދުވުމުގެ ރޭސް) ވަޑައިގަންނަވާށެވެ! ތިމަންކަމަނާ އެކަލޭގެފާނާއި ރޭސްޖައްސަވާ ކުރިހޯއްދެވީމެވެ. ދެން އެކަލޭގެފާނު، ތިމަންކަމަނާ އެކަމުގެ މަތިން ހަނދުމަފުޅުނެތެންދެން އެކަމުގެ ވާހަކަފުޅު ނުދައްކަވައެވެ. އަނެއްކާވެސް އެކަލޭގެފާނުގެ އަރިހުގައި އެފަދަ ދަތުރެއްގައި ދިމުމާއި ހަމައަށެވެ. އޭރު ތިމަންކަމަނާވަނީ ދުވަސްވެ، ހަށިގަނޑު ބުރަހެލިވެލައްވާފައެވެ. ކުރިއެކޭ އެއްފަދައިން ޞަޙާބީންނަށް ކުރިއަށްވަޑައިގަތުމަށް އެކަލޭގެފާނު އިރުޝާދުދެއްވިއެވެ. ދެން އެކަލޭގެފާނު ތިމަންކަމަނާއަށް ވިދާޅުވިއެވެ. ރޭސްޖައްސަވަން ވަޑައިގަންނަވާށެވެ! މިފަހަރު ރޭހުން ކުރި ހޯއްދެވީ އެކަލޭގެފާނެވެ. އަދި އެކަލެގެފާނު ހިނިވަރުނަކުރައްވައި ވިދާޅުވިއެވެ. މިއީ ކުރީފަހަރުގެ ބަދަލެކެވެ.(އެބަހީ: ކުރިންފަހަރު އެކަލޭގެފާނު އެކަމަނާއާއެކު ރޭސްޖައްސަވައި އެކަމަނާ މޮޅުވީމަ އެކަމަށްވާ ބަދަލެކެވެ).”(2)\nޤާޟީ ޢިޔާޟު ރަޙިމަހުﷲ މި ޙަދީޘާމެދު ވިދާޅުވެފައިވެއެވެ. ‘މި ޙަދީޘުން އެނގޭގޮތުގައި ބައެއް ވައްތަރުގެ ކުޅިވަރުތައް ކުޅުން ހުއްދަވެގެން ވެއެވެ. އަދި މިޙަދީޘުން އެކަލޭގެފާނުގެ އާންމު ދިރިއުޅުއްވުމުގައި އެކަލޭގަފާނުގެ ހިތްޕުޅުތިރިކަމާއި، އޯގާތެރިކަން ހާމަވެގެން ދެއެވެ.’(3)\nއިސްލާމްދީނަކީ ދިރިއުޅުމުގެ އެންމެ ފުރިހަމަ ނިޒާމުކަމުގައި ވީހިނދު، މިދީނުގައި އިންސާނާއަށްޓަކައި އެންމެ ކަމުދާ އަދި އެންމެ ހިތްހަމަޖެހޭ ފަސޭހަ ގޮތްތައް ﷲ ސުބުޙާނަހޫ ވަތަޢާލާ ވަނީ ފަހިކޮށްދެއްވާފައެވެ. އިންސާނާ ދިރިއުޅުމުގެ މަޤްޞަދަކީ ހަމައެކަނި ﷲ ތަޢާލާއަށް އަޅުކަން ކުރުންކަމުގައިވާއިރު، ﷲ ގެ މަތިވެރި އަމުރުފުޅުތަކާއި ޚިލާފުވުމެއްނެތި އުފާކޮށް ކުޅިވަރުކުޅެ ހެދުމަކީ ހުއްދަ ކަމަކެވެ. އެގޮތުން އެފަދަ އެންމެހާ ހިތްހަމަޖެހުމަކާއި އުފަލެއް ދެމަފިރިންގެ ދެމެދުގައި ﷲ ތަޢާލާވަނީ ލައްވާފައެވެ.\nތިރީގައި މިބަޔާންކުރެވޭ ޙަދީޘުންވެސް އަޅުގަނޑުމެނަށް ދައްކައިއެދެނީ ރަސޫލުﷲ ޞައްލަﷲ ޢަލައިހި ވަސައްލަމަ އެކަލޭގެފާނުގެ އަނބިއަނބިކަނބަލުންނަށް ހިތްވަރުދެއްވައި އެހީތެރިވެވަޑައިގަންނަވާ ފުރިހަމަ ގޮތްތަކެވެ. އަދި ކައިވެނީގައި ހިތްމޮޅިވެ، މަޤްބޫލުކަން ގެއްލިގެން ދިއުމެއްނެތްކަން ބަޔާންކޮށްދިނުމުގެ ގޮތުން އަންގައިދީފައިވާ އަންގައިދިނުމެކެވެ. އެހެންކަމުން ކައިވެންޔަކީ ހަމައެކެނި ކައްކައިގެން ކައި، އެއްޗެހިދޮވެ، ނިދައިލުންނޫންކަން ޤަބޫލުކުރަން އެބަޖެހެއެވެ. އަނބިމީހާ އަށް ޚަރަދުކުރުމާއި، އޭނަބޭނުންވާ ތަކެތި ހޯދައިދިނުމުގެ އިތުރުން އަނބިމީހާ ހިތްހަމަޖައްސައިދީ، ހިތްއުފާކޮށްދީ، އަނބިމީހާޔާއެކު ކުޅިވަރުކުޅެ ޖޯކު ކިޔައިދިނުންފަދަ ކަންކަން ކުރުމަކީ ފިރިމާހާ ކުރަންޖެހޭނެ ކަންކަމެވެ. އެއީ އެދެމެދުގައިވާ މާތްގުޅުން ފޫހިކަމެއްނެތި ދެމިގެންދިއުމަށްޓަކައެވެ.\nޢާއިޝާ ރަޟިޔަﷲ ގެ އަރިހުން ރިވާވެގެން އައިސްފައިވެއެވެ. “އެއްދުވަހަކު ސައުދާ ރަޟިޔަﷲ ޢަންހާ ތިމަންކަމަނާމެނަށް (އެބަހީ: ޢާއިޝާ ރަޟިޔަﷲ ޢަންހާއާއި ރަސޫލުﷲ ޞައްލަﷲ ޢަލައިހި ވަސައްލަމައަށް) ޒިޔާރާތްކުރެއްވިއެވެ. ފަހެ، ރަސޫލުﷲ ޞައްލަﷲ ޢަލައިހި ވަސައްލަމަ އެކަލޭގެފާނުގެ އެއްފައިންޕުޅު ތިމަންކަމަނާގެ އުނގުފުޅަށް އަދި އަނެއް ފައިންޕުޅު އެކަމަނާގެ އުނގުފުޅަށް ލައްވައިގެން، ތިމަންކަމަނާއާއި އެކަމަނާއާއި ދޭތެރޭގައި އިށީނދެވަޑައިގަތެވެ. ތިމަންކަމަނާ އެކަމަނާއަށްޓަކައި، ‘ޙަރީރާ’ ނުވަތަ ‘ޚަޒީރާ'(މަސް ކުދިކޮށް ކޮށައިގެން ތައްޔާރުކުރާ ކާނާއެއް.) ކިޔާ ކާއެއްޗެއް ތައްޔާރުކުރައްވާ، އެކަމަނާއަށް ކޭންބެއްލެވުމަށް ދެންނެވުމުން އެކަމަނާ އެކަމާ އިންކާރު ކުރެއްވިއެވެ. ތިމަންކަމަނާ ވިދާޅުވީމެވެ. ކަމަނާއަށް ޖެހިވަޑައިގަންނަވާނީ ކެއިންބައްލަވާށެވެ. ނޫނީ ކަމަނާގެ މޫނުފުޅުގައި އުގުޅާލައްވާހުށީމެވެ. އެހެންނަމަވެސް އެކަމަނާ ކެއިންބެއްލެވުމަށް އިންކާރުކުރެއްވިއެވެ. އެހެންކަމުން ތިމަންކަމަނާ ތައްޔާރުކުރެއްވި ކާއެއްޗެހި ހުރި ތަށިން، ބައެއް ނަގައި އެކަމަނާގެ މޫނުފުޅުގައި ވަށާލީމެވެ. ރަސޫލުﷲ ޞައްލަﷲ ޢަލައިހި ވަސައްލަމަ ހިނިވަރުނަކުރައްވައި، އެކަމަނާގެ އުނގުފުޅުގައި އޮތް، އެކަލޭގެފާނުގެ ފައިންޕުޅު ނެންގެވިއެވެ. އެކަމަނާއަށް ތިމަންކަމަނާއާއި ދިމާއަށް ވަޑައިގަތުމަށް އެހީއެއްގެ ގޮތުންނެވެ. އެކަލޭގެފާނު އެކަމަނާއަށް ހަދީޘްކުރެއްވިއެވެ. ކަމަނާވެސް އެކަމަނާގެ މޫނުފުޅުގައި އުނގުޅުއްވާށެވެ. ދެން އެކަމަނާ އޭގެން ބައެއް ނަގައި ތިމަންކަމަނާގެ މޫނުފުޅުގައި ވަށާލެއްވިއެވެ. އަދި ރަސޫލުﷲ ޞައްލަﷲ ޢަލައިހި ވަސައްލަމަ ހިނިވަރުނަކުރެއްވިއެވެ…..”(4)\nމި ޙަދީޘުން ކުރިން އަޅުގަނޑު ދެންނެވިފަދައިން ރަސޫލުﷲ ޞައްލަﷲ ޢަލައިހި ވަސައްލަމަ އެކަލޭގެފާނުގެ އަނބިއަނބިކަނބަލުންނާއެކު ސަމަސާކުރައްވާ އަދި އެކަނބަލުން އެއްކަނބަލަކު އަނެއް ކަނބަލަކާ ސަމާސާކުރައްވައި، އަދި އުފާކޮށް ހައްދަވާކަން ވަރަށް ސާފުކޮށް އެނގިގެންދެއެވެ.\n(1). ޞަޙީޙް މުސްލިމް (ޙަދީޘް ނަންބަރު: 2447)\n(2). އިބްނުމާޖާ (ޙަދީޘް ނަންބަރު: 2010)، ޝައިޚް އަލްބާނީ ރަޙިމަހުﷲ ވަނީ މި ޙަދީޘް ޞައްޙަކުރައްވާފައެވެ.\n(3). ފަތުޙުލްބާރީ (1/549)\n(4). އައްނަސާއީ (ޙަދީޘް ނަންބަރު: 8917)


Covid-19 Ah Test Kuraa Manzaru Fenna Video Aamu Kuraathee Actior Vir Das Hihhama Nujehijje - Vaguthu\nކޮވިޑް-19 އަށް ޓެސްޓް ކުރާ މަންޒަރު ފެންނަ ވީޑިއޯތައް އާއްމު ކުރާތީ އެކްޓަރ ވީރު ދާސް ހިތްހަމަނުޖެހިއްޖެ\nކޮވިޑް-19 ޓެސްޓް ކުރާ ވީޑިއޯތައް މީސް މީޑިއާގައި އާއްމު ނުކުރުމަށް ބޮލީވުޑުގެ ފަންނާނުންނަށް، ބޮލީވުޑުގެ ފިލުމުތަކުގައި ހެއްވާ މަޖާ ރޯލުތައް ކުޅުމުން މަޝްހޫރުވެފައިވާ ކޮމެޑިއަން އެކްޓަރ ވީރު ދާސް ގޮވައިލައިފިއެވެ. އޭނާ މިގޮތަށް ގޮވާލާފައި ވަނީ މީސް މީޑިއާ އެކައުންޓުގައެވެ.\nއޭނާ ބުނީ، ކޮވިޑް-19 ޓެސްޓް ކުރާ ވީޑިއޯތައް އާއްމުކޮށްގެން އެ ކުރެވެނީ އެއްވެސް ފައިދާ ހުރި ކަމެއް ނޫން ކަމަށާއި 30 ޑިގްރީއަށް ބޯ ލަންބާލައިގެން ކިބިހި ނާޅާ ހުރެ ތި ކުރާ ޓެސްޓްތަކުގެ ވީޑިއޯ އާއްމު ކުރުމަކީ ބޭކާރު ކަމެއް ކަމަށެވެ.\nމިކަމާއި ގުޅިގެން އިތުރަށް ވީރު ބުނެފައިވަނީ ކޮވިޑް-19ގެ ޓެސްޓް ހަދައި ވީޑިއޯތައް މީސް މީޑިއާއިން ބަލައިތާ މަސްތަކެއް ވެއްޖެ ކަމަށެވެ. ޕީޕީއީ ކިޓްގައި ޓެސްޓް ކުރެވޭ ފަރާތާއި އެއް ފޫޓު ދުރުގައި ހުރެގެން ޓެސްޓް ކުރާ ފަރާތަކީ ކޮންމެ ދުވަހަކު ވެސް އެތައް ބައެއް ޓެސްޓްކޮށް ހަދައި މީހުން ކަމަށާއި، ކޮވިޑް-19 ޓެސްޓްގެ އުދަނގޫ އެމީހުންނަށް މާ ބޮޑަށް ކުރާނެ ކަމަށް ވެސް ވީރު ބުނެފައިވެއެވެ.\nއަދި ކޮވިޑް-19 ޓެސްޓް ހަދައި އެހެން ފަރާތްތަކަށް ވެސް ކުރިމަތިވާ އުދަނގޫތައް ދެނެގަނެ އެކަމަށް އިހުތިރާމް ކުރުމަށް ވެސް ވީރުގެ އިންސްޓަގުރާމުގައި އޭނާ ބުނެފައިވެއެވެ.\nބޮލީވުޑުގެ ބައެއް ފަންނާނުން ވަނީ ކޮވިޑް-19 ޓެސްޓް ކުރާ ވީޑިއޯތަކާއި ފޮޓޯތައް އާއްމުކޮށްފައެވެ. އޭގެތެރޭގައި ޕްރިތީ ޒިންޓާ، ވަރުން ދަވަން، ކެޓްރީނާ ކައިފް ފަދަ ފަންނާނުން ހިމެނެއެވެ.\nވީރު ދާސްގެ ފިލްމީ މަސައްކަތަށް ބަލާއިރު އޭނާ ވަނީ ''ގޯ ގޯއާ ގޯން''، ''ޑެއްލީ ބެއްލީ''، ''ބަދްމާޝް ކޮމްޕެނީ''، ''ލަވް އާޖު ކަލް'' ފަދަ ފިލުމުތަކުގައި މަސައްކަތްކޮށްފައެވެ.


Vakeelaku hoadhan correctionun ehee eh nuvey: Adhuham\n"ވަކީލު ހޯދަން ކަރެކްޝަން އެއްބާރުލުމެއް ނުދޭ"\nއަދުހަމް މީގެ ކުރިން ކޯޓަށް ހާޒިރު ކުރަނީ - ފޮޓޯ: މުއާވިޔަތު\nކަރެކްޝަނުން ބާއްވާފައި އޮންނަނީ "ކޮތަރު ކޮއްޓެއް" ގައި ކަމަށް ވުމުން ވަކީލަކު އައްޔަން ކުރުމަށް އަދިވެސް އިތުރު ވަގުތު ބޭނުންވާ ކަމަށް ޓެކްސީ ޑްރައިވަރު ގާސިމް ހަސަންގެ ގާތިލު، އޭނާގެ ޝަރީއަތުގައި މިއަދު ބުނެފި އެވެ.\nގާސިމް މަރާލާފައި ވަނީ މިދިޔަ އަހަރުގެ ޑިސެމްބަރު މަހުގެ ތެރޭގަ އެވެ. މަރުުގެ އެ މައްސަލަ އާއި ގުޅިގެން އަދުހަމް މުހައްމަދު ހައްޔަރު ކޮށްފައި ވަނީ ޑިސެމްބަރު 19، 2019 އިގަ އެވެ. ގާސިމް މަރާލި ކަމަށް އެއްބަސްވުމަށް ފަހު އެއީ ގާސިމް މަރާލުމުގެ ނިޔަތުގައި ދިން ހަމަލާއެއް ނޫން ކަމަށް އޭނާ ބުނެފައި ވެއެވެ. އަދި ފަހުން ވަނީ ފަހުން އެކަމަށް އިންކާރު ކޮށް، ގާސިމް ނުމަރާ ކަމަށް ވެސް ބުނެފަ އެވެ.\nކުރިމިނަލް ކޯޓުގައި މިއަދު ކުރިއަށް ގެންދިޔައީ މި މައްސަލައިގެ އިބްތިދާއީ އަޑުއެހުމެކެވެ. މީގެ ކުރިން މި މަހުގެ އެއްވަނަ ދުވަހު ބޭއްވި މި މައްސަލައިގެ އަޑުއެހުމުގައި ދައުލަތުން މި މައްސަލާގައި އައްޔަން ކޮށްފައިވާ ވަކީލާއެކު ކުރިއަށް ދާން ބޭނުން ނުވާ ކަމަށް އަދުހަމް ވަނީ ބުނެފަ އެވެ. އަދި އާ ވަކީލަކު އައްޔަން ކުރުމަށް ގާޒީ ވަނީ އޭނާއަށް ވަނީ ފުރުސަތު ދެއްވާފަ އެވެ.\nއޮންލައިންކޮށް ކުރިއަށް ދިޔަ މި ޝަރީއަތުގައި މައްސަލަ ބައްލަވާ ގާޒީ އިސްމާއިލް ރަޝީދު ވަނީ ވަކީލަކު އައްޔަން ކުރުމަށް ދިން ފުރުސަތުގައި ވަކީލަކު އައްޔަން ނުކުރީ ކީއްވެތޯ އަދުހަމާއި ސުވާލު ކޮށްފަ އެވެ. ޖަވާބުގައި އަދުހަމް ބުނީ ކަރެކްޝަނުން އޭނާ ބާއްވާފައި އޮންނަނީ އެއްވެސް އަލިކަމެއް ނެތް "ކޮތަރު ކޮއްޓެއް" ގައި ކަމަށެވެ. ފޯނު ކޯލް ކުރުމަށް ވެސް އޭނާއަށް ފުރުސަތު ދީފައި ނުވާ ކަމަށެވެ. އެހެންކަމުން ވަކީލަކު އައްޔަން ކުރަން އުދަނގޫ ކަމަށާއި އިތުރު މުއްދަތު ބޭނުންވާ ކަމަށެވެ.\nއެކަމަކު މިއަދުގެ އަޑުއެހުމުގައި އަދުހަމް ވަނީ ވަކީލަކާ ނުލައިވެސް މައްސަލަ ކުރިއަށް ގެންދިޔުމަށް އެއްބަސްވެފަ އެވެ. ގޮތަށް އޭނާ ކުރިއަށް ދާން ބޭނުން ވަނީ މި މައްސަލައާއި ގުޅޭ ހުރިހާ ލިޔެ ކިޔުންތައް އޭނާ އަތަށް ލިބުމުން ކަމަށް ބުނުމުން ގާޒީ ވަނީ މިއަދުގެ ވަގުތެއްގައި ކަރެކްޝަން މެދުވެރިކޮށް އެ ލިޔެ ކިޔުންތައް އޭނާއާ ހަވާލު ކުރަން އަންގާފަ އެވެ.\nމިއަށް ޖަވާބު ދެއްވަމުން ދައުލަތުން މީގެ ކުރިން އަދުހަމަށް އައްޔަން ކުރެއްވި ވަކިލާ ރުކުޝާނާ ވިދާޅުވީ މިއަދުގެ ވަގުތެއްގައި ކަރެކްޝާނާއި އެ ލިޔުންތައް ހަވާލު ކުރާނެ ކަމަށެވެ.\nއަދުހަމް ބުނީ ވަކީލަކަށް ވުރެ އޭނާގެ ދޫވެސް ވަކި ފަރިތަކަން ކުޑަ ނުވާނެ ކަމަށާއި ރާއްޖޭގެ ގާނޫނު އަސާސީ އެނގޭ މިންވަރަކުން އޭނާ އަށްވެސް ވަކާލާތު ކުރެވިދާނެ ކަމަށެވެ. މި މައްސަލައާ ބެހޭގޮތުން އެނގެން ޖެހޭ ހުރިހާ އެއްޗެއް މިހާރު ހުންނާނީ ހޯދައި ބަލައި ދެނަގަނެފައި ކަމަށް ވެސް ބުންޏެވެ.\nދައުލަތުން ކޯޓުގައި އެދިފައިވަނީ މި މައްސަލައިގައި އަވަސް ނިންމުމެއް ނިންމައި ގާސިމަށް ވީހާވެސް އަވަހަށް އިންސާފް ލިބޭނެ ގޮތް ހަމަޖައްސައި ދިނުމަށެވެ. އެހެން ކަމުން ގާޒީ އިސްމާއިލް ރަޝީދު ވަނީ ވަކީލަކު އައްޔަން ކުރުމަށް ފަސް ދުވަހުގެ މުއްދަތު އަދުހަމަށް ދީފަ އެވެ.\nމޯލްޑިވްސް ކަރެކްޝަނަލް ސާވިސް ކްރިމިނަލް ކޯޓް


Ihaanethi Gothakah Dharin Maraali Bappa Ehge Vaahaka - Vaguthu\nއިހާނެތި ގޮތަކަށް ދަރިން މަރާލި ބައްޕައެއްގެ ވާހަކަ\n8 މަސް ކުރިން ( މެއި 19, 2019 )\nއިންޑިއާއަކީ ނިސްބަތުން އަނިޔާގެ އެކި ކަހަލަ މައްސަލަތައް ގިނަ ޤައުމެކެވެ. އެގޮތުން އެފަދަ ގިނަ މައްސަލަތައް އެޤައުމުގެ އިދާރާތަކަށް ކޮންމެ ދުވަހަކުހެން ހުށަހެޅޭއިރު، އެޤައުމުގައި ހިނގާ އެފަދަ މައްސަލަތައް ދަނީ ހިފެހެއްޓުމެއް ނެތި އިތުރުވަމުންނެވެ. މިއީވެސް ދާދިފަހުން ހިނގައިދިޔަ އެފަދަ ހާދިސާއެކެވެ.\nއިހާނެތި ގޮތަކަށް ދަރިން މަރާލި ބައްޕައަކު އެޤައުމުގެ ފުލުހުންގެ ބެލުމުގެ ދަށަށް ގެންދިޔައީ އެ ޖަރީމާ ހިންގާފައި ފިލަން އުޅެނިކޮށް މިދިޔަ އަންގާރަ ދުވަހުގެ ވަގުތެއްގައެވެ. އިންޑިއާގެ އަވަށެއް ކަމަށްވާ ގޮރަކްނަތްގައި ހިނގި މި ހާދިސާ އާއި ގުޅިގެން ހައްޔަރުކޮށްފައިވަނީ އުމުރުން 50 އަހަރުގެ ހަބީބް ޝާހު ނަމަކަށްކިޔާ މީހެކެވެ. އޭނާ ހައްޔަރު ކުރީ، އޭނާގެ ދެ އަންހެން ދޮން ދަރިން މަރާލި މައްސަލައިގައެވެ.\nހަބީބް އޭނާގެ އުމުރުން 18 އަހަރުގެ ދަރިފުޅާއި 22 އަހަރުގެ ދަރިފުޅަށް ވަޅިން ހަމަލާދީ މަރާލީ، ގޭތެރޭގައި ހިނގި ޒުވާބެއް ހޫނުވެ ހިނގި ހަމަނުޖެހުންތަކެއްގެ ތެރެއިންނެވެ. އޮފިޝަލުން ބުނެފައިވާގޮތުގައި ހަބީބް ވަނީ އެ ދެކުދިންނަށް ކްރިކެޓް ކުޅޭ ބެޓަކުންވެސް ހަމަލާދީފައިވާއިރު، ދެކުދިން މަރުވީ އޭގެ ފަހުން ވަޅިން ހަމަލާދިނުމުން ލިބުނު އަނިޔާތަކުގައެވެ.\nމި މައްސަލައިގެ ތަހުޤީޤަށް ހާމަވެފައިވާގޮތުގައި ގޭތެރޭގައި އެންމެ ފުރަތަމަ މައްސަލަ ހޫނުވާން ދިމާވީ ހަބީބް އޭގެތެރެއިން ކުއްޖަކަށް ޖިންސީ ގޯނާކުރަން އުޅުމުންނެވެ. މީގެ ކުރިންވެސް އެކި ފަހަރު މަތިން އޭނާ ދަރިންނަށް ޖިންސީ ގޯނާ ކުރަމުންދާކަން ވެސް މި ތަހުޤީޤަށް ވަނީ އެނގިގެން ގޮސްފައެވެ. މި މައްސަލައިގައި އުއްތަރް ޕްރަދޭޝްއަށް ނިސްބަތްވާ ހަބީބް ހައްޔަރުކޮށްފައިވަނީ ހާދިސާއަށްފަހު ފިލައިގެން އުޅެނިކޮށް ކަލްކާގެ ރޭލްވޭ ސްޓޭޝަނެއްގައި ފުރަން ތައްޔާރުވެގެން ހުއްޓައެވެ. އޭނާ ހައްޔަރުކޮށް ސުވާލުކުރުމުން އޭނާ ވަނީ ކުދިން މަރާލިގޮތް ތަހުޤީޤަށް ކިޔާދީފައެވެ.\nހަބީބް ވަނީ މި ހާދިސާގެ ތެރެއިން މަރާލި ދެކުދިންގެ އިތުރަށް، އޭނާގެ އުމުރުން 16 އަހަރާއި 12 އަހަރުގެ ދެ ފިރިހެން ދަރިންނަށްވެސް ހަމަލާދީ އަނިޔާކޮށްފައެވެ. އެގޮތުން އެ ދެކުދިންގެ ގައިގައިވެސް ކްރިކެޓް ބެޓުން ތަޅައި އެކި ވަރުގެ އަނިޔާ ދީފައި ހުރިކަން ވަނީ ހާމަވެފައެވެ.\nއިދާރާތައް ގުޅިގެން މި މައްސަލަ އިތުރަށް ތަހުޤީޤުކުރަމުންދާއިރު، އެފަރާތްތަކުން ބުނީ މި ރަހުމުކުޑަ އަމަލުގެ ސަބަބުން ހަބީބް ދިގު މުއްދަތެއްގެ ޖަލު ޙުކުމަކާއި ކުރިމަތިލާން ޖެހޭނެ ކަމަށެވެ.\nދިއްލީ ގޭންގެ ރޭޕް: އުމުރަށް ބަލާފައި އަދަބު ލުއިކޮށް ނުދިން\nއިންޑިއާ ރޭޕް: ވަޅިން ބިރު ދައްކައިގެން އަންހެނަކު ރޭޕްކޮށްލައިފި\nކައިވެނި ހަފްލާއަށްވެސް ވަދެވެނީ ފައިސާ ދީގެން\nމެއި 19, 2019 09:26\nޖެއިހިންދު އެޖެންޑާ 19


Shah, MWSC'ah badhalukuree MTCC nuhingeythee\nޝާހު މަގާމުން ވަކިނުކުރެއްވީ ކޯލިޝަން އަށް ބުރޫ އަރާފާނެތީ\nއެމްޓީސީސީގެ އެމްޑީކަން ހަވާލުކުރެއްވީ އާޒިމްއާ\nދެ ބޭފުޅުންނަކީވެސް ޖޭޕީގެ މެމްބަރުން\nކ. މާލެ | 27 ޖެނުއަރީ 2020 | ހޯމަ 14:31 | 19,918\nހަސަން ޝާހު - ޝުއައިބް މުހައްމަދު އިގްބާލް\nމޯލްޑިވްސް ޓްރާންސްޕޯޓް އެންޑް ކޮންޓްރެކްޓިން ކޮމްޕެނީ (އެމްޓީސީސީ) ގެ މެނޭޖިން ޑިރެކްޓަރ ހަސަން ޝާހު، މޯލްޑިވްސް ވޯޓަރ އެންޑް ސެވަރޭޖް ކޮމްޕެނީ (އެމްޑަބްލިއުއެސްސީ) އަށް ބަދަލުކުރީ، އޭނާ އަށް އެކުންފުނީ ނުހިންގިގެން ކަމަށް ރާއްޖެ.އެމްވީއަށް މައުލޫމާތު ލިބިއްޖެއެވެ.\nޝާހުގެ ބަދަލުގައި އެމްޓީސީސީގެ އެމްޑީ އަކަށް ހަމަޖެއްސެވީ އެމްޑަބްލިއުއެސްސީގެ އެމްޑީގެ މަގާމުގައި ހުންނެވީ، އާދަމް އާޒިމް އެވެ. މި ދެ ބޭފުޅުންނަކީވެސް ސަރުކާރުގެ ކޯލިޝަންގައިި ހިމެނިވަޑައިގަންނަވާ ޖުމްހޫރި ޕާޓީއަށް ނިސްބަށްވެ ވަޑައިގަންނަވާ ބޭފުޅުންނެވެ. ޝާހުއާއި އާޒިމް، ދެ ކުންފުނީގެ އެމްޑީކަމުން ބަދަލުކޮށްފައިވަނީ ހުސްވި ހަފްތާގައެވެ. މަގާމު ބަދަލުކުރެއްވިޔަސް، ސަބަބެއް ހާމަކުރައްވާފައެއް ނުވެއެވެ.\nއިތުބާރު ހުރި މަސްދަަރުކުން ރާއްޖެ.އެމްވީ އަށް މައުލޫމާތު ދެމުން ބުނީ، ޝާހު އެމްޑަބްލިއުއެސްސީ އަށް ބަދަލުކުރީ، އެންމެ އެކަށީގެންވާ ގޮތަށް އެމްޓީސީސީ ނުހިންގޭތީ ކަމަށެވެ. އެގޮތުން ބައެއް މަޝްރޫއުތަށް އަދިވެސް ފަށައިނުގަނެވޭ ކަމަށްވެސް އެ މަސްދަރުން މައުލޫމާތުދިނެވެ.\nނަމަވެސް ޝާހު މަގާމުން ވަކި ނުކުރެއްވީ ކޯލިޝަން އަށް އޭގެ ބުރޫއަރަން ރައީސް އިބްރާހިމް މުހައްމަދު ސޯލިހު ބޭނުންފުޅުވެ ވަޑައިނުގަންނަވާތީ ކަމަށް މައުލޫމާތުދިން މަސްދަރުން ބުންޏެވެ. އަދި އެމްޓީސީސީ ތެރޭގައި ކޮރަޕްޝަންގެ މައްސަލަތަކެއް އުޅޭކަމަށްވެސް އެ ފަރާތުން ވަނީ މައުލޫމާތު ދީފައެވެ. ނަމަވެސް މި މައްސަލަތަކުގައި ޝާހުގެ ބައިވެރިވުން އޮތް މިންވަރާއި، އެހެން އެއްވެސް ތަފްސީލެއް ހާމައެއް ނުދެއެވެ.\nސަރުކާރުގެ އިސްމަގާމުތަކަށް ބޭފުޅުން އައްޔަން ކުރުމާއި ބަދަލުކުރުމުގެ އިތުރުން ވަކިކުރައްވަނީ ފިނޭންސް މިނިސްޓްރީގެ ދަށުން ހިންގާ ޕްރައިވެޓައިޒޭޝަން އެންޑް ކޯޕަރޭޝަން (ޕީސީބީ) ބޯޑުންނެވެ. ހަތް މެމްބަރުންގެ މައްޗަށް އެކުލެވިގެންވާ އެ ބޯޑުގެ ރައީސް ހަސަން ވަހީދު ރާއްޖެ.އެމްވީ އަށް ވިދާޅުވީ، ޝާހު ބަދަލުކުރެއްވީ، އެމްޓީސީސީ ހަރުދަނާ ކުރުމުގެ ގޮތުން ކަމަށެވެ. އޭނާ ވިދާޅުވީ، ކޮރަޕްޝަން އަކީވެސް ''ރިސްކް'' ފެކްޓަރ އެއް ކަމަށެވެ. އެކަމަކު އިތުރު މައުލޫމާތެއް އޭނާ ހާމައެއް ނުކުރައްވައެެވެ.\nއެމްޓީސީސީގެ ކޮރަޕްޝަންގެ މައްސަަލައެއް އެންޓި ކޮރަޕްޝަން ކޮމިޝަން (އޭސީސީ) އިން ބަލަމުންދޭތޯ ބަލަން އޭސީސީގެ ބޭފުޅެއްގެ ބަހެއް ނުލިބޭތީ ވަނީ އެކަން ސާފުނުވެފައެވެ. އަދި ކޮރަޕްޝަނާ ދެކޮޅަށް ސަރުކާރުން ގާއިމްކޮށްފައިވާ ޕޯޓަލްއަށް މިކަމުގެ ޝަކުވާއެއް ލިބިފައިނުވާކަމަށް މައުލޫމާތު ލިބެއެވެ. މިކަމުގައި ޝާހުގެ ބަހެއް ހޯދާލުމަށް ރާއްޖެއެމްވީއިން ކުރި މަސައްކަތް ވަނީ ނާކާމިޔާބުވެފައެވެ.


Hiraa Schoolge graduation balaabala! varah thafaathu\nހިރާ ސްކޫލުގެ ގްރެޖުއޭޝަން ބަލާބަލަ! ވަރަށް ތަފާތު\nހަފްލާ ފެށުމުގެ ކުރިން ކެނޯ ދުއްވުމުގެ ހަރަކާތެއް ކުރިއަށްގެންދިޔަ ފޮޓޯ: ހިރާ ސްކޫލް\nކުޑަކުދިންގެ ގްރެޖުއޭޝަން ހަފްލާ ތަކަކީ އެ ކުދިންގެ ހަޔާތުގައި އަންނަ އެންމެ މުހިއްމު އެއް ދުވަހެވެ. ސްކޫލް ނިމޭ ދުވަހު ހުރިހާ ޓީޗަރުން އެ ކުދިންނަށް ދޭ ހަދިޔާ ތަކާއި ބޮލުގައި އަޅުވާފައި ހުންނަ ތާޖުތަކުގެ އިތުރުން ރީތިކޮށް ޒީނަތްތެރިކޮށްފައި އޮންނަ ރިޕޯޓު ފޮތްވެސް ވަަރަށް ހާއްސަ ވާނެ އެވެ. ކޮންމެ ސްކޫލަކުންވެސް މި ދުވަހަށް ކުރިއާލާ ތައްޔާރުވެ އެވެ. ތަފާތު ހަދިޔާ ތަކުގެ އިތުރުން އެ ދުވަހު ކުދިންގެ މޫނުމަތިން ފެންނަ މަންޒަރުތަކުން އެކަނިވެސް ހިތް ފުރާލަ އެވެ.\nކުރިއަށް އޮތް ދިރާސީ އަހަރަށް މަރުހަބާ ކިޔަން ތައްޔާރުވަމުން އަންނަ އިރު، އެހެން ސްކޫލަތެކެކޭ ވެސް އެއް ގޮތަށް ރާއްޖޭގެ އެންމެ ދެކުނަށް އޮތް އައްޑޫގައި ހުންނަ ހިރާ ސްކޫލުގެ ގްރެޖުއޭޝަން ހަފްލާވެސް ވަނީ ބާއްވައިފި އެވެ. މި ހަފްލާގެ ފޮޓޯތައް ސޯޝަލް މީޑިއާއަށް ދޫކޮށްލާ އެ ސްކޫލްގެ ގްރެޖުއޭޝަން އެތައް ބަޔަކަށް ކަމުދިޔަ އެވެ. ހަފްލާ ވަރަށްވެސް ތަފާތެވެ. ބައެއް ފަހަރު މިއީ ރާއްޖޭގެ މަންޒަރުތަކެތޯ ސުވާލުވެސް ކޮށްލެވެއެވެ. ހިރާ ސްކޫލު ކުދިންނަށް ހާއްސަ ކޮށް ބޭއްވި ގްރެޖުއޭޝަން އޮތީ އައްޑޫގެ ރިވެތި ނޭޗާ ޕާކުގަ އެވެ.\nސެޓްފިކެޓް ހަވާލުކުރުން އޮތް ވިޒިޓާސް ސެންޓަރަށް ކުދިން ގެންދަނީ -- ފޮޓޯ: ހިރާ ސްކޫލް\nހިރާ ސްކޫލުގެ 50 އަކަށް ތުއްތު ދަރިވަރުން އެދުވަހު ގްރެޖުއޭޓް ވާން ދިޔައީ ނޭޗާ ޕާކަށެވެ.\nހަލްފާ ފެށީ ކެނޯ ރައިޑް އަކުންނެވެ. ކްލާހުގެ ނަން ފާހަގަވާ ގޮތަށް ހަރުކޮށްފައި ހުރި ކެނޯ ތަކަށް އަރުވައިގެން ފަލި ޖަހަމުން މުޅި އެ ސަރަހައްދު ދައްކާލަމުން ދިޔައީ އެ ކުދިންގެ އާންޓީންނެވެ. ކެނޯ ރައިޑް އަށްފަހު ގެންދިޔައީ ރަސްމީ ހަފްލާ އަށް ނޭޗާ ޕާކުގައި ހުންނަ ވިޒިޓާސް ސެންޓަރަށެވެ.\nވިޒިޓާސް ސެންޓަރަށް ހިރާ ސްކޫލް ކުދިން ވަންނަނީ -- ފޮޓޯ: ހިރާ ސްކޫލް\nސްކޫލް ޓީޗަރުން އެ ސަރަހައްދު ރީތިކޮށްފައި -- ފޮޓޯ: ހިރާ ސްކޫލް\nކުދިންގެ ބެލެނިވެރިން ހަފްލާއަށް އައިސް އެ ސެންޓަރުގައި އެވަގުތު ތިއްބެވެ. ސެޓްފިކެޓުތައް ހަވާލު ކުރުމަަށްފަހު ފޮޓޯ ނެގުމުގެ ހަރަކާތްތައް ކުރިއަށް ދިޔަ އެވެ. ނޭޗާ ޕާކުގެ މުޅި ސަރަހައްދު އެއްކޮށް އޮތީ އެ ކުދިންނަށް ހާއްސަ ކޮށްފަ އެވެ. މަރުހަބާގެ ލިޔުންތަކާއި އެ ކުދިންނަށް ހާއްސަކޮށް އުފާވެރި ބަސް ތަކުން ޒީނަތްތެރިކޮށްފަ އެވެ.\nހަފްލާ ނިންމާލީ ހާއްސަ ސަޔަކުން -- ފޮޓޯ: ހިރާ ސްކޫލް\nމި ހަފްލާގައި 50 ކުދިން ބައިވެރިވި -- ފޮޓޯ: ހިރާ ސްކޫލް\nމިއީ ހިރާ ސްކޫލުގެ ޒުވާން ޓީޗަރުންންނާއި ސްކޫލު މެނޭޖުމަންޓުގެ އިސް ނެގުމާއެކު ކުރިއަށްގެންދިޔަ ހަފްލާ އެކެވެ. ރާއްޖޭގައި އާއްމުކޮށް ހޯލުގައި ބާއްވާ ގްރެޖުއޭޝަން ހަފްލާތަކަށް ނޫނެކޭ ބުނެ މި ސްކޫލުން ބޭނުންވީ ތަފާތު ދައްކާލާށެވެ. ސްކޫލުގެ ޕްރިންސިޕަލް މަރިޔަމް ސިތާރާ ވިދާޅުވި ގޮތުގައި، އެ ސްކޫލުން ކޮންމެ އަހަރަކުވެސް ގްރެޖުއޭޝަން ހަފްލާ ބާއްވަން ތަފާތު ހަރަކާތެއް ވިސްނަ އެވެ. އަދި ކޮންމެ އަހަރަކުވެސް ހަފްލާ ބާއްވަމުން އައީ އައުޓްޑޯ ސަރަހައްދެއްގައި ކަމުން މި އަހަރު ނޭޗާ ޕާކަށް ދާން ނިންމީ އެވެ.\n"ހިރާ ސްކޫލު ހުރިހާ ޓީޗަރުން އެކުގައި މުޅި ސަރަހައްދު ރީތިކޮށް ގްރެޖުއޭޝަން ހަފްލާ ބޭއްވީ. ކުދިންނާ ބެލެނިވެރިންވެސް ވަރަށް ހިތްހަމަ ޖެހިފަ ހުރީ. ކޮންމެ އަހަރަކުވެސް މިކަހަލަ ތަފާތު ގޮތަކަށް ގްރެޖުއޭޝަން ބާއްވަނީ" ޕްރިންސިޕަލް ވިދާޅުވި އެވެ.\nމިއީ އެ ސްކޫލް ކުދިންނަށް ހާއްސަ ހަފްލާ އަކަށްވި -- ފޮޓޯ: ހިރާ ސްކޫލް\nހިރާ ސްކޫލުގެ މި ގްރެޖުއޭޝަން ހަފްލާ އިން އެތައް ބަޔަކަށް އައްޑޫގެ ރީތިކަންވެސް މިވަނީ ދައްކުވައިދީފައެވެ. އާއްމުކޮށް ގްރެޖުއޭޝަން ކޯޓުގައި ތޮފި އަޅައިގެން ހުރެ ނަގާ ފޮޓޯތަކުގެ މަންޒަރުވެސް ބަދަލުކޮށްލި އެވެ. އަދި މިއީ ރާއްޖޭގައި ކުޑަކުދިންނަށް ހާއްސަކޮށް ބޭއްވި ހަފްލާ އެއް މިހާ ކުލަގަދަކޮށް ބޭއްވި ފުރަތަމަ ފަހަރެވެ.\n24 ގަޑިއިރަށްފަހު ހިތަދޫ އާއްމު ހާލަތަށް\nސ. ހިތަދޫ މޮނިޓަރިންއަށް


HPA in club thakuge practice feshumuge huhdha dheefi | Mihaaru\nދިވެހި ކުޅިވަރު / ދިރާގު ދިވެހި ޕްރިމިއާ ލީގު 2020\nއެޗްޕީއޭ އިން ކްލަބްތަކުގެ ޕްރެކްޓިސް ފެށުމުގެ ހުއްދަދީިފި\nސުޕަ ޔުނައިޓެޑް ސްޕޯޓްސް (ސަސް)ގެ ފަރިތަކުރުންތަކުގެ ތެރެއިން.-- ފޮޓޯ: ނިޝާން އަލީ/ މިހާރު\n26 ފެބުރުއަރީ 2021 - 08:37\nކޮވިޑް-19ގެ ކޭސްތައް ގިނަވާތީ ހެލްތު ޕްރޮޓެކްޝަން އެޖެންސީ (އެޗްޕީއޭ)ގެ އެންގުމާ އެއްގޮތަށް މި މަހު ތިން ވަނަ ދުވަހު ދިރާގު ދިވެހި ދިވެހި ޕްރިމިއާ ލީގު މެދުކަނޑާލާފައިވާއިރު، އާ ގައިޑްލައިނެއްގެ ދަށުން ފުޓްބޯޅަ ކްލަބްތަކުގެ ޕްރެކްޓިސްތައް ފެށުމުގެ ހުއްދަ އެޗްޕީއޭ އިން އިއްޔެ ދީފި އެވެ.\nޑިރެކްޓަރު ޖެނެރަލް އޮފް ޕަބްލިކް ހެލްތު މައިމޫނާ އަބޫބަކުރު ސޮއިކުރައްވައި އިއްޔެ އެފްއޭއެމްގެ ރައީސް ބައްސާމް އަދީލް ޖަލީލަށް ފޮނުއްވި ސިޓީގައިވާ ގޮތުން އެފްއޭއެމާއި އެޗްޕީއޭ މަޝްވަރާކުރެވިގެން ތައްޔާރުކޮށްފައިވާ ގައިޑްލައިނާ އެއްގޮތަށް ޕްރެކްޓިސްތައް ކުރިއަށްގެންދިއުން ރަނގަޅު ކަމަށެވެ.\nމާލެ ސަރަހައްދުގައި މިހާރު ކޮވިޑް-19ގެ ކޭސްތައް އިތުރުވަމުންދާތީ އެޗްޕީއޭ އިން ބަލި ކޮންޓްރޯލްކުރަން އަޅާފައިވާ ފިޔަވަޅުތަކާ އެއްގޮތަށް ކްލަބްތަކުގެ ކުޅުންތެރިންނާއި އޮފިޝަލުންގެ އަމަލުތައް ބެހެއްޓުމާއި ރައްކާތެރިކަމުގެ ހުރިހާ ފިޔަވަޅުތަކާ އެއްގޮތަށް އަމަލުކުރަން އެޗްޕީއޭ އިން ވަނީ އަންގައިފަ އެވެ.\nޕްރެކްޓިސް ފެށުމުގެ ހުއްދަދިން ނަމަވެސް އެޗްޕީއޭ އިން ވަނީ އެފްއޭއެމްގެ ކިބައިން ޕްރެކްޓިސް ފެށުން އަދިވެސް ލަސްކުރެވެން އޮތް ނަމަ އެ ގޮތަށް އަމަލުކުރަން އެދިފަ އެވެ.\n"ކޮވިޑް-19ގެ ކޭސްތައް މިހާރު ގިނަވެފައިވުމާ ގުޅިގެން އިތުރު ފިޔަވަޅުތަކެއް އެޅިފައިވުމާ އެކު އަދި2ހަފްތާއެއްހާ ދުވަހު ތަމްރީންތައް (ޕްރެކްޓިސް) ފެށުން މަޑުޖައްސާލުމަކީ މި އެޖެންސީގެ އެދުމެކެވެ،" އެޗްޕީއޭ އިން އެފްއޭއެމަށް ފޮނުވި ސިޓީގައިވެ އެވެ.\nAa guideline thakehge dhashun club thakuge practice fashanee\nރާއްޖޭގައި ކޮވިޑް-19 ވަރަށް ބޮޑަށް ފެތުރޭތީ މިދިޔަ ސީޒަން އަވަހަށް ނިންމާލީ މިދިޔަ އަހަރުގެ މާޗް މަހުގަ އެވެ. އެއީ ސީޒަންގެ ފަހު ދެ މުބާރާތް ކަމަށްވާ އެފްއޭ ކަޕާއި ޕްރެޒިޑެންޓްސް ކަޕް ކެންސަލް ކުރުމަށް ފަހު އެވެ. ނުވަ މަސް ދުވަހުގެ މެދުކެނޑުމަކަށް ފަހު އަލުން ފުޓްބޯޅަ ޓީމުތަކުގެ ޕްރެކްޓިސްތައް ފެށުނީ މިދިޔަ އޮކްޓޫބަރު މަހު އެވެ. އެއީ އެފްއޭއެމާއި އެޗްޕީއޭ އިން އޭރުގެ ހާލަތަށް އެކަށޭނެ ގޮތަށް ކަނޑައެޅި ގައިޑްލައިނެއްގެ ދަށުންނެވެ. ގައިޑްލައިންތަކާ އެއްގޮތަށް ހުރިހާ ކްލަބަކުން ވެސް އަމަލުކުރީ ކޮންމެ ޓީމަކުން ވެސް އެކަމަށް ހާއްސަ ހައިޖީން އޮފިސަރެއް ބަހައްޓައިގެންނެވެ.\nއެޗްޕީއޭގެ އެންގުމާ އެއްގޮތަށް ހުރިހާ ޓީމުތަކެއްގެ ކުޅުންތެރިންނާއި އޮފިޝަލުންގެ އިތުރުން އެފްއޭއެމްގެ މުވައްފުންނާއި މީޑިއާ ހިމެނޭގޮތަށް ކޮވިޑް-19 އަށް ޓެސްޓްކުރުމަށް ފަހު ލީގު ފެށީ މިދިޔަ ޑިސެމްބަރު މަހުގަ އެވެ.\nލީގު ފަށައިގެން ފުރަތަމަ ބުރުގެ ކުޅުން ނިމި ދެ ވަނަ ބުރުގެ ވެސް ބައެއް މެޗުތައް ކުޅެ ނިމިފައިވަނިކޮށް ލީގު ހުއްޓާލަން ޖެހުމުން ފުޓްބޯޅަ އަށް ވަރަށް ބޮޑު ގެއްލުމެއް ވަނީ ކުރިމަތިވެފަ އެވެ. މާލީ ގޮތުން ކްލަބްތަކާއި ކުޅުންތެރިންނަށް ބޮޑު ގެއްލުމެއް ލިބުނުއިރު، ފިޓްނަސް ލެވަލް ދަށްވުމުގެ މައްސަަލަ ވެސް ކުޅުންތެރިންނަށް ކުރިމަތިވާނެ އެވެ.\nލީގު މެދުކަނޑާލުމުން އަވަހަށް ލީގު ފެށުމުގެ ގޮތުން ހުރިހާ ޓީމެއްގެ ކުޅުންތެރިންނާއި އޮފިޝަލުން ވަނީ ކޮވިޑް ވެކްސިން ޖަހައިފަ އެވެ. ޕްރެކްޓިސް ކުރުމުގެ ހުއްދަ ލިބިފައި ނެތުމުން ޓީމުތަކުން މިދިޔަ ދުވަސްތަކުގައި ފިޓްނަސް ހިފެހެއްޓުމުގެ ގޮތުން ބޭނުންކުރީ އެކުވެނި ސިންތެޓިކް ޓްރެކެވެ. އެކަމަކު ހަމައެކަނި ދުވެލައިގެން ފުޓްބޯޅަ ކަހަލަ ޓީމު ކުޅިވަރެއްގެ ފިޓްނަސް ހިފެހެއްޓުމަކީ ކުރެވޭނެ ކަމެއް ނޫން ކަމަށް ކުޅުންތެރިންނާއި ކޯޗުން ވަނީ މީގެ ކުރިން ކްލަބްތަކުން އިސްވެ ބޭއްވި ނޫސްވެރިންގެ ބައްދަލުވުމެއްގައި ބުނެފަ އެވެ.\nދިރާގު ދިވެހި ޕްރިމިއާ ލީގު 2020 މައިމޫނާ އަބޫބަކުރު (ޑީޖީ، އެޗްޕީއޭ) އެފްއޭއެމް\nބޯޅަ ކުޅޭ އަށް ކްލަބުގެ ނުފޫޒުން މިކަން މިވީ، ގައުމުގެ އިގްތިސާދުގެ މައި ނާރުކަމުގައިވާ ޓުވަރިޒަމް ސެކްޓަރގައި ސްޓާފުން މަގުމަތިވެފައި. ޓެކްސީ ޑްރައިވަރުންނާ ކެފޭތައް ހިންގާ މީހުން ގޮތް ހުސްވެފައި\nއެޗްފީއޭގަ މިތިބި ކޮންތާކުން ޑިގްރީ ހަދާގެން އުޅޭބައެއްތަ. ބަޔަކު އާސޯހު ނުވާނެތަ އަޅެ. އެއްކޮޅުން ހަރުކަށި ކުރަނި އެނެއް ކޮޅުން ކުޅިވަރު ދަނޑް ތައް ހުޅުވާލަނި. ތިކަހަލަ ކަންތައް ކުރާތި ރަށްއިތުން ރުޅިގަދަވަނި\nހޮޓާ ކެފޭ ރެސްޓޯރެންޓް ބަންދު ކޮށްފަ ކުޅިވަރު ކުޅެށް ހުއްދަނި މި ދެނީ ކޮންގޮތަކަށް ވިސްނާފަބާ. ވިޔަފާރި ވެރިން ނަށް ހާދަ ބޮނޑް ގެއްލުމެކޭ\nމިހެން ވީމަ ކޭސްތއް މައްޗޭ ލޮކްޑައުން އަކަށް ދާން ޖެހެއޭ, ވަރަށް ސީރިއަސްއޭ ކިޔައިގެން ދައްކާ ވާހަކަތައް ގަބޫލުކުރަން އުނދަގޫވަނީ. މި މީހުން ސޮއިކޮށްލާފަ ދިނީމަ ހީވަނީ ކޮވިޑް ފްރީ ވަނީ ހެން. ހާއްސަ ހުއްދަ ވެސް ހަމަ މިހެން. ސިޔާސީ ނުފޫޒުން ދުރުވެ ތިބ އެއް އުސޫލަކުން ނިންމުނތައް ނިންމާ ނަމަ ތި ކޭސްތަުގ އަދަދުވެސް ގަބޫލުކުރަން ފަސޭހަވާނެ.\nކޮވިޑު ގިނަވާތީ ތަނަތަން ބަންދުކުރަނީ . ކުޅިވަރުތައް ކުޅެން ހުއަދަދެނީ. މީ މޮޔަ ބައެއްތަ.


މަހިބަދުއަށް މަސްތުވާތަކެތި އެތެރެ ކުރަން އުޅުނު މީހަކު ހައްޔަރުކޮށްފި\nއާދިއްތަ ،19 ޖެނުއަރީ 2020 / 9:45\nމަސްތުވާތަކެއްޗާ ދެކޮޅަށް ފުލުހުން ކުރަމުންދާ މަސައްކަތްތަކުގެ ތެރެއިން އދ. މަހިބަދޫ ޕޮލިސް ސްޓޭޝަނުން ހިންގި އޮޕަރޭޝަނެއްގައި، މަހިބަދުއަށް މަސްތުވާތަކެތި އެތެރެ ކުރަން އުޅުނު މީހަކު ހައްޔަރުކޮށްފިއެވެ.\nމި މައްސަލައާ ގުޅިގެން ހައްޔަރުކޮށްފައިވަނީ 43 އަހަރުގެ ދިވެހި ފިރިހެނެކެވެ. އެ މީހާ ހައްޔަރުކޮށްފައިވަނީ މާލެއިން ފުރައިގެން މަހިބަދުއަށް ދަތުރުކުރަމުންދާ ބޯޓަކުން މަސްތުވާ ތަކެތި ގެންނަކަމަށް ފުލުހުންނަށް ލިބުނު މަޢުލޫމާތަކާ ގުޅިގެން ހިންގި އޮޕަރޭޝަންގައެވެ.\nމި ހިނގާ ޖަނަވަރީ މަހުގެ 18 ވަނަ ދުވަހުގެރޭ 23:45 އެހައިކަންހާއިރު ހިންގި މި އޮޕަރޭޝަނުގައި، މަހިބަދޫ ބަނދަރު ސަރަހައްދުން އެމީހާ ފުލުހުންގެ ބެލުމުގެދަށަށް ގެނެސް ބަލައި ފާސްކުރިއިރު، އޭނާގެ އަތުން މަސްތުވާތަކެތި ކަމަށް ޝައްކުކުރެވޭ އެއްޗެއް ހުރި 15 ރަބަރު ޕެކެޓު ފެނިފައިވެއެވެ.\nމި މައްސަލަ މަހިބަދޫ ޕޮލިސް ސްޓޭޝަނުން ދަނީ ތަހުޤީޤު ކުރަމުންނެވެ.


18 aharag fahu FIFA ah aa raees eh 18 aharag fahu FIFA ah aa raees eh\n18 އަހަރަށްފަހު ފީފާއަށް އާ ރައީސެއް\nނިމިދިޔަ އަހަރަކީ ދުނިޔޭގެ ފުޓްބޯޅައިގެ ހިންގުމަށް ވޭތުވެދިޔަ 18 އަހަރުގެތެރޭގައި އައި އެންމެ ބޮޑު ބަދަލު ފެނުނު އަހަރެވެ. ފީފާގެ ކުރީގެ ރައީސް ސެފް ބްލެޓާގެ މައްޗަށް 2015 ވަނަ އަހަރު ކުރެވުވުނު ކޮރަޕްޝަންގެ ބޮޑެތި ތުހުމަތުތަކާއެކު އިންތިހާބުވިތާ ދެތިން ދުވަސް ފަހުން އިސްތިއުފާ ދެއްވި އެވެ.\nފީފާ އަށް އިންތިހާބު ބައްވަން އިއުލާން ކުރީ މިދިޔަ އަހަރުގެ ފެބްރުއަރީ 28 ވަނަ ދުވަހަށެވެ. ބްލެޓާ އިސްތިއުފާ ދެއްވުމާ ހަމަޔަށް ފިފާގެ އެންމެ ހިންގެވުމުގައި އެންމެ އިސްކޮށް ހުންނެވީ އެފްރިކާ ބައްރުގެ ނައިބު ރައީސް އީސާ ހައްޔާޓޫ އެވެ.\nއިންތިހާބުގައި އިންފެންޓީނޯ އާއި ވާދަ ކުރެއްވީ އޭއެފްސީގެ ރައީސް ބަހްރެއިންގެ ޝައިހް ސަލްމާން އިބްރާހިމް ބިން ޚަލަފީ އާއި ފީފާގެ ކުރީގެ ނައިބު ރައީސް އުރުދުންގެ ޝާހީ އަމީރު އަލީ ބިން އަލް ހުސައިން (ޕްރިންސް އަލީ) އާއި ފީފާގެ ކުރީގެ އެގެޒެކެޓިވް ކޮމިޓީގެ މެންބަރު ފްރާންސްގެ ޖްރޯމް ޝަމްޕޭން އެވެ.\nއިންތިހާބުގެ ފުރަތަމަ ބުރުން އެއްވެސް ކެނޑިޑޭޓަކަށް އިންތިހާބު ކާމިޔަބު ކުރެވޭ ވަރަށް ވޯޓުން ކުރި ނުލިބުމުން ދެ ވަނަ ބުރަށް ދިޔައީ އެންމެ ގިންއިން ވޯޓް ލިބުނު ދެ ކެނޑިޑޭޓުން ކަމަށްވާ އިންފެންޓިނޯ އާއި ޝައިހް ސަލްމާން އެވެ.\nއިންފެންޓިނޯ އިންތިހާބު ކާމިޔާބު ކުރީ 115 ވޯޓް ހޯދައިގެންނެވެ. ސަލްމާން އަށް ލިބިވަޑައިގެންނެވީ 88 ވޯޓެވެ. އިންފެޓިނޯ އައިސް ފީފާގެ ހިންގުމަށް އިސްލާހީ ބަދަލުތަކެއް ގެންނާން ފެށިއެވެ. އޭނާ ފާހަގަ ކުރެވުނީ ފުޓްބޯޅަ އަށް މޮޑަރޭޓް ވިސްނުމުގައި ބަދަލު ގެންނަވާ ބޭފުޅަކަ ށެވެ.\nމުޅި އޭޝިއާ ވާދަކޮށް ބޮޑީ ބިލްޑިންއިން ރާއްޖެއަށް ރަން މެޑަލް\nމިލަންދޫއަކީ ތޯތޯ ޓީމެއް ނޫން، ޓީސީން ސަމާލު ވާނެ\nސެކްލޮސްކީގެ ބޮޑު އަމާޒު މާޒިޔާގެ ރެކޯޑް ދެމެހެއްޓުން


Dhiraagu High Speed Fiber Internet adhi Dhiraagu TV ge Khidhumaiy Veymandoo ah! - AO News\nދިރާގު ހައި ސްޕީޑް ފައިބަރ އިންޓަރނެޓް އަދި ދިރާގު ޓީވީގެ ޚިދުމަތް ވޭމަންޑޫއަށް!\nދިރާގުން ފޯރުކޮށްދޭ ޑިޖިޓަލް ޚިދުމަތްތައް ފުޅާކޮށް ތަރައްގީކުރުމުގެ ދަށުން ދިރާގު ހައިސްޕީޑް ފައިބަރ އިންޓަނެޓްގެ ޚިދުމަތާއެކު ދިރާގު ޓީވީގެ ޚިދުމަތް ތ.ވޭމަންޑޫގައި ރަސްމީކޮށް އިފްތިތާހްކޮށްފިއެވެ.\nމި ދެ ޚިދުމަތް ރަސްމީކޮށް އިފްތިތާހު ކޮށްފައިވަނީ ތ.ވޭމަންޑޫގެ ރައްޔިތުންނަށް ޚާއްސަ އޮފަރތަކަކައި އެއްކޮށެވެ. އެގޮތުން، ދިރާގު ފައިބަރ ބްރޯޑްބޭންޑް ޕެކޭޖްއަށް އެޕްލައި ކުރާ ކަސްޓަމަރުންނަށް ހިލޭ ފައިބަރ ގުޅައިދިނުމުގެ އިތުރުން ފައިބަރ އަށް ބޭނުންވާ ޚާއްސަ ރައުޓަރ ނުވަތަ އޯ.އެން.ޓީ ވެސް ހިލޭ ލިބިގެންދާނެއެވެ. މިއީ އެންމެ ހަލުވި ސްޕީޑް އާއި އެންމެ ބޮޑެތި ޑޭޓާ އެލަވަންސްތައް ހިމެނޭ ތަފާތު ޕެކޭޖްތައް ޚިޔާރުކުރުމަށް ލިބިގެންދާ ރަނުގެ ފުރުސަތެކެވެ.\nއަދި ދިރާގު ޓީވީއަށް އެޕްލައި ކުރާ ކަސްޓަމަރުންނަށްވެސް ޚިދުމަތް މުޅިން ހިލޭ ގުޅައިދިނުމުގެ އިތުރުން، ޖޯއިބޮކްސްވެސް (ޑީކޯޑަރ) މުޅިން ހިލޭ ލިބިގެންދާނެއެވެ. އެގޮތުން ވޭމަންޑޫގެ ރައްޔިތުންނަށް މިހާރު އެންމެ މަގުބޫލު ޓީވީ އަދި މުނިފޫހިފިލުވުމުގެ ކޮންޓެންޓް އެއް ޕްލެޓްފޯމެއްގެ ދަށުން ބަލާލެވޭނެއެވެ.\nދިރާގު ފައިބަރ ބްރޯޑްބޭންޑް ޚިދުމަތަކީ ރާއްޖޭގައި މިހާރު ފޯރުކޮށްދެމުންދާ އެންމެ ބޮޑު ފައިބަރ ނެޓްވޯކްއެވެ. އެގޮތުން މިހާރު ރާއްޖޭގެ ގޭބިސީގެ 82 އިންސައްތައަށް މި ޚިދުމަތް ދިރާގުން ފޯރުކޮށްދީފައިވާއިރު މީގެ ތެރޭގައި 79 ރަށެއް ހިމެނެއެވެ. އަދި 100 އަށް ވުރެ ގިނަ ޗެނަލް ހިމެނޭ ދިރާގު ޓީވީ އަކީ ރާއްޖޭގައި އެންމެ ފުޅާދާއިރާއެއްގައި ފޯރުކޮށްދޭ އަދި އެންމެ ފުރަތަމަ އައިޕީޓީވީގެ ޚިދުމަތެވެ. ކޮންޓެންޓް، ކޮލިޓީ އަދި އަގުގައި އެއްވެސް ތަފާތު ކުރުމެއްނެތި ދިރާގުން ވަނީ ރާއްޖޭގެ 82% ގޭބިސީއަށް މިހާރު ދިރާގުޓީވީ ޚިދުމަތް ވަނީ ފޯރުކޮށްދީފައިއެވެ.


Pressure othee Argentinian ai Messi ah, Croatia\nފުރަތަމަ މެޗުގައި އަިސްލެންޑާ ދެކޮލަށް ކުޅުނު މެޗަށް ފަހު މެސީ ދަނޑު މަތީގައި މަޑު ކޮށްލައިގެން --- ފޮޓޯ: އީޕީއޭ\nގުރޫޕް "ޑީ" ގައި މިރޭ އާޖެންޓީނާ އާއި ކޮރޭޝިއާ ބައްދަލު ކުރާ މެޗުގައި އެންމެ ބޮޑު ޕްރެޝަރެއް އޮންނާނީ އާޖެންޓީނާ އާއި ކެޕްޓަން ލިއޮނަލް މެސީއަށް ކަމަށް ކޮރޭޝިއާގެ ކޯޗް ޒަލިކޯ ޑަލިޗް ބުނެފި އެވެ.\nޑަލިޗް ބުނީ ގުރޫޕް ސްޓޭޖުގައި ކޮރޭޝިއާ އަށް އެންމެ ފަސޭހަ މެޗަކަށް ވާނީ އާޖެންޓީނާ މެޗު ކަމަށާއި، އެއީ އާޖެންޓިނާ އަތުން ބަލިވިޔަސް ކޮރޭޝިއާއަށް ގެއްލޭނެ އެއްޗެއް ނެތުމުން ކަމަށެވެ.\n"އަހަރެން ނުބުނަން އާޖެންޓީނާ އަކީ އެންމެ ފަސޭހަ ޓީމު ކަމަކަށް، އަހަރެން މި ބުނަނީ މި މެޗަކީ އަހަރެމެންނަށް އެންމެ ފަސޭހަ މެޗޭ،" ނައިޖީރިއާ އަތުން މޮޅުވެ ލިބުނު އިތުބާރާއެކު ޑަލިޗް ބުންޏެވެ. "އަހަރެމެން އަތުން ގެއްލޭނެ އެއްޗެއް ނެތް އަހަރެމެން މި ކުޅެނީ އެންމެ ވަރުގަދަ ޓީމާ ދެކޮޅަށް."\nޑަލިޗް ބުނީ އާޖެންޓީނާ އަތުން ކޮރޭޝިއާ މޮޅު ވާނެ ކަމަށް އެއްވެސް މީހަކު ހީނުކުރާނެ ކަމަށާއި، މެޗުގައި އެންމެންގެ ފޭވަރިޓަކީ އާޖެންޓީނާ ކަމަށެވެ. އެހެންވެ އެ ޕްރެޝަރުވެސް އާޖެންޓީނާއަށް އޮންނާނެ ކަމަށް ޑަލިޗް ބުންޏެވެ.\nއޭނާ ބުނީ އައިސްލެންޑް އަތުން އާޖެންޓީނާ އެއްވަރު ވުމުން، އާޖެންޓީނާ މެޗަށް ނިކުންނަނީ ވަރަށް ބޮޑަށް މޮޅަކަށް ބޭނުންވެގެން ކަމަށެވެ. މެޗުގައި ލަނޑު ނުޖެހޭ ކޮންމެ ވަގުތަކީ އެ ޓީމަށް ކުރިމަތިވާނެ ޕްރެޝަރެއް ކަމަށް ޑަލިޗް ބުންޏެވެ.\n"ޝައްކެއްވެސް ނެތް ލިއޮނަލް މެސީ އަކީ ދުނިޔޭގެ އެންމެ މުޅު ކުޅުންތެރިޔާ، އޭނާ ޓީމުގައި ހުރެފައި މޯލު ނުވާނަމަ އެ ޓީމަށް ވަރަށް އުނދަގޫ ވާނެ."\nނައިޖީރިއާ އާދެކޮޅަށް ކުޅުނު މެޗުގައި ލަނޑު ޖެހުމަށް ފަހު ކޮރޭޝިއާގެ ކުޅުންތެރިން އުފާ ކުރަނީ --- ފޮޓޯ: ފީފާ\nމެސީ އަށް އާޖެންޓީނާގެ ސަޕޯޓަރުންގެ ފަރާތުންވެސް އޮތް ފާޑު ކިޔުންތައް އަދި މާ ބޮޑެވެ. އެ ފާޑު ކިޔުންތަކަށް ޖަވާބު ދެމުން އާޖެންޓީނާގެ ކޯޗް ހޯޖޭ ސަމްޕައޮލީ ބުނީ އާޖެންޓީނާ ޓީމަށް ދިމާވާ ހުރިހާ ކަމަކާ މެދު މެސީ އެކަނި ޒިންމާވާން ނުޖެހޭނެ ކަމަށެވެ.\n"އާޖެންޓީނާގެ ޖޯޒީގައި ލަނޑު ޖަހައިފިނަމަ ހުރިހާ ޝުކުރެއް ހައްގު ކުރަނީ މުޅި ޓީމަށް، ނަމަވެސް އާޖެންޓީނާ ބަލި ވާނަމަ ހުރިހާ ކަމެއް ލިއޯ [މެސީ] ގެ ބޮލަށް، މިއީކީ އިންސާފެއް ނޫން."\nއޭނާ ބުނީ، މެޗުގެ ނަތީޖާއަށް ބަދަލު ގެންނަނީ އެންމެ ކުޅުންތެރިޔެއްގެ މަސައްކަތުން ނޫން ކަމަށާއި އެހެންވިއިރު މެޗުން ބަލިވާއިރުވެސް އެންމެ މީހެކު ޒިންމާ ނަގަން ނުޖެހޭނެ ކަމަށެވެ.\nމެސީ ވޯލްޑް ކަޕް 2018 ކްރޮއޭސިއާ + އާޖެންޓީނާ\nއާޖެންޓީނާ ނޭވާ ހޮޅިއަށް، ކޮރޭޝިއާ ދެވަނަ ބުރަށް


High court ge uthuru gofeege shareeai thah fashaifi | Mihaaru\nހައި ކޯޓް: އެ ކޯޓުގެ އުތުރު ގޮފީގެ ޝަރީއަތްތައް ވަނީ ހިންގަން ފަށާފައި -- ފޮޓޯ/މިހާރު\nހައި ކޯޓުގެ އުތުރު ގޮފީގެ ޝަރީއަތްތައް ފަށައިފި\n23 ޖޫން 2019 - 12:15\nހައި ކޯޓުގެ ފަނޑިޔާރުންގެ ވަފުދަކުން އެ ކޯޓުގެ ދެކުނު ގޮފީގެ ޝަރީއަތްތައް ހިންގުމަށް ފަހު އެ ކޯޓުގެ އުތުރު ގޮފީގެ ޝަރީއަތްތައް ވެސް ފަށައިފި އެވެ.\nކޯޓުތަކުގެ ގާނޫނަށް އިސްލާހު ގެނައުމުގެ ގާނޫނުގެ ދަށުން 2014 ގައި ވަނީ އައްޑު އާއި ހދ. ކުޅުދުއްފުށީގައި ހައި ކޯޓުގެ ދެ ގޮތްޕެއް ގާއިމުކޮށްފަ އެވެ. ގޮފިތަކަށް ހުށަހެޅޭ މައްސަލަތައް ބަލަނީ މާލެ އިން ހައި ކޯޓުގެ ފަނޑިޔާރުންގެ ވަފުދުތައް ގޮސްގެންނެވެ.\nކުޅުދުއްފުށީގައި ހުންނަ އުތުރު ގޮފީގެ ޝަރީއަތްތައް އިއްޔެ ފެށީ އެ ރަށަށް ވަޑައިގަތް ތިން ފަނޑިޔާރުންގެ ވަފުދަކުންނެވެ. އެ ވަފުދުގައި ހިމެނިވައިގަންނަވަނީ ހައި ކޯޓުގެ އިސް ފަނޑިޔާރު ޝުޖާއު އުސްމާނާއި ފަނޑިޔާރު މުހައްމަދު ނިޔާޒްގެ އިތުރުން ފަނޑިޔާރު މުހައްމަދު ފައިސަލެވެ.\nއެ ވަފުދުން އެއް ހަފުތާގެ މުއްދަތަށް އުތުރު ގޮފީގެ މައްސަލަތައް ބަލާނެ ކަމަށް ހައި ކޯޓުން ބުންޏެވެ.\nހައި ކޯޓުގެ އުތުރު ގޮފީގެ ޝަރީއަތްތައް ފެށިއިރު، ދެކުނު ގޮތްޕަށް ވެސް މިދިޔަ ހަފުތާގައި ވަނީ އެ ކޯޓުގެ ފަނޑިޔާރުންގެ އެހެން ވަފުދެއް ވަޑައިގެން، މައްސަލަތައް ނިންމައިފަ އެވެ. އެ ގޮފިން 26 މައްސަލައެއް މިދިޔަ ހަފުތާގައިވަނީ ނިންމައިފަ އެވެ.\nހައި ކޯޓުގެ ދެ ގޮފި ފުރަތަމަ ގާއިމް ކުރިއިރު އޮތީ ފަނޑިޔާރުން ދާއިމީކޮށް ގޮފިތަކުގައި ތިއްބަވާ ގޮތަށެވެ. އެކަމަކު އެގޮތަށް ހަމަޖެއްސުމުން މާލޭގެ ހައި ކޯޓަށް ފަނޑިޔާރުންގެ ދަތިކަން ދިމާވާން ފެށުމުން ފަހުން ސުޕްރީމް ކޯޓުން ހަމަޖެއްސީ ގޮފިތަކުގައި ފަނޑިޔާރުން ދާއިމީކޮށް ތިބުމުގެ ބަދަލުގައި ވަފުދުތައް ވަޑައިގަންނަވާ ގޮތަށެވެ.\nއިތުރު ލިޔުންތައް ހައި ކޯޓް ހދ. ކުޅުދުއްފުށި ޖުޑީޝަރީ ކޯޓް މައްސަލަތައް\nހައިކޯޓުން ބަލައިނުގަންނަ މައްސަލަ ބަލާ ގޮތަށް ބަދަލު\n"ޝަރީއަތް ފަށާފައި ދައުވާ އިސްލާހުކުރަން ނުގެންދެވޭނެ"


Ithuru2hafthaa; Curfew noon gadithakugai beyrah nukumeveynee faas hifaigen\nއިތުރު ދެ ހަފްތާ؛ ކާފިއު ނޫން ގަޑިތަކުގައި ބޭރަށް ނުކުމެވޭނީ ފާސް ހިފައިގެން\nކާފިއު ވަގުތު ބޭރު\nކޮވިޑް-19ގެ ބަލިމަޑުކަމާއި ގުޅިގެން ރައްކާތެރިކަމަށް އެޅި ފިޔަވަޅުތަކުގެ ތެރެއިން ބައެއް ފިޔަވަޅުތަކަށް ލުއި ދިން ނަމަވެސް ހެނދުނު 8 އިން ހަވީރު ހަތަރަކަށް ބޭރަށް ނިކުމެވޭނީ ޕޮލިސް ޕާމިޓް އޮތް މީހުންނަށް ހުއްދަ އޮތް ވަގުތުތަކުގައި ކަމަށް ހެލްތް އިމާޖަންސީ އޮޕަރޭޝަން ސެންޓަރު (އެޗްއީއޯސީ) އިން ބުނެފި އެވެ.\nއެޗްއީއޯސީ އިން ބުނީ ކުރިއަށް އޮތް ދެ ހަފްތާގައި އަމަލު ކުރާނީ އެގޮތަށް ކަމަށެވެ.\nމީގެ ތިން ހަފްތާ ކުރީން ފެށިގެން މާލެ ސަރަހައްދުގައި ހަވީރު ހަތަރަކުން ހެނދުނު އަށަކަށް ދަނީ ކާފިއު ހިންގަމުންނެވެ. އަދި ހެނދުނު އަށަކުން ހަވީރު ހަތަރަކަށް ހުއްދަ ނެތި ބޭރުގައި އުޅުން ވަނީ މަނާކޮށްފައެވެ. އެ ވަގުތުތަކުގައި ބޭރަށް ނިކުމެ އުޅެވޭނީ ފުލުހުން ދީފައިވާ ހާއްސަ ހުއްދައެއްގެ ދަށުންނެވެ. އެ ހުއްދަ ދޫކޮށްފައިވަނީވެސް ކޮންމެ ގޭބީސީއަކަށް ދެ މީހަކަށެވެ.\nއެ ފިޔަވަޅުތައް އެޅި މުއްދަތު މާދަމާއަށް ހަމަވާނެ އެވެ.\nކޮވިޑް ޖެހޭ މީހުންގެ އަދަދު މަދުވާން ފެށުމުން ސަރުކާރުން ވަނީ ބައެއް ފިޔަވަޅުތަކަށް ލުއި ދޭން ނިންމާފައެވެ. އެ ނިންމުން ހާމަކުރުމަށް މިއަދު ބޭއްވި ނޫސްވެރިންގެ ބައްދަލްވުމުގައި އެޗްއީއޯސީގެ ތަރުޖަމާން ޑރ. ފާތިމަތު ނަޒްލާ ރަފީގު ވިދާޅުވީ މާދަމާއިން ފެށިގެން ކާފިއު ވަގުތު ކުރުކުރުމަށް ނިންމާފައިވާ ކަމަށެވެ. އެގޮތުން ދެން ކާފިއު ހިންގާނީ ހަވީރު ހަތަރަކުން ފަތިހު ހަތަރަކަށެވެ.\nއޭގެ ފަހަށް ފަތިހު ހަތަރަކުން ހެނދުނު އަށަކަށް އެކަނި ކުރާ ކަސްރަތު ތަކަށް ހުއްދަ ދިނުމަށްވެސް ވަނީ ނިންމާފައެވެ. އެ ވަގުތު ކަސްރަތަށް ނިކުންނަ މީހުން ހާއްސަ ހުއްދައެއް ހޯދަން ނުޖެހޭނެ އެވެ.\nބައެއް ފިޔަވަޅުތަކަށް ލުއިދޭން ނިންމި ނަމަވެސް ކާފިއު ނޫން ވަގުތު ބޭރަށް ނިކުމެވޭނީ އަދިވެސް ޕޮލިސް ޕާމިޓް ލިބިފައިވާ މީހުންނަށެވެ. އެގޮތުން ހެނދުނު އަށަކުން ހަވީރު ހަތަރަކަށް ބޭރަށް ނިކުމެވޭނީ ކޮންމެ ގޭބީސީއަކުން ޕޮލިސް ޕާމިޓް ލިބިފައިވާ މީހުންނަށް އެ މީހުންނަށް ހުއްދަ ދީފައި އޮތް ހަތަރު ގަޑިއިރަށެވެ.\nމީގެ އިތުރުން ވަކިން ނަމާދު ކުރުމަށް މާލެ ސަރަހައްދުގެ ހުރިހާ މިސްކިތްތައް ހުޅުވާލަންވެސް ވަނީ ނިންމާފައެވެ.\nލުއި ދީފައިނުވަނީ ކެފޭ،ހޮޓާ އަދި ރެސްޓޯރަންޓްތަކަށް އަޅާފައިވާ ފިޔަވަޅުތަކާއި ފިހާރަތައް ހުޅުވާ ހިދުމަތް ދިނުމަށް ކަނޑައަޅާފައިވާ ވަގުތަށެވެ. މީގެ ތިން ހަފްތާ ކުރީން އޮތްގޮތަށް ހަވީރު ހަތަރަކާ ހަމައަށް ޓޭކް އަވޭ އަދި މެންދަމު 12 ޖަހަންދެން ޑެލިވަރީގެ ހިދުމަތް ދެވޭނެ އެވެ.\nއެޗްޕީއޭ މިނިސްޓްރީ އޮފް ހެލްތު ކޮރޯނާ ވައިރަސް + ކޮވިޑް-19 މާލޭ ސަރަހައްދުގެ ކާފިއު\nހަރުކަށި ފިޔަވަޅާއެކު ކާފިއު އިތުރު ހަފްތާއަކަށް


ޠާހިރު އެއްޗަކާ އެކުވެފައިވާ ފެން – DhiSalafiyyah\n26/10/2013 ފިޤުހާއި އޭގެ ޢިލްމުތައްއައްޝައިޚު މުޙައްމަދު ޝާފިޢު ބިން ޢަބްދިލްޣަފޫރު\nފެން ޠާހިރު އެއްޗަކާ، މިސާލަކަށް ގަސްގަހާގެހީގެ ފަތް ނުވަތަ ސައިބޯނި ނުވަތަ އުޝްނާނު (އުޝްނާނަކީ އަތް އަދި ފޭރާން ދޮވުމަށްޓަކައި އޭގެ ފަތް ބޭނުންކުރާ ގަހެކެވެ) ނުވަތަ ކުންނާރުފަތް ނުވަތަ އެނޫންވެސް ޠާހިރު އެއްޗަކާ، އެކުވެއްޖެނަމަ އަދި އެ އެކުވި އެކުވުން އޭގައި ހުރި ފެނުގެ މައްޗަށް ގަދަވެނުގެންފި ނަމަ، އެއީ ޠަހޫރު ފެނެކެވެ. ޙަދަޘް އެރިގަތުމަށާއި ނަޖިސް ފިލުވާލުމުގައިވެސް އެފެން ބޭނުންކުރުމަކީ ހުއްދަކަމެކެވެ. އެއީ ﷲ ތަޢާލާ މިފަދައިން ވަޙީކުރައްވާފައިވާތީއެވެ.\n(وَإِنْ كُنْتُمْ مَرْضَىٰ أَوْ عَلَىٰ سَفَرٍ أَوْ جَاءَ أَحَدٌ مِنْكُمْ مِنَ الْغَائِطِ أَوْ لَامَسْتُمُ النِّسَاءَ فَلَمْ تَجِدُوا مَاءً فَتَيَمَّمُوا صَعِيدًا طَيِّبًا فَامْسَحُوا بِوُجُوهِكُمْ وَأَيْدِيكُمْ) [النساء:٤٣]\nމާނައީ: “އަދި ތިޔަބައިމީހުން ބަލިމީހުން ކަމުގައިވާނަމަ، ނުވަތަ ދަތުރެއްގެމަތީގައިވާނަމަ، ނުވަތަ ތިޔަބައިމީހުންކުރެމީހަކު ފާޚާނާއިން އަތުވެއްޖެނަމަ، ނުވަތަ ތިޔަބައިމީހުން އަނބީންނާ ޖިމާޢުވެއްޖެނަމަ، ދެން ތިޔަބައިމީހުންނަށް (ވުޟޫކުރުމަށާއި ހިނައިގަތުމަށް) ފެން އެއްގޮތަކަށްވެސް ނުފެނުނުނަމަ ފަހެ ތިޔަބައިމީހުން ޠާހިރުވެލިން ތަޔައްމުމުކުރާހުށިކަމެވެ. ފަހެ ތިޔަބައިމީހުންގެ މޫނުތަކުގައާއި އަތްތަކުގައި (އެވެލިން) ފޮހޭހުށިކަމެވެ.”\nމި އާޔަތުގައި ފެނުގެ ލަފުޒު އައިސްފައިވަނީ مَاءً މިގޮތަށެވެ. އެ ލަފުޒު އެއައިސްފައިވަނީ ނަފީކުރުމުގެ ސީޣާގައި ނަކިރާ ކޮށެވެ. ނަފީކުރުމުގެ ސީޣާގައި ނަކިރާކޮށް ނުވަތަ ވަކިބާވަތެއް ވަކި ޙައްދެއް ބަޔާންނުކުރާގޮތަށް އަންނަ އައުމުގައި އޭގެ ހުރިހާ ބާވަތެއް ނުވަތަ މިންވަރެއް ޝާމިލުވެގެންވެއެވެ. މާނައަކީ ކޮންމެ ފެނެއްވެސް އޭގައި ހިމެނެއެވެ. އެއްޗަކާ އެކުވެފައިނުވާ ފެނާއި އެއްޗަކާ އެކުވެފައިވާ ފެންވެސް މެއެވެ.\nއިތުރު ތަފްޞީލު: މި އާޔަތުގައި މިވެނި އެވެނި ފެނެކޭ ވަޙީނުކުރައްވާ ހަމައެކަނި ފެން މި ގޮތަށް ވަޙީކުރެއްވުމުން، ފެން އައިސްފައި އެވަނީ ޢާއްމުކޮށެވެ. މާނައަކީ ހުރިހާ ފެނެއް އޭގައި ހިމެނޭ ގޮތުންނެވެ. އެއްޗިއްސާ އެކުވެފައިވާ ފެނާއި އެއްޗިއްސާ އެކުވެފައިނުވާ ފެނެވެ.\nއޭގެ އަނެއް ދަލީލަކީ އުއްމު ޢަތިއްޔާ ރަޟިޔަﷲ ޢަންހާގެ ކިބައިން ރިވާވެގެންވާ ޙަދީޘެވެ. އެއީ ރަސޫލުﷲ ޞައްލަﷲ ޢަލައިހި ވަސައްލަމަގެ ދަރިކަނބަލުން ޒައިނަބު ރަޟިޔަﷲ ޢަންހާ އަވަހާރަވެގެން، އެކަމަނާ ހިނެވުމުގެ ކަންތައްތަކުގައި އުޅުއްވި ކަނބަލުންނާ މުޚާޠަބު ކުރައްވާ ރަސޫލުﷲ ޞައްލަﷲ ޢަލައިހި ވަސައްލަމަ ކުރެއްވި ޙަދީޘެވެ.\n((اِغْسِلْنَهَا ثَلَاثًا أَوْ خَمْسًا أَوْ أَكْثَرَ مِنْ ذَلِكِ إِنْ رَأَيْتُنَّ بِمَاءٍ وَسِدْرٍ وَاجْعَلْنَ فِي الْآخِرَةِ كَافُورًا أَوْ شَيْئًا مِنْ كَافُورٍ)) [متفق عليه]\n“ތިންފަހަރު ނުވަތަ ފަސްފަހަރު ނުވަތަ ތިޔަކަނބަލުންނަށް ފެންނަނަމަ އެއަށްވުރެގިނަ ފަހަރު ފެނުންނާއި ކުންނާރުފަތުފެނުން އެކަމަނާ ހިނަވާށެވެ. އަދި އެންމެ ފަހުފަހަރު ކާފޫރުފެނުން ނުވަތަ ކާފޫރުގެ ކޮންމެވެސް ބާވަތެއްގެ ފެނުން ހިނަވާށެވެ.”


އަނބިމީހާގެ ފަރާތުން މި ސިފަތަށް ފެންނަނަމަ ފިރިން ވަރަށް އަވަހަށް ފޫހިވެދާނެ! – Haftha\nSat,4July, 2020, 12:31 am\nއަނބިމީހާގެ ފަރާތުން މި ސިފަތަށް ފެންނަނަމަ ފިރިން ވަރަށް އަވަހަށް ފޫހިވެދާނެ!\nސެޕްޓެމްބަރ 7, 2019\nލޯތްބަކީ ދެ މީހުން ގުޅުވައިދޭ ވަރުގަދަ ގުޅުމަކަށްވާއިރު ލޯތްބާއި ނުލާ ދެ މީހަކަށް ކާމިޔާބެއް ނުލިބޭނެއެވެ. އަދި ދިރިއުޅުމެއް ވެސް ނުލިބޭނެއެވެ. ދެ މީހުންގެ ދެމެދުގައި އުފެދިފައި އޮންނަ ގުޅުމަށް ލޯތްބޭ ކިޔަނީ އެ ލޯބީގެ މުހިންމުކަމުގެ މައްޗަށް ބިނާކޮށެވެ.\nނަމަވެސް ބައެއް ފަހަރު ބައެއް މީހުންގެ މެދުގައި އުފެދިފައިވާ ލޯބީގެ ސިފަތަކަކީ ބާރުގަދަކޮށް ދެ މީހުން ގާތްކޮށްދޭ ސިފަތަކަށްވާއިރު އަނެއްބައި ސިފަތަކަކީ އެކަކު އަނެކަކު ދުރުކޮށް ފޫހިކުރުވާ ސިފަތަކެވެ.\nމިސާލަކަށް މާބޮޑަށް ކަންނެތްވެ ގޭތެރޭގެ މަސައްކަތްތަކާއި ފިރިމީހާގެ މަސައްކަތަށް ފަރުވާކުޑަކުރާނަމަ ނުވަތަ ދަރިންގެ ކަންތަކުގައި ފަރުވާ ކުޑަކޮށް އަޅާނުލާނަމަ ފިރިން ވަރަށް އަވަހަށް ފޫހިވެދާނެއެވެ.\nއަދި ހަރާކާތްތެރިކަން ކުޑަކޮށް މަސައްކަތް ނުކޮށް އަބަދު އޮށޯވެ އޮތުމަކީ ވެސް ފިރިން ވަރަށް އަވަހަށް ފޫހިވެ ލޯބި ދުރުވެދާނެ ކަމެކެވެ. ހަމައެއާއެކު ސާފުތާހިރު ކަމަކީ ކޮންމެ މީހަކަށް ވެސް މުހިންމު ކަމަކަށްވާއިރު ފިރިން އަބަދު ވެސް އެ މީހުންގެ އަނބިން ގައިން މީރު ވަސް ދުވަން ބޭނުންވާނެއެވެ.\nގިނަ އަންހެނުންނަށް ބައެއް ފަހަރު ވާގޮތަކީ ގޭތެރޭގައި އުޅޭ ވަގުތުތަކުގައި ސާފުތާހިރު ކަމަށް ފަރުވާ ކުޑަކޮށްލެވެނީ އެވެ. ރީތި ވަނީ ހަމައެކަނި ބޭރަށްދާން ވީމަ އެކަންޏެވެ. ނަމަވެސް އަނބިން އެންމެ ޒީނަތްތެރިވެ ވަސްމީރު ކޮށްގެން ފަރިދެއްކެންވީ ފިރިން ކައިރީގައެވެ. އެއީ ލޯބި އިތުރުވާނެ ކަމެކެވެ.\nއެހެންކަމުން މިދެންނެވި ކަންކަން ރަގަޅުކޮށްލުމަކީ ދެ މީހުންގެ ދެމެދުގައި އުފެދިފައި އޮންނަ ލޯބީގެ ގުޅުން އިތުރަށް ވަރުގަދަވެ ދެ މީހުންގެ ދިރިއުޅުން އިތުރަށް ވަރުގަދަ ވެގެންދާނެ މުހިންމު ކަމެކެވެ. ބަދަލެއް ގެންނަން ވިސްނާލާށެވެ!\nސެޕްޓެމްބަރ 8, 2019 at 3:13 ޕމ\nސެޕްޓެމްބަރ 8, 2019 at 3:15 ޕމ\nގިނަ ފަހަރު ފިރިން ފެންނާނީ ރޭދެބައިވާ ފަހުން އެމީހުން ނައްތިއްތި ދައްކަންވެއްޖެޔާ ތިބެންޖެހެނީ ސެކްސީ ނައިޓީގަ..


Medhufantheege 1,300 flat vikkan hulhuvaalanee | Mihaaru\nމަތީ ފެންވަރުގެ ފްލެޓް ހިމެނޭ ކުރެހުމެއް: ހުޅުމާލޭގައި އިމާރާތް ކުރަމުން އަންނަ މެދު ފަންތީގެ ފްލެޓްތަކަށް އަންނަ މަހު ހުޅުވާލަން ވަނީ ނިންމާފައި.\nމެދުފަންތީގެ 1،300 ފްލެޓް ވިއްކަން ހުޅުވާލަނީ\n15 ޖެނުއަރީ 2020 - 16:12 75 comments\nކުރީގެ ރައީސް އަބްދުﷲ ޔާމީންގެ ސަރުކާރުގައި ފެށި މި މަޝްރޫއު ހަވާލުކުރީ ޗައިނާ މެޝިނަރީ އިންޖިނިއަރިން ކޯޕަރޭޝަން (ސީމެކް) އާ އެވެ. މިއީ، ހުޅުމާލޭގެ ފުރަތަމަ ފިޔަވަހީގައި 1،000 ފްލެޓް އަދި އޭގެ ފަހުން ވެސް ހުޅުމާލޭގައި 700 ފްލެޓްގެ މަޝްރޫއަކާއި އަތޮޅުތަކުގައި ވެސް ބޯހިޔާވަހިކަމުގެ ބައެއް މަޝްރޫއުތައް ހިންގި ކުންފުންޏެކެވެ.\nލ. އަތޮޅުގައި ލިންކް ރޯޑުގެ މަޝްރޫއު ވެސް ކުރިއަށް ގެންދިޔައީ އެ ކުންފުނި ހިއްސާވެގެންނެވެ. އެޗްޑީސީގެ މެނޭޖިން ޑިރެކްޓަރު ސުހައިލް އަހުމަދު ވިދާޅުވީ މި ސަރުކާރުން ވެރިކަމާ ހަވާލުވި އިރު އޮތީ ސީމެކުން އަޅަމުން ދިޔަ 1،300 ފްލެޓުގެ މަސައްކަތް ހުއްޓިފައި ކަަމަށެވެ. އެކަމަކު ވާހަކަ ދައްކައިގެން ހައްލުތަކެއް ހޯދައި ފްލެޓްތަކުގެ މަސައްކަތް އަލުން ފަށާފައިވާ ކަމަށް ވިދާޅުވި އެވެ.\n"މިޑް ރޭންޖުގެ އެ ފްލެޓްތަކުގެ އަގުތަކެއް އަދި ކަނޑައެއް ނޭޅޭ. އަންނަ ފެބުރުއަރީ ހިސާބުގައި މާކެޓަށް ހުޅުވާލާނަން އަޅުގަނޑުމެން ވިސްނަނީ،" ސުހައިލް ވިދާޅުވި އެވެ.\nއެ ފްލެޓްތައް ނިންމޭނެ ކަމަށް ލަފާކޮށްފައި ވަނީ އަންނަ އަހަރުގެ ޖުލައި މަހަށެވެ. ސޯޝަލް ހައުސިންގެ ގޮތުގައި ހުޅުމާލޭގައި އިމާރާތް ކުރަމުން އަންނަ 7،000 ފްލެޓްގެ ތެރެއަށް އިތުރުވެގެންދާ މެދު ފަންތީގެ މި ފްލެޓްތަކަކީ ބޯހިޔާވަހިކަމަށް އަނެއްކާވެސް ލުޔަކަށް ވެގެންދާނެ ކަމަށް އެޗްޑީސީން ދެކެ އެވެ.\nޔާމީންގެ ސަރުކާރުގައި ހުޅުމާލޭގައި އިމާރާތްކުރަން ފެށި 7،000 ފްލެޓް ނިމޭނެ ކަމަށް ލަފާކޮށްފައި ވަނީ މި އަހަރުގެ ފަހުކޮޅެވެ.\nއިތުރު ލިޔުންތައް ހުޅުމާލެ ބޯހިޔާވަހިކަން ފްލެޓް ސުހައިލް އަހުމަދު އެމްޑީ، (އެޗްޑީސީ)


އިސްތަށިގަނޑު ހަލާކުވަނީތަ؟ މިއޮތީ ހައްލު! | Sangu News\nއިސްތަށިގަނޑު ހަލާކުވަނީތަ؟ މިއޮތީ ހައްލު!\n4 މާރޗް 2021 - 10:56\nއިސްތަށިގަނޑު ރީތިކޮށް ވަރުގަދަ ކުރަން ކުރާ ކުރެވޭ ބައެއް ކަންކަމުގެ ސަބަބުން ބައެއް ފަހަރަށް އިސްތަށިގަނޑަށް ގެއްލުންވެ ހަލާކުވާކަން އެނގޭހެއްޔެވެ؟\nބޮލަށް ހިޔާ ވާނެ ގޮތެއް ނުހަދައި އަވިގަދަ ދުވަސް ދުވަހު މާބޮޑަށް އަތްވަތް ނުކުމެ އުޅޭނަމަ އިރުގެ އަވިން ވެސް އިސްތަށިގަނޑު ހަލާކުވާން ދިމާވެ އެވެ. އިސްތަށިގަނޑުގެ އެތެރެ ހިކި، ބޮލުން ހަންފޮޅޭ ގޮތްވެ، ބޯހިރުވައި އިސްތަށިގަނޑު ޑްރައިވާން ދިމާވެ އެވެ. މިހެން ވެއްޖެނަމަ ވައިޓް ވިނިގާ ބޭނުން ކޮށްގެން ބޯ ރަނގަޅަށް މަސާޖު ކޮށްލުމަށްފަހު، އިތަށިގަނޑާ ގުޅޭ ޝޭމްޕޫ އަކުން ބޯ ދޮވެލާށެވެ. އަދި ވިނިގާ ބޭނުން ކުރުމުގެ ބަދަލުގައި އިސްތަށިގަނޑާ ގުޅޭ ޝޭމްޕޫއަކާއެކު ކޮންޑިޝަނާ އެއް ވެސް ބޭނުން ކުރެވިދާނެ އެވެ.\nއާންމުކޮށް ކޮންމެ ދުވަހަކު ޝޭމްޕޫ ލައިގެން ބޯ ދޮވެ ކޮންޑިޝަނާ ކުރުމަކީ އިސްތަށިގަނޑު ބަލިކަށިވެ، އިސްތަށިގަނޑު ހިކެން މެދުވެރިވާ ކަމެކެވެ. އާންމުކޮށް ބޯ ދޮންނަން ވާނީ ހަފްތާ އަކު ދޭއް ނުވަތަ ތިން ފަހަރު އެވެ. ކުރާ މަސައްކަތަކުން އިސްތަށިގަނޑު ހަޑިވެ ވަސް ހިފާފައި ހުންނަ ނަމަ ރީތި ފެންފޮދަކުން ބޯ ދޮވެލާށެވެ. އަދި އިސްތަށިގަނޑުގެ ތިރީބައިގައި ކޮންޑިޝަނާ ބޭނުން ކޮށްލާށެވެ. ނަމަވެސް ކޮންމެ ދުވަހަކު ކޮންޑިޝަނާ ބޭނުން ނުކުރާށެވެ.\nފެންވަރައިގެން ނުކުންނަ ގޮތަށް އިސްތަށިގަނޑު ތެތްކޮށް އޮއްވައި ބޮލުގައި ފުނާ އެޅުމަކީ ވެސް އިސްތަށިގަނޑު ހަލާކުވާ ކަމެކެވެ. އަދި ބައެއް ފަހަރަށް ބޮލުގައި ޖެހޭ ގޮށްތައް ފިލުވަން އިސްތަށިގަނޑު ތެތްކޮށް ބާއްވައިގެން ފުނާ އެޅުމަކީ ވެސް އާންމު ކަމެކެވެ. މިހެން ހެދުމުން އިސްތަށިތަކުގެ ބުޑަށް ބާރުވެ އިސްތަށި ފައިބަން ދިމާވެ އެވެ. އިސްތަށިގަނޑުގައި ޖެހޭ ގޮށްތައް ބޯ ދޮވުމުގެ ކުރިން ފިލުވުމަށްފަހު އިސްތަށިގަނޑު ހިކުމުން ފުނާ އަޅާށެވެ.\nކޮންމެ ތިން މަހުން އެއްފަހަރު އަބަދުވެސް އިސްތަށިތަކުގެ ކޮޅުތައް ބުރި ކުރާށެވެ. އޭރުން ހަލާކުވެފައި ހުންނަ އިސްތަށިތައް ބުރި ކުރުމުން އިސްތަށިގަނޑު ދިގުވެ، އިސްތަށިތައް ވަރުގަދަ ވާނެ އެވެ.


Hijaazuge Qaafila 40 - One Online\nޙިޖާޒުގެ ޤާފިލާ 40\n(02 މާޗުގެ އަދަދާއި ގުޅޭ)\n"ބޭބޭއެވެ. އޭނާއަކީ ބޭބެގެ ދުޝްމިނެއް ނޫނެވެ. އޭނާގެ ވާހަކަފުޅުން އަޅުގަނޑަށް ޔަޤީންވިއެވެ. ޢަރަބީންނާއި އީރާނާ ދެމެދު ހިނގާ ހަނގުރާމަޔާމެދު އޭނާގެ ޚިޔާލުފުޅު ކޮންމެ ގޮތަކަށް ހުއްޓަސް ޖިހާންދާދުގެ ކޮއްކޯފުޅުގެ ގައިކޮޅުގައި ކުޑަކުޑަ ކޫރުމެއް އެޅުމަކީވެސް އޭނާ ރުހިވަޑައިގަންނަވާ ކަމެއް ނޫނެވެ."\n"އަޅުގަނޑު އޭނާގެ ހަމްދަރުދީއެއް ބޭނުމެއް ނޫނެވެ. އަޅުގަނޑު ހައިރާންވެއްޖައީމެވެ. މުސްލިމުންނާ އެއްބަޔަށް ހުންނަވައި އޭނާއަށް މިގެއަށް ވަޑައިގަންނަވާން ކެރިވަޑައިގަތީ ކީއްވެގެންބާވައެވެ؟"\nماه بانو ޖަވާބު ދެއްވިއެވެ. "ލޯބިވާ ބޭބޭއެވެ. ބޭބެއަށް އެނގިވަޑައިގެންފައި ނެތީކަމުގައި ވާދެނެއެވެ. އޭނާ މިގެއަށް ވަޑައިގަތީ ތިޔަށްވުރެ މާ ޖެހިލުންކުޑަކަމެއް ސާބިތުކޮށްދެއްވައިފައެވެ. ބޭބެ އަޑުއައްސަވައިފައިވާނެކަން ނޭނގެއެވެ. މުސްލިމުންގެ ކޮމާންޑަރ އިން ޗީފްގެ ސަފީރެއް ހުރުމުޒުގެ އަރިހަށް ވަޑައިގެން ދަރުބާރު ފުރިފައިވަނިކޮށް އޭނާ ބިރުގަންނަވާން މަސައްކަތް ކުރެއްވިއެއް ނޫންތޯއެވެ؟"\n"އަޅުގަނޑު ތިޔަ ވިދާޅުވި ސަފީރެއްގެ ވާހަކަ އަޑުއެހީމެވެ. އަޅުގަނޑަށް ހީވަނީ އެމީހަކު ހުރުމުޒުގެ އަރިހަށް އެދިޔައީ ދިރިއުޅުންދެކެ ފޫހިވެގެންހެންނެވެ. ހުރުމުޒުވެސް އޭނާގެ ޙަޔާތްޕުޅުގައި އެންމެ ފުރަތަމަ ފަހަރަށް މޮޔައެއްގެ ލެއިން އޭނާގެ އަތްޕުޅުގައި ކުލަ ނުޖައްސަވައި ދޫކޮށްލެއްވީއެވެ. ނަމަވެސް އެކަމާ حسّان އާ ހުރީ ކޮންގުޅުމެއްތޯއެވެ؟"\n"ބޭބެއެވެ. ތިޔަ ވިދާޅުވި މޮޔައަކީ حسّان ފިޔަވައި އެހެންމީހެއް ނޫނެވެ."\nޒަރުބަޚުތު އިރުކޮޅެއްވާންދެން ماه بانو އާ ދިމާޔަށް ބައްލަވާން ހިމޭނުން ހުންނެވިއެވެ. އިރުކޮޅެއްގެފަހުން އޭނާ ވިދާޅުވިއެވެ. "حسّان އިސްލާމީ ލަޝްކަރުގައި ބައިވެރިވެވަޑައިގެންފި ވާހަކަ ބައްޕާފުޅުގެ އަރިހުގައި ވިދާޅުވީމުތޯއެވެ؟"\n"ނޫނެކެވެ. އެކަމާ ބައްޕާފުޅު މޮޅިފުޅުވާނެތީ އަޅުގަނޑު ބިރުން އެވާހަކައެއް ނުދަންނަވަމެވެ. އަޅުގަނޑު ދެންނެވީ އޭނާ ވަޑައިގަތީ سُهيل ގެ ޚަބަރު ބައްލަވާން ކަމުގައެވެ."\n"ތިޔަ ވާހަކަ އަޅުގަނޑަށްވެސް ނޭންގެވިނަމައެވެ. ބޭބެއަށް މާބޮޑަށް ލަސްވަނީއެވެ." ޒަރުބަޚުތު މިހެން ވިދާޅުވެފައި އަހަށް ސަވާރުވެވަޑައިގެންފިއެވެ. ماه بانو އަވަސް އަވަހަށް ވަޑައިގެން އަހުގެ ލަގަނުގައި ހިއްޕަވައިފިއެވެ. އޭނާ ފެންކަޅިފުޅު ވުމާއެކު ވިދާޅުވިއެވެ. "ލޯބިވާ ބޭބޭއެވެ! މަޑުކުރައްވަބައްލަވާށެވެ."\nޒަރުބަޚުތު ކަންބޮޑުވެވަޑައިގަތުމާއެކު އިރުކޮޅެއްވާންދެން ماه بانو އާ ދިމާޔަށް ބައްލަވާން އިންނެވިއެވެ. އެހެން އިންނަވައިފައި އޭނާ ސުވާލު ކުރެއްވިއެވެ. "ވިދާޅުވެ ބައްލަވާށެވެ. ކޮއްކޮ ވިދާޅުވާން ތިޔައުޅުއްވަނީ ކީކޭތޯއެވެ؟"\n"އެކައްޗެކޭވެސް ބުނާކަށް ނުއުޅެމެވެ. އެކައްޗެކޭވެސް ބުނާކަށް ނުއުޅެމެވެ." ماه بانو މިހެން ވިދާޅުވެފައި އަހުގެ ލަގަނުން ދޫކޮށްލައްވައިފިއެވެ. އެއާއެކު އޭނާގެ ލޯފުޅުން ކަރުނަފޮދު އޮހޮރިގެންފިއެވެ.\nފަޖުރުގެ އަލިކަން ފާޅުވެއްޖެއެވެ. އިސްލާމާއި މަޖޫސިއްޔަތުގެ ދިދަ އުފުލާމީހުން ޙުފައިރުގެ މައިދާނުގައި އެއްބަޔަކު އަނެއްބަޔެއްގެ ކުރިމަތީގައި ސަފުހަދައިގެން ތިއްބެވެ. خــالــد بــن الـوليـد رضـى اللّـه عنـــه ގެ ލަޝްކަރުގެ ޢަދަދަކީ އެންމެ އަށާރަހާހެވެ. އަނެއްކޮޅުން ހުރުމުޒުގެ ލަޝްކަރުގެ ޢަދަދު ދެގުނައަށްވުރެވެސް އިތުރެވެ. އެއްފަރާތެއްގައިވަނީ ހަތިޔާރާއި ބޭރުފުށުގެ ސަބަބުތައް ފުދިފައި އިތުރުވުމެވެ. އަނެއްފަރާތުގައިވަނީ މާތް اللّـه ގެ ނަޞްރާމެދު ކުރާ އިތުބާރެވެ. މަދާއިނުން އަންނަ އެހީގެ ލަޝްކަރުގެވެސް އިސްލަޝްކަރުވަނީ ހުރުމުޒުގެ ލަޝްކަރާ ގުޅިފައެވެ. އިތުރު ވިހިހާސް ސިފައިން އެބައިމީހުންނަށް އެހީވާން ފުރި ޚަބަރުވަނީ ލިބިފައެވެ. ނަމަވެސް ހުރުމުޒު ފުރައިވަޑައިގަތީ خــالــد بــن الـوليـد ގެ ލަޝްކަރުގެ ޢަދަދު އޮޅުންފިލުއްވެވުމަށް ފަހުގައެވެ. އޭނާ ޙުފައިރަށް ވަޑައިގަތުމާއެކު އެހިސާބުގަނޑުގެ ހުރިހައި ފެންގަނޑުތަކެއް އޭނާގެ ބާރުގެ ދަށަށް ގެންދެވިއެވެ. އޭނާގެ ސިފައިން ތިބީ އެންމެ މޮޅު ހަތިޔާރުން ހަތިޔާރު އަޅައިގެންނެވެ. އެބައިމީހުން ފޯރިއައިސްފައި ތިބިވަރީ، ބާރަސަތޭކަ އީރާނީ ސިފައިން އައިސްތިބީ ދަގަނޑު ހިލިހިލާތަކުން އެކަކު އަނެކަކާ ބަނދެވިގެންނެވެ. ހުރުމުޒު ސަވާރުވެވަޑައިގެން އިންނެވި ހައިބަބޮޑު އެތްވަނީ ރަނުގެ ޗޭނުތަކުން ޒީނަތްތެރި ކުރެވިފައެވެ. އެ އެތުގެ ކަރުގައި ބޮޑު ރަނގަބީލެއް އެލުވައިފައި އޮތެވެ.\nދެ ލަޝްކަރުގެ އިސް ސަފުތައް ދުއިސައްތަ ވަރަކަށް ގަޒާ ހަމަޔަށް ކައިރިވުމާއެކު އީރާނުގެ ލަޝްކަރުގެ މީހެއް ވަރަށް ބާރަށް އަސްދުއްވައިފައި އައިސް މައިދާނަށް ނުކުމެއްޖެއެވެ. އޭނާ ދެއަތްމައްޗަށް ނަގައިފައި ބާރުއަޑުން ގޮވައިލިއެވެ. "އަހަރެން خــالــد بــن الـوليـد އާ ވާހަކަދައްކާން ބޭނުމެވެ."\nމާތް اللّـه ރުއްސުންލެއްވި خــالــد بــن الـوليـد އެކަލޭގެފާނުގެ އަސްކޮޅުގައި ހަންމުށި އަޅުއްވައިފައި ކުރިޔަށް ވަޑައިގެން ވިދާޅުވިއެވެ. "خــالــد އަކީ އަހަންނެވެ."\nއަސްވާރުން ދެންނެވިއެވެ. "އަޅުގަނޑުގެ ސާހިބާ ކަލޭގެފާނާ މުބާރިޒާ ކުރައްވާން ބޭނުންފުޅެވެ."\n"އަހަރެން މިހިރީ ތައްޔާރަށެވެ."\nސަވާރު އެނބުރި ހިނގައްޖެއެވެ. خــالــد ގެފާނު ކުރިޔަށް ވަޑައިގެން މައިދާނުގެ މެދަށް އަސް މަޑުކުރެއްވުމަށްފަހު ހުރުމުޒަށް އިންތިޒާރު ކުރައްވަން ފައްޓަވައިފިއެވެ.\nމުސްލިމުންގެ ލަޝްކަރުގެ ވާތްފަރާތުގެ އަރިމަތީގެ ކޮމާންޑަރަކަށް ހުންނެވި قــعقـاع بــن عَمرو رضـى اللّـه عنـــه ކުއްލިޔަކަށް އަސްމަތީގައި ވަޑައިގެން خــالــد ގެފާނުގެ އަރިހަށް މަޑުކޮށްލެއްވުމަށްފަހު ވިދާޅުވިއެވެ. "ހުރުމުޒު ކަހަލަ ބޮޑާފުޅު އަނިޔާވެރި ބޭފުޅަކު ހިތްވަރުފުޅު ގަދަ ބޭފުޅަކަށެއް ނުވާނެއެވެ. މިއީ ކޮންމެވެސްކަހަލަ ރޭވުމެއްކަން ޔަޤީނެވެ. ކަލޭގެފާނު ސަމާލުވެވަޑައިގަންނަވާށެވެ."\nخــالــد ގެފާނު ހަމަޖެހިވަޑައިގަތުމާއެކު ވިދާޅުވިއެވެ. "އަޅުގަނޑަށް އެނގެއެވެ. ކަލޭގެފާނު ވަޑައިގަންނަވާށެވެ. އަޅުގަނޑާމެދު ފިކުރުފުޅު ނުކުރައްވާށެވެ."\n"قــعقـاع އެނބުރި ވަޑައިގެންފިއެވެ. އީރާނީ ލަޝްކަރުގެ ތެރެއިން ހުރުމުޒުގެ އެތް ނުކުމެއްޖެއެވެ. ނަމަވެސް خــالــد ގެފާނާ ފަންސާހަކަށް ފިޔަވަޅުގެ ދުރަށް ހުރުމުޒުގެ އެތް މަޑުކޮށްލައްވައިފިއެވެ. އޭނާ އޭނާގެ އަގުބޮޑު އަބާ ބާލުއްވައިފައި އެތުގެ ބުރަކަށިމަތީގައި ބޭއްވެވުމަށްފަހު އެތުން ފުންމަވައިލައްވައިފިއެވެ. އަވީގެ ސަބަބުން އޭނާގެ ދަހަނާ ވިދަމުންދެއެވެ. އޭނާ މަކަރެއް ހައްދަވާން އުޅުއްވަނީކީ ނޫންކަމަށް ދެކޭމީހުންނަށް ހީވިއެވެ. ނަމަވެސް قــعقـاع بــن عَمرو ނުހަނު ތޫނު ލޯފުޅަކުން ދުޝްމިނުންގެ ލަޝްކަރާ ދިމާޔަށް ބައްލަވާން ހުންނެވިއެވެ. އޭނާ ސަމާލުވެވަޑައިގެން ހުންނެވީ އީރާނުގެ އަސްވާރުންގެ ޙަރަކާތްތަކާ މެދުގައެވެ.\nހުރުމުޒު ކަނޑި ހިއްޕަވައިގެން ކުރިޔަށް ހިންގަވައިގެންނެވުމާއެކު، خــالــد ގެފާނުވެސް އަސްމަތީން ފުންމަވައިލައްވައިފިއެވެ. އެކަލޭގެފާނު ލޮންސިކޮޅު ބިމަށް ޖައްސަވައިފައި ކަނޑިކޮޅު ހިއްޕަވައިގެން ހުރުމުޒާ ދިމާޔަށް ވަޑައިގަންނަވާން ފައްޓަވައިފިއެވެ. ދެބޭފުޅުންގެ ދެމެދުގައި ވިއްސަކަށް ފިޔަވަޅު ހުންނަހައި ކައިރިވުމުން ހުރުމުޒު ފަހަތަށް އެނބުރިވަޑައިގެން އޭނާގެ ލަޝްކަރާ ދިމާޔަށް ބައްލަވައިލެއްވިއެވެ. އެއަށްފަހު خــالــد ގެފާނާ ދިމާޔަށް ދެތިން ފިޔަވަޅެއް ކުރިޔަށް އެޅުއްވުމަށްފަހު ހުއްޓިވަޑައިގެންފިއެވެ. އޭރު خــالــد ގެފާނަށްވަނީ ހުރުމުޒަށްވުރެ ނިސްބަތުން ލަޝްކަރާ ދުރަށް ވަޑައިގެންނެވިފައެވެ. ނަމަވެސް خــالــد ގެފާނު ހުއްޓިވަޑައިގަންނަވާކަށް ޤަޞްދެއް ނުކުރެއްވިއެވެ. ދެބޭފުޅުންގެ ކަނޑިކޮޅު ބައްދަލުވާން ކައިރިވެލާއިރަށް އީރާނުގެ އަސްވާރުންގެ ޖަމާޢަތެއް ވައިރޯޅިއެއްހެން އެދިމާޔަށް އަންނާން ފަށައިފިއެވެ. ހުރުމުޒު خــالــد ގެފާނާ މުބާރިޒާ ކުރެއްވުމުގެ ބަދަލުގައި ފަހަތަށް ޖެހިވަޑައިގަންނަވާން ފައްޓަވައިފިއެވެ. އެއާއެކު قــعقـاع بــن عَمرو ވެސް އަސްކޮޅުގައި ހަންމުށި އަޅުއްވައިފިއެވެ. އެކަލޭގެފާނު އިޝާރާތްކުރައްވައިފައިވާ މުޖާހިދުންވެސް قــعقـاع ގެ ފަހަތްޕުޅުން އަސްދުއްވައިލެއްވިއެވެ.\nހުރުމުޒު ހީފުޅުކުރައްވައިގެން ހުންނެވީ خــالــد ގެފާނަށް މުސްލިމުންނަށްވުރެ އީރާނީން އެކަލޭގެފާނާ ކައިރީގައި ތިއްބައި ފެނިވަޑައިގަތުމުން ފިލައިވަޑައިގަންނަވާން ކުރައްވާ ނާކާމިޔާބު މަސައްކަތްޕުޅުގެ ތެރޭގައި ޝަހީދުކުރެވިދާނެކަމަށެވެ. ނަމަވެސް سيف اللّـه މައިދާނަށް ނުކުމެވަޑައިގަތުމާއެކު މާތް اللّـه ގެ ނަޞްރު އެކަލޭގެފާނަށް އިންތިޒާރު ކުރަމުންގެންދާ ހުރިހައި މަގުތަކެއްވަނީ ފުރިހަމަޔަށް ދެކެވަޑައިގެންފައެވެ.\nخــالــد بــن الـوليـد رضـى اللّـه عنـــه، اللّـه أكـبــر ގެ ނަޢުރާ ކުރެއްވުމަށްފަހު އެސްފިޔަޖަހައިލާހައި ހިނދުކޮޅެއްގެ ތެރޭގައި ހުރުމުޒުގެ ކުރިމައްޗަށް ޖެހިވަޑައިގެންފިއެވެ. ހުރުމުޒު ފިލައިވަޑައިގަންނަވާން އުޅުއްވިއެވެ. ނަމަވެސް ބިރުފުޅުން އޭނާގެ ފައިންޕުޅުގައި ހިލިހިލާ އެޅުނުކަހަލައެވެ. އެވަގުތު سيف اللّـه ކަނޑިކޮޅު އުފުއްލަވައިލެއްވިއެވެ. ކަނޑިކޮޅުގެ ވިދުވަރު ކެނޑިގެން ދިއުމާއެކު ހުރުމުޒުގެ ހަށިކޮޅު ކިލަލާއި ހިރަފުހުގެ ތެރޭގައި ތެޅޭންފަށައިފިއެވެ.\nބަލްޚުގެ ތައިމޫރީ މިސްކިތް، އީރާނުގައި އެންމެފަހުން ހުންނެވި ކިސްރާ ޔަޒްދުގިރުދު، އަހްނަފު ބިން ޤައިސު ރަޟިޔަﷲ ޢަންހުގެ އަތްޕުޅުން ބަލްޚުން ބަލިވެގެން ޖައިޙޫން ކޯރު ހުރަސް ކުރައްވައި ވަޑައިގެންނެވީ ---\nމައިދާނަށް ނުކުތް އީރާނީ ސަވާރުންކުރެ އެންމެކުރިޔަށް އިން އަސްވާރު އޭނާގެ ލޮންސީން خــالــد ގެފާނާ ޙަމަލަދިނެވެ. ނަމަވެސް خــالــد ގެފާނު ކަނޑިކޮޅުން ޖައްސަވައި އޭނާގެ ލޮންސި ބުރިކޮށްލެއްވިއެވެ. ލޮންސީގެ ކުރީބުރި ވިއްސައިގެންގޮސް ޖެހުނީ މާދުރަށެވެ. އެވަގުތު ދެންތިބި އަސްވާރުންނަށް ކުޑަކޮށް ހުއްޓުންއެރިއެވެ. ނަމަވެސް އެބައިމީހުން خــالــد ގެފާނު ވަށައިލެވޭތޯ މަސައްކަތް ކުރިއެވެ. އެހައިތަނަށް ދިޔައިރު قــعقـاع بــن عَمرو އިސްލާމީ މުޖާހިދުންނާއިގެން އެތަނަށް ވަޑައިގެންފިއެވެ. އެބޭކަލުންގެ އެންމެ ފުރަތަމަ ޙަމަލައިގައިވެސް ދުޝްމިނުންގެ ދިހަވަރަކަށް މީހުން ބިންމަތިކޮށްލެއްވިއެވެ. ތަމީމުވަންހައިގެ ޒުވާނެއް خــالــد ގެފާނުގެ އަރިހަށްގޮސް އެކަލޭގެފާނަށް އޭނާގެ އަސް އަރުވައިފިއެވެ. އެއަށްފަހު އޭނާގެ ކަނޑީން ހުރުމުޒުގެ ބޯކަނޑައިލުމަށްފަހު ލޮންސިއަކަށް ޖަހައިފިއެވެ.\nއެހައިތަނުން މުޅި އީރާނީ ލަޝްކަރު ޙަރަކާތްތެރިވެއްޖެއެވެ. މުސްލިމުންގެ ކޮމާންޑަރ އިން ޗީފް އަސްމައްޗަށް ސަވާރުވެވަޑައިގެން އިސްލާމީ ލަޝްކަރުގެ މެދުތެރެއާއި ދެފަރާތުގެ އަރިމަތީގެ ކޮމާންޑަރުންނާއި އޮފިސަރުންނަށް އިރުޝާދު ދެއްވާން ފައްޓަވައިފިއެވެ. އީރާނީ އަސްވާރުން މެދުކެނޑުމެއްނެތި އިސްލާމީ ލަޝްކަރުގެ މެދުތެރެއަށް ޙަމަލަދެމުން ގެންދިޔައެވެ. މުސްލިމުންގެ ދުނީގެ ވާރޭގެ ސަބަބުން ބޮޑެތި ގެއްލުންތައް ލިބިގެން އެބައިމީހުންގެ ގެމައެއް ފަހަތަށް ޖެހޭއިރަށް އަނެއްބަޔަކު ކުރިޔަށް އަރައެވެ. މުސްލިމުންގެ ލަޝްކަރުގެ ކުރީ ސަފުތަކަށް އީރާނުގެ އަސްވާރުންގެ ވަރުގަދަ ޙަމަލަތަކުގެ ބާރު ބޮޑުވާން ފަށާއިރަށް އިސްލާމީ ލަޝްކަރުގެ ވާތްފަރާތާއި ކަނާތްފަރާތުގެ ޢަރަބި އަބްޠާލުންގެ ވަރުގަދަ ޙަމަލަތަކުން ފާރިސީން ފަހަތަށްޖެހޭން މަޖުބޫރު ކުރުވައެވެ.\nހުރުމުޒު އަވަހާރަވިކަމުގައިވިޔަސް އީރާނުގެ ލަޝްކަރުގެ އޮފިސަރުން ތިބީ އެބައިމީހުންގެ ޢަދަދު ގިނަކަމުގެ ސަބަބުން ފަތަޙަ ލިބޭނެކަމުގެ ޔަޤީންކަމުގައެވެ. އެބައިމީހުން ނުހަނު ބޮޑަށް ގެއްލުން ލިބެމުންދިޔައިރުވެސް އަރައަރައިގެން އައިސް ޙަމަލަދެމުން ގެންދިޔައެވެ. ގަޑިޔެއްހައިއިރުވާންދެން މުސްލިމުން ކުރަމުންގެންދިޔައީ ދިފާޢީ ހަނގުރާމައެކެވެ. ދެފަރާތުގެ ފައިމަތީގައި ހަނގުރާމަކުރާ ސިފައިން ބައްދަލުވެ ތަޅައިފޮޅާން ފެށުމުން އީރާނުގެ ޙަމަލައިގެ ވަރުގަދަކަމުން މުސްލިމުންގެ މެދުތެރޭގެ ސަފުތައް މަޑުމަޑުން ފަހަތަށްޖެހޭން ފެށިއެވެ. އެވަގުތު قــعقـاع بــن عَمرو ގެ ވެރިކަމުގައި މުސްލިމުންގެ ވާތްފަރާތުގެ އަސްވާރުން ދުޝްމިނުންނާ ދިމާޔަށް އަރައިގަތެވެ. ބަކަރި އައިނެއްހެން ދުޝްމިނުން ލަވަމުން ލަޝްކަރުގެ މެދުތެރެއާ ހަމައަށް ގެންގޮސްފިއެވެ. މިއީ މުސްލިމުންގެ އެންމެފުރަތަމަ ރައްދު ޙަމަލައެވެ. އިރުކޮޅެއްގެ ތެރޭގައި ދުޝްމިނުންނަށް ކުރިމަތިލާންޖެހުނީ އެބައިމީހުންނަށް ކުރީން ޚިޔާލުވެސް ނުކުރެވޭފަދަ ވަރުގަދަ ޙަމަލަތަކަކާއެވެ.\nފާރިސީން ބިރުން ފަހަތަށްޖެހޭން ފެށުމުން خــالــد ގެފާނު މުސްލިމުންގެ މެދުތެރޭގެ ސަފުތަކަށް ކުރިޔަށްއަރާން އަމުރުކުރައްވައިފިއެވެ. މުސްލިމުން ދުޝްމިނުންގެ ސަފުތަކަށް ޤިޔާމަތެއް ގެނުވިއެވެ. އެތަން ފެނިފައި އީރާނުގެ ރިޒާވް ސިފައިންވެސް މައިދާނަށް ނުކުމެގެންފިއެވެ.\nއިރުކޮޅެއްވީތަނާ މައިދާނުގެ ކަނާތްފަރާތު އަރިމަތީން ހިރަފުހުގެ ވިލާތައް އުފުލޭން ފަށައިފިއެވެ. ހިރަފުސްގަނޑުގެ ތެރެއިން مثــنّـى بــن حــارثـــة رضى اللّـه عنــه ފަސްހާސް އަސްވާރުންގެ ލަޝްކަރަކާއެކު ފާޅުވެވަޑައިގެންފިއެވެ. އެކަލޭގެފާނު މައިދާނުގެ ދެބައިކުޅައެއްބައިން ވަށައިލައްވައިފައި ދުޝްމިނުންގެ ފަހަތަށް ވަޑައިގެންފިއެވެ. އެހައިތަނުން ހަނގުރާމައިގެ މައިދާނުގައި ވައި ބަދަލުވެއްޖެއެވެ. ހަމައެކަނި ކާމިޔާބުގެ އުންމީދުގައި ހަނގުރާމަކުރާ މީހުންގެ ބަލިވުމަށްޓަކައި ބޭރުފުށުން ބޭނުންވާ ސަބަބުތައްވެސް ފުރިހަމަވެއްޖެއެވެ. މާތް اللّـه ގެ މަގުގައި ޝަހީދުވާން އެދިތިބި މުޖާހިދުންނަށް ފަތަޙައިގެ އިނާމު ލިބޭން ފަށައިފިއެވެ.\nއިރުއޮއްސޭންވާއިރަށް ފާރިސީން ފިލައިގެން ހިނގައްޖެއެވެ. މަރުވެފައިތިބި މީހުންގެ ހަށިތައް މައިދާން ފުރޭންދެން ދޫކުރުމަށްފަހުގައެވެ. މުސްލިމުން އެބައިމީހުންގެ ފަހަތުން ފަހަމުން ގެންދިޔައެވެ. ރޭގަނޑު އަނދިރިކަމުގެ ތެރޭގައިވެސް ފުރާތުކޯރުގެ ފާލަމާ ހަމަޔަށް ފާރިސީން ޤަތުލުކުރަމުން ގެންދިޔައެވެ.\nخــالــد بــن الـوليـد رضـى اللّـه عنـــه މުސްލިމުންގެ އެއްބަޔަކު ޝަހީދުންގެ ކަށުކަމާކެމީގެ ކަންތައް ނިންމުމަށާއި ދުޝްމިނުންގެ ކޭމްޕުން ޣަނީމާ އެއްކުރަން ފޮނުއްވިއެވެ. ދެންތިބި މުސްލިމުންނާއެކު ދުޝްމިނުންގެ ފަހަތުން އެބައިމީހުން ފައްސަވަމުން ގެންދެވުމަށް مثــنّـى بــن حــارثـــة އަށް އަމުރުކުރެއްވިއެވެ.


Moosun Goasvaanethee Raajjeyge bodu bayakah White Alert nerefi\nމޫސުން ގޯސްވާނެތީ ރާއްޖޭގެ ބޮޑު ބަޔަކަށް ވައިޓް އެލާޓް ނެރެފި\nރާއްޖޭގެ ބައެއް ސަރަހައްދުތަކަށް މޫސުން ގޯސްވެދާކަމަށް ލަފާކޮށް މޫސުމާއި ބެހޭ ގައުމީ އިދާރާއިން ވައިޓް އެލާޓް ނެރެފިއެވެ.\nގުގުރުމާއެކު ބޯކޮށް ވާރޭވެހޭނެތީ މެޓު އޮފީހުން ވައިޓް އެލާޓް ނެރެފައި ވަނީ ނ. އަތޮޅުން ފެށިގެން އައްޑޫ ސިޓީއާ ދެމެދަށެވެ. އެ ސަރަހައްދުތަކަށް ވައިޓް އެލާޓު ނެރެފައި ވަނީ ރޭ ފަތިހު 4:15 އިން ފެށިގެން މިއަދު ހެނދުނު 9:15 އަށެވެ.\nމެޓު އޮފީހުން ބުނީ ދެކުނާއި މެދުތެރޭ އެކިހިސާބަށް ވިއްސާރަ ކުރުމާއެކު ގުގުރުން އެކަށީގެންވާ ކަމަށާއި އުތުރުގެ ބައެއް ރަށްތަކަށް ގުގުރުމާއެކު ކެރީގެ އަސަރު ފޯރާނެ ކަމަށެވެ. އަދި ހުޅަނގުއުތުރާއި އުތުރުން ގަޑިއަކު 03 މޭލާއި 13 މޭލާ ދެމެދުގެ ބާރު މިނުގައި ވައި ޖެހޭނެ ކަމަށް ވެސް އެ އިދާރާއިން ބުނެއެވެ.\nރާއްޖޭގެ ކަނޑުތައް އާދައިގެ ވަރަކަށް މަޑުވާނެ ކަމަށް ވެސް މެޓު އޮފީހުން ލަފާކުރެއެވެ.


Rilwan massalaige report ga vaa kan kamaa gulhigen gaanoonee fiyavalhu alhaanan: Raees Solih\nރައީސް އިބްރާހިމް މުހައްމަދު ސޯލިހު-- ފޮޓޯ: ޖެޓީ އިމޭޖަޒް/ އަހްމަދު ޝުރާއު\nރިލްވާން މައްސަލައިގެ ރިޕޯޓުގައިވާ ކަންކަމާ ގުޅިގެން ގާނޫނީ ފިޔަވަޅު އަޅާނަން: ރައީސް ސޯލިހް\nމަރާލާފައިވާ މީހުންނާއި ގެއްލުވާލާފައިވާ މީހުންގެ މައްސަލަތައް ތަހުގީގު ކުރާ ކޮމިޝަނުން ނެރުނު ރިޕޯޓުގައިވާ ކަންތައްތަކާ ގުޅިގެން އަޅަން ޖެހޭ ގާނޫނީ ފިޔަވަޅުތައް އަޅަމުން ދާނެ ކަމަށް ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހު މިއަދު ވިދާޅުވެއްޖެ އެވެ.\nޓްވިޓާ މެދުވެރިކޮށް މިއަދު ނެރުއްވި ކުރު ބަޔާނެއްގައި ރައީސް ވިދާޅުވީ އެފަދަ ކޮމިޝަނެއް އުފެއްދުމުގެ ބޭނުމަކީ ނޫސްވެރިޔާ ރިލްވާން އަބްދުﷲ އަށް ވީ ގޮތެއް ހޯދާ އެކަން ކުރި މީހުން އިންސާފުގެ ކުރި މައްޗަށް ގެނެސް، އެފަދަ ކަމެއް "މުޖުތަމައުގައި އަލުން ހިންގިޔަ ނުދިނުމަށް އަޅަން ޖެހޭ އެންމެހާ ފިޔަވަޅުތައް އެޅުން" ކަމަށެވެ.\n"ކޮމިޝަނުގެ ދެވަނަ ޑްރާފްޓުގައި ފާހަގަކޮށްފައިވާ ކަންތައްތަކާ މެދު ގާނޫނީ ގޮތުން އަޅަން ޖެހޭ ފިޔަވަޅުތައް އަޅަމުން ގެންދާނަން،" ރައީސްގެ ބަޔާނުގައި ވެއެވެ.\nއަޙްމަދު ރިޟްވާން ގެއްލުވާލުމުގެ މައްސަލާގައި @DDCOMMDV އިން އެކުލަވާލަމުންދާ ރިޕޯޓުގެ2ވަނަ ޑްރާފްޓާ ގުޅޭ pic.twitter.com/eF3PCS9usz— Ibrahim Mohamed Solih (@ibusolih) September 3, 2019\nރިޔާސީ ކޮމިޝަނުން އާދީއްތަ ދުވަހު އާއްމު ކުރި މައުލޫމާތުން އެނގޭ ގޮތުގައި އޯގަސްޓް 8، 2014 ވަނަ ދުވަހު ހަރުކަށި ފިކުރުގެ ބަޔަކު ވަނީ ރިލްވާން ރަހީނުކޮށް، ޑިންގީއެއްގައި ގެންގޮސް، ކަނޑު އުޅަނދަކަށް އަރުވައި، މަރާލާފަ އެވެ. އެކަމަކު މަރާލި ގޮތާ މެދު ހެކިބަހުގައި ތަފާތުތަކެއް އެބަ ހުއްޓެވެ.\nހަރުކަށި ފިކުރުގެ މީހުން ރިލްވާނަށް އަމާޒު ކުރީ އޭނާއަކީ ދީން ގަބޫލު ކުރާ މީހެއް ނޫން ކަމަށާއި، ސީރިއާއަށްދާ ދިވެހިންނާއި، އެ ފަރާތްތަކާ ގުޅިފައިވާ ރާއްޖޭގެ ޖަމާއަތްތަކުގެ ސިއްރު މައުލޫމާތު ފުލުހުންނަށް ފޯރުކޮށްދޭ ކަމަށް ރިލްވާނަށް ތުހުމަތު ކުރުމަށް ފަހުގަ އެވެ.\nRilwan maraalee fuluhunge muassasaain: MP Mickail https://t.co/EsgXIBfvhq— CNM (@cnm_mv) September 3, 2019\nކޮމިޝަނުގެ ތަހުގީގީ ރިޕޯޓުގައ ބައެއް ފަރާތްތަކުގެ ނަން އާއްމުކޮށްފަ އެވެ. ކޮމިޝަނުން އެދުވަހު ވަނީ އެ ފަރާތްތަކުގެ ޕާސްޕޯޓު ހިފެހެއްޓުމަށް އެދިފަ އެވެ. މިއަދު ހާމަވި ގޮތުގައި 14 މީހަކަށް ރާއްޖެއިން ނުފުރޭނެހެން ވަނީ ޕާސްޕޯޓް ހިފަހައްޓާފަ އެވެ.\nRilwan massalaiga 14 meehehge passport hifahattaifi https://t.co/6DmcL09p0t— CNM (@cnm_mv) September 3, 2019\nއޭގެ އިތުރުން އެ ރިޕޯޓުގައި ވަނީ ހަރުކަށި ފިކުރުގެ މީހުންނަށް ފަންޑު ކުރާ ވިޔަފާރިތައް ވެސް ދެނެގަނެވިފައިވާ ކަމަށެވެ. އަދި އެކަމުގައި ކުރީގެ ނައިބު ރައީސް އަހްމަދު އަދީބު ވެސް ވަނީ ރިލްވާން ރާއްޖެއިން ފުރާފައިވާ ކަމަށް ދެއްކުމަށް ރިލްވާންގެ ޕާސްޕޯޓުގެ ކޮޕީއެއް ހޯދަން މަސައްކަތް ކޮށްފަ އެވެ.\nއެކަން ކުރަން އުޅުނީ ފުލުހުންގެ އިންޓެލިޖެންސް ދެ އޮފިސަރުން ލައްވަ އެވެ. އޭގެ އިތުރުން ރިލްވާން ރަހީނު ކުރުމުގެ ތުހުމަތު ކުރެވޭ މީހަކު ބަންދުން ދޫކުރުމަށް ފަނޑިޔާރަކަށް އިރުޝާދު ދިން ކަމަށް ބެލެވޭ މެސެޖެއް ވެސް ކޮމިޝަނަށް ފާހަގަވެފައި ވެއެވެ.\nއެހެންވެ، ކޮމިޝަނުން ބުނެފައި ވަނީ އަދީބާއި، ދެ ފުލުސް އޮފިސަރުންނަށް ދައުވާ ކުރެވޭ ވަރަށް ހެކި އެބަ ހުރި ކަމަށެވެ. އެކަމަކު އޭރު ފުލުހުންގެ މުއައްސަސާ ބޭނުންކޮށްގެން، ފަންޑިތަވެރިންނާއި ކާހިނުންގެ އެހީއާއެކު ތަހުގީގު "ޑައިވާޓް" ކުރަން މަސައްކަތް ކުރެއްވި ކަމަށް ކުރީގެ ރައީސް އަބްދުﷲ ޔާމީނަށް ތުހުމަތު ކުރެވޭ އިރު، ޔާމީނާ ދެކޮޅަށް ދައުވާ ނުކުރެވޭނެ ކަމަށް ކޮމިޝަނުގެ ރައީސް ހުސްނުއް ސުއޫދު ވަނީ ވިދާޅުވެފަ އެވެ.\nސުއޫދު ވިދާޅުވީ ރިލްވާން ގެއްލުވާލުމާއި ޔާމީނާ ގުޅުމެއްވާ ކަމުގެ އެއްވެސް ހެއްކެއް ލިބިފައި ނެތް ކަމަށެވެ.\nކޮމިޝަނުގެ ތަހުގީގީ ރިޕޯޓު އިއްޔެ މަޖިލީހުގެ ރައީސް، ރައީސް ނަޝީދަށް އެރުވުމުން، ނަޝީދު ވަނީ އެ ރިޕޯޓު ޕީޖީ ލީޑަރުންނާ ހިއްސާކޮށްފަ އެވެ. ބައެއް މީޑިއާތަކުން ބުނާ ގޮތުގައި ރިޕޯޓު ހިއްސާ ކުރިއިރު، ސިއްރު ހެކިންގެ މައުލޫމާތު ހާމަވެފައި ހުރުމުން ރިޕޯޓު ވަނީ ފަހުން އަތުލާފަ އެވެ. އެކަމަކު ރިޕޯޓުގެ ހުލާސާއެއް މަޖިލީހުގެ ވެބްސައިޓުގައި ވެއެވެ.\nނަޝީދު މިއަދު މަޖިލީހުގައި ވިދާޅުވީ ރިޕޯޓު ހާމަ ނުކުރަން ނިންމީ އެކި ފަރާތްތަކުގެ އެދުމުގެ މަތިން ކަމަށެވެ.\nRilwan massalaige report haama nukuran ninmaifi https://t.co/37QlxGm01K— CNM (@cnm_mv) September 3, 2019\n"ރިޔާސީ ކޮމިޝަނެއްގެ ރިޕޯޓަކީ އެ ނިމުނީމަ ނެރޭ ރިޕޯޓެއް. އޭގެ ސަބަބުން ދެން އެހެން ކަންކަމަށް ވެދާނެ ގޮތްތަކަކީ ކޮބައިތޯ ދެނެގަނެ ބަލާ މުތޯލިއާކޮށް ކެތްތެރިވެ ތިބުމަށްޓަކައި، އެ ރިޕޯޓެއް ހާމަނުކޮށް ތިބުމަކީ ދުނިޔޭގެ ތަންތަނުގައި ކުރާތަން އަޅުގަނޑަށް ފާހަގަވެފައި އޮތް ކަމެއް ނޫން. އެހެން ނަމަވެސް މި ރިޕޯޓާ ގުޅޭ ގޮތުން އަޅުގަނޑު ގާތުގައި ރާއްޖޭގެ ބައިވަރު އެތައް ގާނޫނީ ވަކީލުންނަކާއި އަދި މި މަޖިލީހުގެ ޖުޑިޝަރީ ކޮމިޓީގެ އެތައް މެމްބަރެއް އެބަ ފާހަގަކުރައްވާ އެބޭފުޅުންގެ ނަޒަރުގައި މިވަގުތަށް މުޅި ރިޕޯޓް ފާހަގަކުރާކަށް ނުޖެހެއޭ. އަދި ރަނގަޅެއް ނޫންކަން،" ނަޝީދު ވިދާޅުވި އެވެ.\nދުނިޔޭގެ އެހެން ގައުމުތަކުގައި ކަން ކުރާ ގޮތަކީ އެފަދަ ކޮމިޝަނެއްގެ ރިޕޯޓް ނިމުމާއެކު ނެރުން ކަމަށް ނަޝީދު ވިދާޅުވި އެވެ. ރިޕޯޓް ނެރެނީ ރިޕޯޓް ނެރުމުގެ ސަބަބުން ކުރާނެ އަސަރުތަކަށް ބެލުމެއް ނެތި ކަމަށް މަޖިލީހުގެ ރައީސް ވިދާޅުވި އެވެ.\nރިލްވާން ގެއްލުވާލުމާއި ގުޅޭ ގޮތުން ރިޔާސީ ކޮމިޝަނުން އެކުލަވާލި ރިޕޯޓްގެ ޑްރާފްޓް ކޮޕީއެއް މީގެ އެއް މަސް ދުވަސް ކުރިން ކޮމިޝަންގެ ރައީސް ހުސްނުއްސުއޫދު ދެއްވި ކަމަށް މަޖިލީހުގެ ރައީސް ވިދާޅުވި އެވެ. އަދި އެއީ އެމަނިކުފާނު ބަލައިލަން ދިން ކޮޕީއެއް ކަމަށް ވިދާޅުވި އެވެ.\nކޮމިޓީ ރިޕޯޓުން ފާހަވި ބައެއް ކަންކަން އާދިއްތަ ދުވަހު ހާމަކުރެއްވުމަށް ފަހު ހުސްނުއްސުއޫދު ނަޝީދުއާ ބައްދަލުކުރެއްވި ކަމަށް ނަޝީދު ވިދާޅުވި އެވެ.\nނަޝީދު ވިދާޅުވީ މަޖިލީހުގެ ފަރާތުން ރިޕޯޓާ މެދު އަމަލު ކުރަންވީ އެންމެ ރަނގަޅު ގޮތަކީ ކޮބާތޯ ހުސްނުއްސުއޫދު ކައިރީ އެއްސެވި ކަމަށެވެ. ކޮމިޝަންގެ ރައީސް އެދިވަޑައިގަތީ ރިޕޯޓާ ބެހޭ ގޮތުން ބަހުސެއް ކުރިޔަށް ގެންދިޔުމަށް ކަމަށް ނަޝީދު ވިދާޅުވި އެވެ.\nކޮމިޝަންގެ ރިޕޯޓް އެއްކޮށް މަޖިލީހުގެ ޕޯޓަލްއަށް ލުމުގެ ހުއްދަ ވެސް ހުސްނުއްސުއޫދު ދެއްވި ކަމަށް ނަޝީދު ވިދާޅުވި އެވެ.\nނަޝީދު ވިދާޅުވީ މިފަދަ ކަންތައްތަކުގައި އެންމެ ރަނގަޅު ގޮތަކީ ސިޔާސީ ޕާޓީތަކުގެ ލީޑަރުންނާއެކު މަޝްވަރާކުރުން ކަމަށްވުމުން އެ ރިޕޯޓް ލީޑަރުންނަށް އެރުވި ކަމަށެވެ. ނަމަވެސް އޭގެ ފަހުން ކޮމިޝަންގެ ރައީސް ވަނީ ރިޕޯޓް ހިއްސާ ނުކުރުމަށް އެދިފައި ކަމަށް ނަޝީދު ވިދާޅުވި އެވެ.\nއެހެންކަމުން ރިޕޯޓްގެ ބަދަލުގައި މިހާރު ހިއްސާކޮށްފައި ވާނީ ރިޕޯޓްގެ ކުރު ހުލާސާއެއް ކަމަށް ވިދާޅުވި އެވެ. ނަމަވެސް ޕާޓީތަކުގެ ލީޑަރުންނަށް އިއްޔެ ހިއްސާ ކުރި ރިޕޯޓްގެ ސިއްރު ހިފަހައްޓާނެ ކަމުގެ ޔަގީންކަން އެބަ އޮތް ކަމަށް މަޖިލީހުގެ ރައީސް ވިދާޅުވި އެވެ.\nމަޖިލިސް މަރުތައް ބަލާ ކޮމިޝަން ރިލްވާން ރައީސް ޞާލިޙް ފުލުހުން


Civil Service ge qaanoonah5vana islaahu genaumuge bill thasdheequ kurahvaifi - AO News\nރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް، ދިވެހި ސިވިލް ސަރވިސްގެ ޤާނޫނު (ޤާނޫނު ނަންބަރު: 2007/5) އަށް ފަސްވަނަ އިޞްލާޙު ގެނައުމުގެ ބިލު އިއްޔެ ތަޞްދީޤުކުރައްވައިފިއެވެ. މި ބިލަކީ 2020 ސެޕްޓެންބަރު 06 ވީ އާދީއްތަ ދުވަހު ބޭއްވެވި ރައްޔިތުންގެ މަޖިލީހުގެ 2020 ވަނަ އަހަރުގެ ދެވަނަ ދައުރުގެ 33 ވަނަ ޖަލްސާގައި ފާސްކުރެއްވި ބިލެކެވެ.\nމި އިޞްލާޙާއިއެކު ސިވިލް ސަރވިސް ކޮމިޝަނާއި، އެ ކޮމިޝަނުގެ ރައީސްގެ މަސްއޫލިއްޔަތުތަކަށް ވަނީ ބަދަލުތަކެއް އައިސްފައެވެ. އަދި ނުފޫޒެއްނެތި މިނިވަންކަމާއިއެކު މަސައްކަތްކުރުމަށް ކުރިއަށްވުރެ ބޮޑަށް މި އިޞްލާޙުގައި ބާރުއަޅައި، މި ކަމަށް ޙާއްޞަ ކުރައްވައިގެން މާއްދާއެއް އިތުރުކޮށްފައިވެއެވެ. ހަމައެއާއެކު، ކޮމިޝަނުގެ ޖަމާޢީ ސުލޫކީ ހަމަތަކަށާއި، މެންބަރުންގެ ޒާތީ ސުލޫކީ މިންގަނޑުތައް ހިފެހެއްޓުމަށް ވެސް މި އިޞްލާޙުގައި ބާރުއަޅާފައިވެއެވެ.\nމީގެ އިތުރުން، ކޮމިޝަނުގެ މެންބަރުންގެ މާލީ ހިސާބުތަކާއި، އިތުރު ވަޒީފާ އަދާކުރުން މަނާކުރުމާއި، މަޞްލަޙަތު ފުށުއަރާ މައްސަލަތަކާއި ގުޅޭ އުޞޫލުތައް މި އިޞްލާޙުގައި ބަޔާންކުރައްވާފައިވެއެވެ. އަދި، ކޮމިޝަނުގެ ބައްދަލުވުންތަކުގެ ރެކޯޑުތައް ބެލެހެއްޓުމަށް ވެސް މި އިޞްލާޙުގައި އިތުރުކޮށްފައިވެއެވެ.\nމި ބިލު ތަޞްދީޤުކުރައްވައި، ދިވެހި ސަރުކާރުގެ ގެޒެޓުގައި ޝާއިޢު ކުރެއްވުމާއިއެކު އިއްޔެއިން ފެށިގެން މި ޤާނޫނަށް ޢަމަލުކުރާނެއެވެ.\nރައީސް ޞާލިޙްބިލު ތަޞްދީޤު ކުރެއްވުންދިވެހި ސިވިލް ސަރވިސްސިވިލް ސަރވިސް ކޮމިޝަންސީއެސްސީ


މީޑިއާ ކައުންސިލުގެ އިންތިޚާބާބެހޭ\nމޯލްޑިވްސް މީޑިއާ ކައުންސިލުގެ ޤާނޫނުގެ4ވަނަ މާއްދާގެ ދަށުން އިންތިޚާބު ކުރެވިފައިވާ މޯލްޑިވްސް މީޑިއާ ކައުންސިލުގެ ދައުރު ހަމަވެފައިވާތީ، މިކައުންސިލަށް މެންބަރުން ކުރިމަތިލުމަށް އިޢުލާނުކުރުމާ ގުޅިގެން، މީޑިއާ ކައުންސިލަށް ކުރިމަތިލައްވާފައިވާ ފަރާތްތަކުގެ ތެރެއިން މިއިންތިޚާބުގައި މީޑިއާތަކުން ތަމްސީލުކުރާ 8 މަގާމަށް ކުރިމަތިލެއްވި ފަރާތްތަކާއި އެފަރާތްތަކުގެ ކެނޑިޑޭޓް ނަންބަރު އިޞްލާޙުކުރުމަށް އަލުން މިމިނިސްޓްރީން ތަރުތީބުކުރެވިފައިވާގޮތް ތިރީގައި މިވަނީއެވެ.\nޙަސަން ޒިޔާއު/ ބޯށިވަލުގެ، ސ. ހިތަދޫ ، ދިވެހިރާއްޖޭގެ އަޑު\nޙަފްސީ ޢަބްދުﷲ/ ދަފްތަރު ނަމްބަރ ރސ 7921، ޓެލެވިޜަން މޯލްޑިވްސް\nމުޙަންމަދު ޖަމީލު/ ކަންމަތީގެ، ގދ. ހޯޑެއްދޫ، ދިވެހި.އެފް.އެމް\nމުޙަންމަދު ރަފީޤު/ އޮއިވާލި، ގއ. ކޮލަމާފުށި، އެޓޯލް ޓީވީ\nއަނަސް ޢަލީ/ ގ. ހިޔާ، މޫންލައިޓް\nމިއުސަމް ޢައްބާސް/ ބަހާރީވިލާ، ގދ. ރަތަފަންދޫ، އުތުރު. ކޮމް\nއަޙުމަދު ޙަމްދޫން/ އަބުހަރީގެ، ސ. ހިތަދޫ، ހަވީރު ނޫސް\nމުޙަންމަދު އާމިރު އަޙްމަދު/ ހުސްނުހީނާގެ، ގދ. ފަރެސް ، ދުވަސް އޮންލައިން\nމުޙަންމަދު ޢާޞިފް/ މ. ރަތްވިލާ، ވީޓީވީ\nއިމާދު ޙަސަން ލަޠީފް/ ހ. މާވަޑިއާގެ، ވީ.އެފް. އެމް\nއަޙްމަދު ރިފާޢު/ ޝަރުޠު ، ބ. ތުޅާދޫ/ ވީކްލީ\nޙުސައިން ޙަސަން / ދިލްކަޝްވިލާ، ގއ. ވިލިނގިލި/ ސަންއޮންލައިން\nހިދާޔަތުﷲ/ އޯޝަންރީޑް، ގދ. ތިނަދޫ/ ދިޓީވީ\nއަޙުމަދު މުޖުތަބާ/ ޝަބްނަމީގެ، ތ. ދިޔަމިގިލި، ސަން ޓީވީ\nފާޠިމަތު ސާޔާ އަޙުމަދު/ މ. ހަސްތީ، ކ.މާލެ / ޗެނަލް ވަން\nމީޑިއާ ކައުންސިލް އިންތިޚާބުގައި އާންމު ފަރާތްތަކުން ތަމްސީލުކުރާ7މަގާމަށް ކުރިމަތިލެއްވި ފަރާތްތަކުގެ ތެރެއިން މިނިސްޓަރ ކަނޑައެޅުއްވި 14 ފަރާތުގެ ނަމާއި ކެންޑިޑޭޓް ނަންބަރު ތަރުތީބުކުރެވިފައިވާގޮތް ތިރީގައި މިވަނީ އެވެ.\nޢަބްދުއްލަޠީފް އަޙްމަދު / މާލޭ މުނިސިޕަލްޓީ ޚާއްޞަ ދަފްތަރު 2345، އަމިއްލަގޮތުން\nޢާއިޝަތު ޙުސައިން މަނިކު/ ހ. ރީދޫކޮކާގެ، އަމިއްލަ ގޮތުން\nއުލްފާ ފާއިޒު/ މ. ޒޭވަރު، އަމިއްލަގޮތުން\nމުޙަންމަދު ރަފީޢު/ މ. ހޯރަވިލާ، ކ.މާލެ / އަމިއްލަ ގޮތުން\nއަޙްމަދު ޝަރީފު ނަފީސް/ ދަފްތަރު ނަމްބަރ ރސ 1119، އަމިއްލަގޮތުން\nއަޙްމަދު މިޒްމާދު/ މއ. ލޫޕިން، ކ. މާލެ/ އަމިއްލަ ގޮތުން\nމުޙަންމަދު ވަހީދު ޢަލީ/ ގ. ރަންގެހި، އަމިއްލަ ގޮތުން\nއައިމިނަތު ޙަސަން/ މ. މިރުސްގަސްދޮށުގެ، އަމިއްލަގޮތުން\nއަޙްމަދު ޢާޞިފް/ ވ. ސެންޓްރަސް/ އަމިއްލަގޮތުން\nއަޙްމަދު ޒަކީ ނާފިޒު/ ބަހާރުގެ، ސ. މީދޫ/ އަމިއްލަގޮތުން\nއަޙްމަދު މުޙައްމަދު ޝުކުރީ/ ދަފްތަރު ނަމްބަރ ރސ 2457 / އަމިއްލަގޮތުން\nލީޝާ މުޙަންމަދު/ މ. މާހިއާ، ކ. މާލެ/ އަމިއްލަގޮތުން\nމުޙަންމަދު މުރާދު/ ހ. މައިދާން، ކ. މާލެ/ އަމިއްލަގޮތުން\nމުޙަންމަދު ނަބީލް/ އަތަމާގެ، ސ. ހިތަދޫ/ އަމިއްލަގޮތުން\nވީމާ، މިކަން އާންމުކޮށް އަންގައި އިޢުލާނުކުރީމެވެ.